
Στην Αθήνα, σήμερα, 8 Νοεμβρίου 2023, ημέρα Τετάρτη και ώρα 16.10΄, στην Αίθουσα  Γερουσίας του Μεγάρου της Βουλής, υπό την Προεδρία του Προεδρεύοντος, κ. Ιωάννη Πλακιωτάκη, Α΄ Αντιπροέδρου της Βουλής και Προέδρου της Ειδικής Διαρκούς Επιτροπής Ευρωπαϊκών Υποθέσεων, συνήλθαν σε κοινή συνεδρίαση η Ειδική Διαρκής Επιτροπή Ευρωπαϊκών Υποθέσεων και η Διαρκής Επιτροπή Εθνικής Άμυνας και Εξωτερικών Υποθέσεων με θέμα ημερήσιας διάταξης: «Ενημέρωση των μελών των Επιτροπών από την Υφυπουργό Εξωτερικών, κυρία Αλεξάνδρα Παπαδοπούλου για τα αποτελέσματα της Έκτακτης Συνόδου Αρχηγών Κρατών της Γρανάδας στις 6 Οκτωβρίου 2023 και τα αποτελέσματα της Συνόδου του Ευρωπαϊκού Συμβουλίου στις 26-27 Οκτωβρίου 2023».
Ο Προεδρεύων των Επιτροπών, κ. Ιωάννης Πλακιωτάκης, Α΄ Αντιπρόεδρος της Βουλής και Προέδρος της Ειδικής Διαρκούς Επιτροπής Ευρωπαϊκών Υποθέσεων, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγων των μελών των Επιτροπών.
Από την Ειδική Διαρκή Επιτροπή Ευρωπαϊκών Υποθέσεων, παρόντες ήταν οι Βουλευτές κ.κ.: Πλακιωτάκης Ιωάννης, Αβραμόπουλος Δημήτριος, Ανδριανός Ιωάννης, Βεσυρόπουλος Απόστολος, Βλάσης Κωνσταντίνος, Βολουδάκη Σεβαστή (Σεβη), Γκιουλέκας Κωνσταντίνος, Κεδίκογλου Συμεών (Σίμος), Κούβελας Δημήτριος, Λοβέρδος Ιωάννης-Μιχαήλ (Γιάννης), Μαρκόπουλος Δημήτριος, Βασιλειάδης Βασίλειος, Παναγιωτόπουλος Νικόλαος, Ράπτη Ζωή, Συρίγος Ευάγγελος (Άγγελος), Χατζηβασιλείου Αναστάσιος (Τάσος), Αχτσιόγλου Ευτυχία (Έφη), Δούρου Ειρήνη, Νοτοπούλου Αικατερίνη (Κατερίνα), Χαρίτσης Αλέξανδρος (Αλέξιος), Πάνας Απόστολος, Παραστατίδης Στέφανος, Παρασύρης Φραγκίσκος, Κτενά Αφροδίτη, Μανωλάκου Διαμάντω, Γραμμένος Βασίλειος, και Τσιρώνης Σπυρίδων.

          Από τη Διαρκή Επιτροπή Εθνικής Άμυνας και Εξωτερικών Υποθέσεων, παρόντες ήταν οι Βουλευτές κ.κ.: Καραμανλή Άννα, Κόνσολας Εμμανουήλ, Αυγερινοπούλου Διονυσία – Θεοδώρα, Βασιλειάδης Βασίλειος (Λάκης), Μπουκώρος Χρήστος, Γκίκας Στέφανος, Γιόγιακας Βασίλειος, Δαβάκης Αθανάσιος,  Δερμεντζόπουλος Χρήστος Δημοσχάκης Αναστάσιος (Τάσος) Θεοδωρικάκος Παναγιώτης (Τάκης) Καββαδάς Αθανάσιος, Κατσανιώτης Ανδρέας, Κτιστάκης Ελευθέριος, Λαμπρόπουλος Ιωάννης, Λιούτας Αθανάσιος, Μπακογιάννη Θεοδώρα (Ντόρα), Νικολακόπουλος Ανδρέας, Λυτρίβη Ιωάννα, Ρουσόπουλος Θεόδωρος (Θόδωρος), Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Παπαδόπουλος Μιχαήλ, Χατζηδάκης Διονύσιος, Χρυσομάλλης Μιλτιάδης (Μίλτος), Αποστολάκης Ευάγγελος, Γεροβασίλη Όλγα, Δούρου Ειρήνη (Ρένα), Ηλιόπουλος Όθων, Καλαματιανός Διονύσιος-Χαράλαμπος, Πολάκης Παύλος, Τζάκρη Θεοδώρα, Χρηστίου Ραλλία, Γιαννακοπούλου Κωνσταντίνα (Νάντια), Μάντζος Δημήτριος,  Μιχαηλίδης Σταύρος, Μπιάγκης Δημήτριος, Νικητιάδης Γεώργιος, Παρασκευαΐδης Παναγιώτης,  Δελής Ιωάννης, Μεταξάς Κωνσταντίνος Βασίλειος, Παπαναστάσης Νικόλαος, Στολτίδης Λεωνίδας,  Χήτας Κωνσταντίνος, Σαράκης Παύλος, Δημητριάδης, Πέτρος, Ζερβέας Αλέξανδρος, Οικονομόπουλος Τάσος, Ρούντας Γεώργιος Καζαμίας Αλέξανδρος και Κωνσταντοπούλου Ζωή.
ΙΩΑΝΝΗΣ ΠΛΑΚΙΩΤΑΚΗΣ (Α΄ Αντιπρόεδρος της Βουλής - Προεδρεύων των Επιτροπών): Κυρίες και κύριοι συνάδελφοι, αρχίζει η συνεδρίαση της Ειδικής Διαρκούς Επιτροπής Ευρωπαϊκών Υποθέσεων και της Διαρκούς Επιτροπής Εθνικής Άμυνας και Εξωτερικών Υποθέσεων της Βουλής, με θέμα ημερήσιας διάταξης «Τα αποτελέσματα της Έκτακτης Συνόδου Αρχηγών Κρατών της Γρανάδας στις 6 Οκτωβρίου 2023 και τα αποτελέσματα της Συνόδου του Ευρωπαϊκού Συμβουλίου στις 26-27 Οκτωβρίου 2023».
Η σημερινή συνεδρίαση γίνεται βάσει του άρθρου 32α, παράγραφος 6 του Κανονισμού της Βουλής, σύμφωνα με το οποίο η Ειδική Διαρκής Επιτροπή Ευρωπαϊκών Υποθέσεων ενημερώνεται από την Κυβέρνηση για τα θέματα της ημερήσιας διάταξης της Συνόδου του Ευρωπαϊκού Συμβουλίου και μετά το πέρας αυτής για τα αποτελέσματά τους.
Τις συναρμόδιες Επιτροπές θα ενημερώσει η Υφυπουργός Εξωτερικών, η κυρία Αλεξάνδρα Παπαδοπούλου, την οποία και την καλωσορίζουμε στην Επιτροπή μας.
Το αντικείμενο της σημερινής ενημέρωσης εντοπίζεται στις εξελίξεις, τους κρίσιμους συσχετισμούς δυνάμεων και τις προοπτικές στα ευαίσθητα ζητήματα που τέθηκαν στην ημερήσια διάταξη της Συνόδου του Οκτωβρίου, όπως αυτά αποτυπώθηκαν από τα σχετικά συμπεράσματα και την διεξαγωγή βέβαια, μιάς ουσιαστικής και σε βάθος συζήτησης με τα μέλη των δύο Επιτροπών. 
Η κυρία Υφυπουργός, όπως γνωρίζετε, έχει διανύσει μία πολύ σημαντική και εξαιρετική πορεία ως Διπλωμάτης στο Υπουργείο Εξωτερικών, με θητείες σε πολύ κρίσιμες θέσεις, μεταξύ άλλων Πρέσβη στην Ουάσιγκτον, Επικεφαλής Διπλωματικού Γραφείου του Πρωθυπουργού, Μόνιμος Αντιπρόσωπος στην Ευρωπαϊκή Ένωση, Συντονίστρια για την Ελληνική Προεδρία του Συμβουλίου, επικεφαλής της αποστολής της Ευρωπαϊκής Ένωσης, για την επιβολή του κράτους δικαίου στο Κόσσοβο.
Αναμφίβολα, η σημερινή μας συνεδρίαση γίνεται στη σκιά της εντεινόμενης σύρραξης στη Μεσογειακή γειτονιά μας. Η Ελλάδα ως πυλώνας ασφάλειας και σταθερότητας στην ευρύτερη περιοχή βρίσκεται σε συντονισμό με τους εταίρους της, στην Ευρωπαϊκή Ένωση και είναι έτοιμη να συμβάλει σε κάθε ειρηνευτική προσπάθεια, έτσι ώστε να επιτευχθεί άμεσα αποκλιμάκωση της κρίσης και στην παροχή κάθε είδους δυνατής ανθρωπιστικής βοήθειας σε όλους τους αμάχους. 
Το μέλλον που επιζητούμε για την περιοχή μας είναι ένα μέλλον ειρήνης, ασφάλειας, σταθερότητας και ευημερίας και όχι διαρκούς τρομοκρατίας και βίας, ένα μέλλον που θα διαμορφώνεται, θα συμφωνείται, αλλά και θα καθορίζεται, με βάση τις αρχές του Διεθνούς Δικαίου και των Διεθνών Συμβάσεων.
Με τα εισαγωγικά αυτά σχόλια θα δώσω τώρα τον λόγο στην κυρία Υφυπουργό. 
ΑΛΕΞΑΝΔΡΑ ΠΑΠΑΔΟΠΟΥΛΟΥ (Υφυπουργός Εξωτερικών): Ευχαριστώ πολύ, κύριε Πρόεδρε και ευχαριστώ όλους τους Βουλευτές που είναι παρόντες σήμερα εδώ.
Είχαμε την Άτυπη Σύνοδο του Ευρωπαϊκού Συμβουλίου στη Γρανάδα και την κανονική Τακτική Σύνοδο στις Βρυξέλλες, τον Οκτώβριο.
Στην Άτυπη Σύνοδο στη Γρανάδα ξεκίνησε η συζήτηση, για τη διαμόρφωση της «Στρατηγικής Ατζέντας 2020 -2024, 2024-2029», η οποία προβλέπεται να έχει συμφωνηθεί από τους ηγέτες το καλοκαίρι του 2024. 
Η «Στρατηγική Ατζέντα» καθορίζει τις γενικές πολιτικές κατευθύνσεις και προτεραιότητες της Ένωσης για την επόμενη πενταετία.
Καλύπτει σταθερά τέσσερις με πέντε ευρύτερες πάγιες προτεραιότητες. Το περιεχόμενο των οποίων εξειδικεύεται κάθε φορά, ανάλογα με τις γεωπολιτικές, οικονομικές και λοιπές συνθήκες και προκλήσεις που αντιμετωπίζει η Ένωση.
Τα τελευταία χρόνια οι στρατηγικές προτεραιότητες της Ένωσης κινούνται γύρω από την προστασία των πολιτών και των ελευθεριών, την ανάπτυξη μιας ισχυρής και δυναμικής οικονομικής βάσης, παράλληλα με την περαιτέρω ανάπτυξη του Ευρωπαϊκού κοινωνικού μοντέλου και την ενίσχυση της απασχόλησης, την οικοδόμηση μιας κλιματικά ουδέτερης πράσινης διοίκησης και κοινωνικής Ευρώπης και την προαγωγή των Ευρωπαϊκών συμφερόντων και αξιών στη διεθνή σκηνή. 
Στο πλαίσιο αυτό οι ηγέτες στη Γρανάδα ξεκίνησαν τη συζήτηση για την ανάδειξη ειδικότερων πεδίων, που συνδέονται με αυτές τις ευρύτερες προτεραιότητες και στα οποία η Ένωση θα πρέπει να ενισχύσει τη δράση της τα επόμενα χρόνια. Τα πεδία αυτά σχετίζονται άμεσα με τη στρατηγική αυτονομία της Ένωσης ως επιτακτική ανάγκη που ανέδειξε η πανδημία του Covid, η Ρωσική εισβολή στην Ουκρανία και η συνεπακόλουθη ενεργειακή κρίση.
Στη «Δήλωση» που υιοθετήθηκε, δόθηκε έμφαση στις εξής δύο πτυχές. Πρώτον, ενίσχυση της αμυντικής ετοιμότητας της Ευρωπαϊκής Ένωσης και δεύτερον, οικοδόμηση μιας πιο ισχυρής οικονομικής βάσης, η οποία αξιοποιεί τα πλεονεκτήματα της Ενιαίας Αγοράς, ιδίως στους τομείς των κρίσιμων πρώτων υλών, της διαφοροποίησης των πηγών ενέργειας, της υγείας, της ψηφιακής διάστασης και των τροφίμων. 
Απώτερος στόχος είναι η μείωση των εξαρτήσεων της Ευρωπαϊκής Ένωσης και η βελτίωση της ανθεκτικότητας της Ευρωπαϊκής Οικονομίας. Προκειμένου να διευκολυνθεί και η επίτευξη των κλιματικών και ψηφιακών στόχων της Ένωσης.
Ζητούμενο είναι η διαμόρφωση ενός βιώσιμου και συμπεριληπτικού και οικονομικού μοντέλου ανάπτυξης, το οποίο θα προωθεί τη μακροπρόθεσμη ανταγωνιστικότητα και την τεχνολογική υπεροχή της Ευρώπης. Για παράδειγμα, σε τομείς όπως η τεχνητή νοημοσύνη, με παράλληλη ενίσχυση της απασχόλησης και της κοινωνικής προστασίας.
Ήδη, στην αρχική αυτή συζήτηση, η Ελλάδα επιδίωξε και πέτυχε στη «Συμπερίληψη», τη «Συμπερίληψη» ιδίως της Γρανάδας, ειδικών αναφορών, για διευθετήσεις που θα διασφαλίσουν τη συνεκτικότητα της «Ενιαίας Αγοράς», δηλαδή τους ίσους όρους ανταγωνισμού για όλα τα κράτη μέλη.
Επίσης, κατόπιν Ελληνικής πρωτοβουλίας ενσωματώθηκε στη «Δήλωση –Αναφορά» για τη διευκόλυνση των μικρών και μεσαίων επιχειρήσεων. 
Ιδιαίτερης σημασίας ήταν και η ανάδειξη του καίριου ρόλου της Πολιτικής Προστασίας και η πρόθεση ένταξής της, στις στρατηγικές προτεραιότητες της Ένωσης, όπως αποτυπώνεται στη «Δήλωση», προκειμένου να αναληφθούν ειδικότερες πρωτοβουλίες. Αυτό εν πολλοίς οφείλεται και πάλι στις Ελληνικές προσπάθειες. Τους επόμενους μήνες θα υπάρξουν νεότερα «Σχέδια Συμπερασμάτων» και «Δηλώσεις» των ηγετών, πριν από την αποκρυστάλλωση της νέας «Στρατηγικής Ατζέντας», στα οποία θα περιλαμβάνεται και ο τομέας της Μετανάστευσης.
Στις σχετικές αναφορές η Ελλάδα επιδιώκει την ανάδειξη και την ειδικότερη αντιμετώπιση από την Ευρωπαϊκή Ένωση της εξωτερικής διάστασης του ζητήματος, αλλά και η επόμενη διεύρυνση είναι αναπόσπαστο μέρος της συζήτησης, για τη διαμόρφωση της «Στρατηγικής Ατζέντας 2020-2024 και 2024 -2029».
Η χώρα μας τάσσεται σταθερά υπέρ της Ευρωπαϊκής προοπτικής των Δυτικών Βαλκάνιων, ενώ παράλληλα επιδιώκει τη διασφάλιση επαρκών πόρων από τον Προϋπολογισμό της Ένωσης, σε μια διευρυμένη Ευρωπαϊκή Ένωση.
Ενώ οι πολιτικές αποφάσεις για την έναρξη διαπραγματεύσεων με την Ουκρανία και ενδεχομένως τη Μολδαβία αναμένονται από το Ευρωπαϊκό Συμβούλιο του προσεχούς Δεκεμβρίου, η προβληματική ως προς την επόμενη διεύρυνση είναι διττή και αφορά, αφενός την ετοιμότητα των υποψήφιων κρατών μελών και αφετέρου στην ετοιμότητα της ίδιας της Ένωσης.
Όπως δήλωσαν οι Ευρωπαίοι ηγέτες τα υποψήφια κράτη μέλη χρειάζεται να εντείνουν τις μεταρρυθμιστικές τους προσπάθειες, ιδίως στο πεδίο του «Κράτους Δικαίου», ανταποκρινόμενοι στον αξιοκρατικό χαρακτήρα της διαδικασίας προσχώρησης και με τη συνδρομή βέβαια της Ευρωπαϊκής Ένωσης. Η χώρα μας έχει θέσει ως γνώμονα της συνδρομής αυτής τη διασφάλιση ίσων όρων ανταγωνισμού για τις υποψήφιες χώρες των Δυτικών Βαλκανίων, σε σχέση με νεότερες υποψήφιες χώρες. 
Παράλληλα, η Ένωση πρόκειται να εξετάσει την προσαρμογή τόσο του Ενωσιακού Προϋπολογισμού όσο και των πολιτικών της, προκειμένου να ανταποκριθεί στις προκλήσεις της επόμενης διεύρυνσης. Σχετική μελέτη της Επιτροπής αναμένεται το πρώτο εξάμηνο του 2024.
Κατόπιν και ελληνικής επιμονής, απαλείφθηκε από το κείμενο της δήλωσης η οποιαδήποτε αναφορά στη μεταρρύθμιση των κανόνων λήψης αποφάσεων στο Συμβούλιο Υπουργών. Η χώρα μας τάσσεται σταθερά και δυναμικά υπέρ της διατήρησης της ομοφωνίας και δη στο πεδίο της κοινής εξωτερικής πολιτικής και άμυνας. Εξάλλου, όπως και σημαντικός αριθμός κρατών-μελών, αποσυνδέουμε τη διεύρυνση από προηγούμενες μείζονες θεσμικές μεταρρυθμίσεις, καθώς θεωρούμε, ότι επαρκεί το πλαίσιο της Συνθήκης της Λισσαβόνας και όπως προαναφέρθηκε, η έμφαση πρέπει να δοθεί στην επίδραση της διεύρυνσης στις πολιτικές και στους πόρους, επίδραση που αφορά άμεσα στους ευρωπαίους πολίτες. Για την ώρα δεν έχει διαμορφωθεί ισχυρή δυναμική μεταξύ των κρατών-μελών υπέρ  οποιεσδήποτε αλλαγής στους κανόνες λήψης αποφάσεων. Αυτά όσον αφορά τη Γρανάδα.
 Όσον αφορά το Ευρωπαϊκό Συμβούλιο της 26ης και 27ης Οκτωβρίου, αυτό που μας απασχόλησε είναι η οικονομία, το πολυετές δημοσιονομικό πλαίσιο, αλλά και οι εξελίξεις στη Μέση Ανατολή και την Ουκρανία και λίγο στο τέλος τα Δυτικά Βαλκάνια. Αναφορικά με το πολυετές δημοσιονομικό πλαίσιο και την οικονομία, επειδή υπήρχε λίγος διαθέσιμος χρόνος, η συζήτηση υπήρξε περιορισμένη. Η επίτευξη της συμφωνίας για το νέο ΠΔΠ, έχει παραπεμφθεί για το τέλος του έτους. Η χώρα μας έχει επιχειρηματολογήσει υπέρ της αύξησης των κονδυλίων για τη μετανάστευση και την αντιμετώπιση κρίσεων και φυσικών καταστροφών, καθώς και για τη διασφάλιση των πόρων που αφορούν στη πολιτική συνοχή και στη κοινή αγροτική πολιτική. Το σημείο για την οικονομία εντάσσεται παγίως στην ημερήσια διάταξη του φθινοπωρινού Ευρωπαϊκού Συμβουλίου, προκειμένου οι ηγέτες να αξιολογήσουν τη πρόοδο που έχει σημειωθεί στους επιμέρους νομοθετικούς φακέλους. Δεν δόθηκε μεγάλη σημασία ή πολύς χρόνος στη συζήτηση. Κατόπιν ελληνικής πρωτοβουλίας, συμπεριελήφθη και στα συμπεράσματα του Συμβουλίου, αναφορά για επίτευξη συμφωνίας επί της αναθεώρησης του πλαισίου οικονομικής διακυβέρνησης έως το τέλος 2023.
Όπως γνωρίζετε, το 2020-2024, θα απενεργοποιηθεί η γενική ρήτρα διαφυγής του Συμφώνου Σταθερότητας και Ανάπτυξης, που ετέθη σε εφαρμογή το Μάρτιο του 2020 εξαιτίας της πανδημίας. Συναφώς στα συμπεράσματα συμπεριλαμβάνεται σύμφωνα με τις θέσεις μας λεκτικό, για τη στήριξη των μικρών και μεσαίων επιχειρήσεων, που παραμένει προτεραιότητα για εμάς, αφού η ανθεκτικότητά τους συνδέεται άρρηκτα με τη μακροπρόθεσμη ανταγωνιστικότητα της ευρωπαϊκής οικονομίας. Ως εκ τούτου, η χώρα μας είναι ικανοποιημένη με το πακέτο βοήθειας προς αυτές, το οποίο δημοσιεύθηκε από την Επιτροπή το περασμένο Σεπτέμβριο και περιέχει μέτρα φορολογικής απλούστευσης, βελτίωσης της πρόσβασης σε πηγές χρηματοδότησης και υποστήριξης καθ' όλη τη διάρκεια του επιχειρηματικού κύκλου. 
Τώρα, όσον αφορά τη Μέση Ανατολή, το Ευρωπαϊκό Συμβούλιο του Οκτωβρίου πραγματοποιήθηκε σε μία κρίσιμη χρονική στιγμή όταν οι εξελίξεις στη Μέση Ανατολή υπήρξαν καταιγιστικές, μεταβάλλοντας άρδην το γεωπολιτικό σκηνικό της ευρύτερης περιοχής και μετατοπίζοντας, σε μεγάλο βαθμό, το διεθνές ενδιαφέρον από την Ουκρανία στο Ισραήλ. Καθώς τα γεγονότα στη Μέση Ανατολή ενείχαν τα στοιχεία του αιφνιδιασμού και της κλιμάκωσης, η Ευρωπαϊκή Ένωση, κλήθηκε να επιδείξει γρήγορα αντανακλαστικά, προκειμένου να εκφράσει κοινή θέση για μια δισεπίλυτη και διχαστική κρίση. Οι διεργασίες που οδήγησαν σε συμφωνία επί του κειμένου των συμπερασμάτων, απέδειξαν, ότι το εγχείρημα δεν ήταν εύκολο. Η συζήτηση μεταξύ των ηγετών διήρκησε περίπου πέντε ώρες. Υπήρξαν διαφωνίες σε ουσιώδη σημεία, επιβεβαιώνοντας τις διαφορετικές προσεγγίσεις εντός της Ευρωπαϊκής Ένωσης. Υπενθυμίζεται, ότι μεταξύ των 27, υπάρχουν κράτη τα οποία παραδοσιακά υποστηρίζουν περισσότερο τις θέσεις των Παλαιστινίων, χώρες που τείνουν να βλέπουν τις εξωτερικές υποθέσεις υπό την οπτική γωνία της ασφάλειας και κράτη που φέρουν το ψυχολογικό τραύμα του ολοκαυτώματος και τάσσονται αναφανδόν υπέρ του Ισραήλ. 
Ο Έλληνας Πρωθυπουργός υπογράμμισε την ανάγκη η Ευρωπαϊκή Ένωση, να μιλά με ενιαία φωνή, για ένα ζήτημα που συνδέεται άρρηκτα με την περιφερειακή και ευρωπαϊκή ασφάλεια. Επεσήμανε το δικαίωμα του Ισραήλ στην αυτοάμυνα, προσθέτοντας, όμως, ότι πρέπει να προστατευθούν οι άμαχοι και η απάντηση πρέπει να είναι σύμφωνη με το διεθνές δίκαιο. Τόνισε την ανησυχία της Ελλάδος για τις συνέπειες που θα είχε η επέκταση της κρίσης σε περιφερειακό επίπεδο και ενημέρωσε τους ομολόγους του για την τότε επικείμενη επίσκεψή του στη περιοχή, Σύνοδος του Καΐρου, εξέφρασε την άποψη, ότι οι τελευταίες εξελίξεις καθιστούν ακόμα πιο επιτακτική τη στρατηγική συνεργασία της Ευρωπαϊκή Ένωση, με την Αίγυπτο. 
Παρά τις διαφορετικές απόψεις, τα κράτη-μέλη έδειξε να αντιλαμβάνονται το διακύβευμα, ήτοι την ανάγκη επιβεβαίωσης του διεθνούς ρόλου της Ευρωπαϊκής Ένωσης και τη συλλογική τοποθέτησή της για μία κρίση που διαδραματίζεται στη γειτονιά της. Με επίγνωση, ότι οι εργώδεις διαδικασίες αποδυναμώνουν τελικά την έννοια της συλλογικότητας και της ενότητας, τα κράτη-μέλη τελικά ήρθαν στο ύψος των περιστάσεων, συμφώνησαν στα συμπεράσματα, τα οποία βασίζονταν πολύ στο λεκτικό της κοινής δήλωσης της 15ης Οκτωβρίου. Η αίσθηση που αποκομίστηκε είναι, ότι στο Ευρωπαϊκό Συμβούλιο τα κράτη-μέλη κατέληξαν σε έναν ικανοποιητικό κοινό τόπο, βάσει του οποίου από τη μία αναγνωρίζουν στο Ισραήλ το δικαίωμα στην αυτοάμυνα εντός των ορίων, που θέτει το διεθνές δίκαιο και από την άλλη εκφράζουν την έντονη ανησυχία τους για την ανθρωπιστική κατάσταση που επικρατεί σήμερα στη Γάζα. Η απόφαση για παύση πυρός για ανθρωπιστικές ανάγκες στέλνει το μήνυμα, ότι το Ισραήλ, πρέπει να λάβει σοβαρά υπόψη του τη κατάσταση στη Γάζα και να επιτρέψει την είσοδο της ανθρωπιστικής βοήθειας. 
Ως σημαντικό παραδοτέο, συγκρατείται, ότι η λύση των δύο κρατών στο Μεσανατολικό επανέρχεται στην ατζέντα της ευρωπαϊκής εξωτερικής πολιτικής, όπως και συνειδητοποίηση, ότι το πρόβλημα ασφαλείας του Ισραήλ θα επιλυθεί μόνο μέσω μιας πολιτικής λύσης. Συγκρατήθηκε και η πρόταση της Ισπανικής Προεδρίας για τη διενέργεια διεθνούς διάσκεψης ειρήνης. Σε κάθε περίπτωση, η βασική προτεραιότητα της Ευρωπαϊκής Ένωσης, αυτή τη στιγμή, είναι η απρόσκοπτη παροχή ανθρωπιστικής βοήθειας. 
Η Ελλάδα έχει εκφράσει την ετοιμότητά της να συνδράμει στη προσπάθεια που έχει παρουσιάσει διεξοδικά η Λευκωσία, για τη δημιουργία θαλάσσιου ανθρωπιστικού διαδρόμου από την Κύπρο προς τη Λωρίδα της Γάζας. Την ίδια πρόταση στηρίζει και η Γαλλία. Πολλά κράτη-μέλη, μεταξύ των οποίων και η χώρα μας, υποστηρίζουν, πως απαιτείται εντονότερη δραστηριοποίηση και εσωτερικός συντονισμός, προκειμένου η Ευρωπαϊκή Ένωση, να διαδραματίσει το ρόλο που της αναλογεί στην επιστροφή στην πολιτική διαδικασία όταν οι συνθήκες το επιτρέψουν. Παράλληλα η χώρα μας βρίσκεται σε συνεχή επικοινωνία με όσους περιφερειακούς παράγοντες δύνανται να συνεισφέρουν στη κατεύθυνση αυτή, ιδιαίτερα την Αίγυπτο, την Ιορδανία και τον Λίβανο. Οι τελευταίες χώρες, είναι προφανές, ότι διακατέχονται από έντονη ανασφάλεια και ανησυχία, βάσει των τελευταίων επαφών της χώρας μας με την Ιορδανία. Αναφέρω ενδεικτικά τους ισχυρισμούς του Αμμάν, για ενδεχόμενο συγκέντρωσης μαχητών στα σύνορά τους, οι οποίοι θα επιθυμούσαν να πολεμήσουν κάποια στιγμή στη Γάζα. 
Όσον αφορά την Ουκρανία, καθώς η κατάσταση στη Μέση Ανατολή σχεδόν μονοπώλησε τη συζήτηση, δεν έμεινε πολύς χρόνος για τη συζήτηση για την Ουκρανία και αυτή που έγινε δεν προσέθεσε κάτι νεότερο. Ο Πρόεδρος Ζελένσκι που συνδέθηκε μέσω τηλεδιάσκεψης, εξέφρασε την έντονη ανησυχία του περί του ενδεχομένου γενικευμένης κρίσης στη Μέση Ανατολή, η οποία θα μπορούσε να εκτρέψει ακόμα περισσότερο τη προσοχή και τους πόρους της Ευρωπαϊκής Ένωσης, από τη στήριξη της χώρας του. Την ίδια ανησυχία εξέφρασαν και ορισμένα κράτη-μέλη, κυρίως από την Ανατολική Ευρώπη. 
Στη συζήτηση δόθηκε έμφαση στην αξιοποίηση των ακινητοποιημένων ρωσικών κρατικών κεφαλαίων, θέμα για το οποίο τα κράτη-μέλη είναι διαιρεμένα και ούτως ή άλλως υπάρχουν πάρα πολλές νομικές παράμετροι που πρέπει να εξεταστούν. Δεν έλειψαν οι φωνές που έκαναν λόγο για την ανάγκη αναθεώρησης της στρατηγικής της Ευρωπαϊκή Ένωση, έναντι του Κιέβου, αλλά και για τη σκοπιμότητα προβληματισμού της Ευρωπαϊκής  Ένωσης, για την ειρήνευση στη περιοχή. Παρά ωστόσο τη συγκυρία, στο Ευρωπαϊκό Συμβούλιο αποτυπώθηκε ξεκάθαρα, ότι η Ουκρανία παραμένει κορυφαία προτεραιότητα για την Ευρωπαϊκή Ένωση, και θα συνεχιστούν οι προσπάθειες στήριξής της σε όλα τα επίπεδα.  Ευχαριστώ πολύ.
ΙΩΑΝΝΗΣ ΠΛΑΚΙΩΤΑΚΗΣ (Α΄ Αντιπρόεδρος της Βουλής - Προεδρεύων των Επιτροπών): Το λόγο έχει ο κ. Χατζηβασιλείου.   
ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ: Ευχαριστώ, κύριε Πρόεδρε. Καλώς ήρθατε κυρία Υπουργέ. Είναι χαρά μας να σας έχουμε σήμερα εδώ, ειδικά για όλους όσους από εμάς σας γνωρίζουμε πολλά χρόνια από τη θητεία σας ως Πρέσβης στο Υπουργείο Εξωτερικών. Πράγματι, λοιπόν, ξεκινώντας από τη Γρανάδα, είναι σαφές ότι η Κυβέρνηση έχει διαδραματίσει ένα πρωταγωνιστικό ρόλο σε εκείνες τις πολύ δύσκολες και κρίσιμες συζητήσεις. Οι ευρωπαίοι ηγέτες τοποθετήθηκαν, όντως, υπέρ της διεύρυνσης, όμως εμείς συνεχίζουμε να στηρίζουμε, ξεκάθαρα, την προοπτική των δυτικών Βαλκανίων, πάντοτε στη βάση των αρχών, των θέσεων, των κριτηρίων, που έχουν τεθεί από την Ευρωπαϊκή Ένωση. 
Άλλωστε, ας μην γελιόμαστε, η Ευρώπη πριν από δέκα χρόνια είχε απομακρυνθεί κάπως από τα δυτικά βαλκάνια, με αποτέλεσμα να δημιουργηθεί ένα κενό, το οποίο «εκμεταλλεύτηκαν»  ορισμένες διεφθαρμένες ηγεσίες στη βαλκανική, σκοτώνοντας, ουσιαστικά, το ευρωπαϊκό όνειρο για τις νεότερες γενιές. Χαιρόμαστε που τώρα η Ευρώπη επανακάμπτει στην περιοχή και πάλι ξαναπαίρνει μπροστά το όνειρο  της ενταξιακής προοπτικής των χωρών αυτών, των γειτόνων μας. Θεωρούμε, λοιπόν και εμείς ως Νέα Δημοκρατία, ότι η διεύρυνση των Βαλκανίων είναι επένδυση στην περιφερειακή σταθερότητα και προ τούτο σας στηρίζουμε στο σκοπό αυτό. 
Για τις μεταναστευτικές ροές, επίσης, ένα πολύ σημαντικό θέμα στην Γρανάδα. Για άλλη μια φορά, στηρίζουμε τις προσπάθειές σας για να επιταχυνθεί η διαδικασία, για ένα ενιαίο ευρωπαϊκό σύμφωνο μετανάστευσης και ασύλου. Η Ευρώπη δεν έχει χρόνο για χάσιμο. Το έχουμε συζητήσει στην Επιτροπή Εξωτερικών, πάρα πολλές φορές, με συναδέλφους και συμφωνούν και τα περισσότερα κόμματα της αντιπολίτευσης. Πρέπει να προχωρήσουμε γρήγορα, ούτως ώστε να έχουμε ένα κοινό πλαίσιο στη βάση δύο αρχών. Από τη μία στη βάση των αρχών του ανθρωπισμού, πρέπει η Ευρώπη να αποτελεί ασφαλές καταφύγιο, για όσους απελπισμένους πολίτες από άλλες χώρες του κόσμου δικαιούνται διεθνούς προστασίας. Και δεύτερος άξονας, είναι η δίκαιη κατανομή των βαρών, η ευρωπαϊκή αλληλεγγύη. 
Εμείς, οι χώρες πρώτης υποδοχής, που έχουν τα εξωτερικά σύνορα, χρειαζόμαστε περισσότερη στήριξη από τους ευρωπαίους εταίρους και θα θέλαμε αυτό να το βλέπουμε να γίνεται ακόμη περισσότερο πράξη όσο περνάει ο καιρός. Γίνονται πολλά πράγματα. Βέβαια η FRONTEX είναι εδώ, σε αντίθεση με κάποιες φωνές, που έλεγαν διάφορα μυθεύματα περί αποχώρησής της. Όμως, εμείς ως Έλληνες, χρειαζόμαστε ακόμη μεγαλύτερη στήριξη από την Ευρώπη, να αντιμετωπίσουμε αυτή τη μεγάλη πρόκληση.
Για το Ευρωπαϊκό Συμβούλιο της προηγούμενης εβδομάδας και πάλι χαιρετίζουμε την πρωτοβουλία της Κυβέρνησης, για αναθεώρηση δημοσιονομικού πλαισίου ως το 2023. Η κρίση που αντιμετωπίσαμε το προηγούμενο διάστημα, εννοώ  τον κορονοϊό, στη συνέχεια ο πόλεμος στην Ουκρανία και τώρα η τωρινή κρίση στη Μέση Ανατολή, δημιουργούν νέα δεδομένα και μας υποχρεώνουν να επιταχύνουμε. Και προς τούτο, πολύ σωστά η Κυβέρνηση και εσείς, το Υπουργείο σας, εργάζεται, ούτως ώστε να προχωρήσουμε ακόμη πιο γρήγορα στην υλοποίηση αυτού του σχεδιασμού.
Για τη Μέση Ανατολή, πράγματι, πρόκειται για μία νέα τραγωδία, για μια νέα κρίση αχρείαστη, σε μια περιοχή η οποία, δυστυχώς, παράγει περισσότερη ιστορία από όση μπορεί να καταναλώσει. Υπήρξαν διαφωνίες των ηγετών, λοιπόν, στις Βρυξέλλες, αλλά χαιρόμαστε εμείς ως Νέα Δημοκρατία, διότι η Κυβέρνηση έχει αποδείξει ότι η χώρα ως ένας έντιμος διαμεσολαβητής, υπογραμμίζει, πρώτα από όλα, την ανάγκη για υιοθέτηση μιας κοινής, ενιαίας ευρωπαϊκής στάσης και φωνής. Δυστυχώς, είχαν κακοφωνία τις πρώτες ημέρες, αλλά ευτυχώς αυτό διορθώθηκε στην πορεία των πραγμάτων. Η θέση μας είναι ξεκάθαρη, υπέρ μιας πολιτικής λύσης δύο κρατών. Ναι, στηρίζουμε το δικαίωμα του Ισραήλ στην αυτοάμυνα, αλλά ταυτόχρονα, στηρίζουμε το αίτημα των Παλαιστινίων, για δημιουργία εθνικής εστίας στα όρια του 1967. Δεν είναι εύκολη διαδικασία αυτή. Είναι, σαφώς, χρονοβόρα και επίπονη, αλλά εμείς έχουμε την αρχή αυτή. 
Επί του παρόντος, προτεραιότητά μας είναι, όντως, οι άμαχοι και εμείς, ως Νέα Δημοκρατία, στηρίζουμε την πολιτική αυτή. Πάνω απ’ όλα, πρέπει να φτάσει ανθρωπιστική  βοήθεια εκεί και φυσικά, είναι σημαντική πρωτοβουλία της Κυβέρνησης να συμμετάσχει στην υπό διαβούλευση, υπό διαμόρφωση, εν πάση περιπτώσει, συζήτηση, για μια οργανωμένη αποστολή ευρωπαϊκής βοηθείας διά θαλάσσης. Θα θέλαμε, όμως, να θέσουμε και εμείς δύο προϋποθέσεις. Πρώτον, πρέπει αυτή η βοήθεια να φτάσει εκεί με ασφάλεια. Προφανώς, η κατάπλευση, πλέον, δεν είναι ασφαλής στην περιοχή της Γάζας, αλλά πρέπει να βρούμε τις συνθήκες που θα το επιτρέψουν. Δεύτερον, η ανθρωπιστική αυτή βοήθεια, να διαχειριστεί από εκείνους που πρέπει. Διότι  έχουμε ακούσει πάρα πολλά και υπάρχουν πληροφορίες άλλου τύπου. Άρα, θα πρέπει αυτή η βοήθεια να φτάσει εκεί και να αξιοποιηθεί από αυτούς που την έχουν πραγματικά ανάγκη. 
Τέλος, η Ελλάδα παραμένει, όπως είπα, προσηλωμένη στην εξεύρεση μόνιμης λύσης, βιώσιμης λύσης. Θα πρέπει να έχουμε ανθρωπιστική παύση, ούτως ώστε να μπορέσει να φτάνει η βοήθεια εκεί και φυσικά, το θέμα των ομήρων για εμάς είναι πολύ σημαντικό. Εκτιμούμε ότι, εάν η Χαμάς έδειχνε μια διάθεση συνεργασίας, σίγουρα θα μπορούσαμε να έχουμε μια βαλβίδα πρώτης εκτόνωσης αυτής της έντασης στην περιοχή, εννοώ με την απελευθέρωση ομήρων.
Θα κλείσω με  μια αναφορά στα ελληνοτουρκικά, κυρία Υπουργέ, γιατί γνωρίζω και την προσωπική σας ενασχόληση με το ζήτημα αυτό. Εμείς, θεωρούμε ότι η ηρεμία που έχουμε σήμερα στο Αιγαίο, ακόμα και αν θεωρείται από ορισμένους εύθραυστη, είναι η μόνη θετική είδηση στη γειτονιά μας. Η Ελλάδα είναι ανάμεσα σε δύο, δυστυχώς, πολέμους, από τη μία έχουμε την Ουκρανία και από την άλλη την κρίση στη Μέση Ανατολή. Άρα, η ηρεμία που έχουμε στην περιοχή μας είναι σημαντική, προς όφελος όχι μόνο Ελλάδας και Τουρκίας, αλλά για το καλό της περιφερειακής σταθερότητας. Και προς τούτο στηρίζουμε τις ενέργειες και τις δράσεις στην κατεύθυνση αυτή. Ευχαριστώ, κύριε Πρόεδρε. 
ΙΩΑΝΝΗΣ ΠΛΑΚΙΩΤΑΚΗΣ (Α΄ Αντιπρόεδρος της Βουλής - Προεδρεύων των Επιτροπών): Και εμείς ευχαριστούμε. Θα δώσω τώρα το λόγο στην κυρία Δούρου από τον ΣΥΡΙΖΑ – Προοδευτική Συμμαχία.
ΕΙΡΗΝΗ (ΡΕΝΑ) ΔΟΥΡΟΥ: Ευχαριστώ κύριε Πρόεδρε. Κυρίες και κύριοι συνάδελφοι. Να ευχαριστήσω, εκ μέρους της αξιωματικής αντιπολίτευσης του ΣΥΡΙΖΑ – Προοδευτική Συμμαχία, την κυρία Υφυπουργό, για την ενημέρωσή σας. Να πω, ευθύς εξ αρχής, κυρία  Παπαδοπούλου, η ενημέρωση ήταν πλήρης, αλλά να μου επιτρέψετε και θα έχετε χρόνο μετά, αν θέλετε, να  επιλέξετε , θεωρώ, όμως, ότι δεν ήταν επαρκής σε ό,τι αφορά την προάσπιση των συμφερόντων της πατρίδας μας. Κυρία Παπαδοπούλου να σας πω ότι μακριά από εμάς -και μιλάω στο σύνολο των εκπροσώπων της αξιωματικής αντιπολίτευσης που παρίστανται, είτε ψηφιακά είτε δια ζώσης- οι δημαγωγικές και ψηφοθηρικές τακτικές που χαρακτήρισαν, δυστυχώς, τη στάση της Νέας Δημοκρατίας, όταν ευρίσκετο  στη θέση της αξιωματικής αντιπολίτευσης. 
Επιχειρούμε, ως ΣΥΡΙΖΑ - Προοδευτική Συμμαχία, να ασκήσουμε και θα συνεχίσουμε να ασκούμε, μία εποικοδομητική αντιπολίτευση, προς όφελος των συμφερόντων της χώρας, χωρίς την ίδια στιγμή, κυρία  Υφυπουργέ, να επιχειρούμε να εργαλειοποιήσουμε την εξωτερική πολιτική, για να αποκομίσουμε το οποιοδήποτε κομματικό όφελος. Άλλωστε, δεν περιμένετε εμένα να σας πω ότι, η ιστορία για τη Συμφωνία των Πρεσπών είναι νωπή και μάλιστα, σήμερα η Κυβέρνηση πληρώνει, κατά την εκτίμησή μας, τη δημαγωγική της στάση, καθώς παρά τις κατά καιρούς δεσμεύσεις του κ. Πρωθυπουργού, που φαντάζομαι ως έμπειροι διπλωμάτες παρακολουθείτε και εσείς, δεν τολμά,  κυρία Υφυπουργέ, εδώ και τέσσερα χρόνια, να φέρει προς κύρωση στη Βουλή τα τρία μνημόνια συνεργασίας, ούτε καν να εγκαλέσει το Ανώτατο Συμβούλιο Συνεργασίας, που προβλέπει η συμφωνία. 
Είναι χαρακτηριστικό, κύρια Υφυπουργέ, κύριε Πρόεδρε, κυρίες και κύριοι συνάδελφοι, ότι αυτή η παρατεινόμενη καθυστέρηση κύρωσης των μνημονίων, αλλά και αλλαγής των οδικών πινακίδων, αποδυναμώνει, κατά την εκτίμησή μας, αντί να ενισχύει τις θέσεις της Ελλάδας, για πλήρη και πιστή εφαρμογή της Συμφωνίας των Πρεσπών. Άρα, αν μου επιτρέπετε, με ιδιαίτερο ενδιαφέρον και πατριωτικό ενδιαφέρον, θα έλεγα, να μας απαντήσετε, όχι προσωπικά, γιατί δεν φέρνετε,  επιτέλους, προς κύρωση τα τρία μνημόνια. Γιατί δεν συγκαλείτε το Ανώτατο Συμβούλιο Συνεργασίας. Είναι ένα από τα ερωτήματα που νομίζω ότι θα ήταν πάρα πολύ ενδιαφέρον να μας απαντήσετε. Ισχυρίζομαι ότι δεν πρόκειται για μια αδυναμία συγκυριακή,  διορθώστε με στην απάντησή σας, αλλά είναι δομική. Γιατί αφορά τον τρόπο άσκησης εξωτερικής πολιτικής, εδώ και τέσσερα χρόνια.
Σε μια διεθνή, λοιπόν, συγκυρία, που όπως προσπαθήσατε να περιγράψετε, καθώς  και ο εκπρόσωπος του κυβερνητικού κόμματος, χαρακτηρίζεται από την ανάδυση ενός νέου πολύ πολικού κόσμου, μια συγκυρία που κυριαρχεί από παραδοσιακών δυνάμεων αμφισβητείται, μια συγκυρία όπου σας χαρακτηρίζει και είναι πολύ σημαντικό αυτό, με μετριοπάθεια περιγράψατε,  από αστάθεια, από αβεβαιότητα, από ανισορροπίες, από αυξημένη επικινδυνότητα. Ειδικά, μάλιστα, στην εγγύτερη μας γειτονιά, στην Ανατολική λεκάνη της Μεσογείου. Μια συγκυρία, λοιπόν, που να  το πω με λίγα λόγια, για να μην καταχρώμαι την  ευγένεια του Προέδρου μας, επιβάλλει την εγρήγορση στην προάσπιση των πατριωτικών μας συμφερόντων και των εθνικών μας γραμμών. Δεν το ακούτε από εμένα, θα έχετε ακούσει ότι κατά το ΣΥΡΙΖΑ - Προοδευτική Συμμαχία από το 2019 έχουμε μια εξωτερική πολιτική, που για να γίνεται κατανοητή από το σύνολο των συμπολιτών μας, από το Παρανέστι Δράμας ως το Ηράκλειο Κρήτης, λέμε ότι είναι μια Ι.Χ.  εξωτερική πολιτική. 
Ισχυριζόμαστε ότι είναι μια πολιτική που αποδυναμώνει και δεν ενισχύει τον ρόλο της χώρας μας, ως πυλώνα ειρήνης και σταθερότητας στην περιοχή της. Διάβασα με πολύ ενδιαφέρον την παρέμβασή σας στον κύκλο ιδεών και χαίρομαι πολύ που ο κύριος Χατζηβασιλείου σας προκάλεσε να μας πείτε λίγο περισσότερο για τα ελληνοτουρκικά, γιατί θα μπορούσατε να πείτε «δεν είναι δικό μου το χαρτοφυλάκιο είναι του κ. Γεραπετρίτη». Έχει έρθει κι αυτός όπως και εσείς εδώ. Μετά την ομιλία που διάβασα, νομίζω ότι πρέπει να μείνουμε λίγο παραπάνω, δια στόματος υμών και στα ελληνοτουρκικά. Εμείς ισχυριζόμαστε ότι η Κυβέρνηση, δυστυχώς, έχει επιλέξει το δόγμα του πιστού και δεδομένου συμμάχου. Έχετε επιλέξει να έρθετε σε ρήξη με πάγιες θέσεις του ΥΠΕΞ, έχετε επιλέξει η χώρα να είναι προκεχωρημένο φυλάκιο και όχι γέφυρα. 
	Αυτά τώρα, αν κάποιος δεν μας παρακολουθεί  - γιατί ούτε εσείς, ούτε εγώ, ούτε κανένας σε αυτή την αίθουσα, είμαστε χθεσινοί - θα νόμιζε ότι είναι ένας αντιπολιτευτικός οίστρος. Όμως, σας λέω το παράδειγμα του κυρίου Πρωθυπουργού, κατά την επίσκεψή του στο Ισραήλ. Απέφυγε να συναντηθεί με τον Πρόεδρο της Παλαιστίνης, όπως έκαναν οι προκάτοχοί του και συναντήθηκε μόνο με τον Ισραηλινό ομόλογό του. Δηλαδή, όλα αυτά στα οποία αναφέρθηκα, έρχεται η ίδια η πραγματικότητα και τα αποδεικνύει. 
Κλείσαμε, λοιπόν, χθες, ένα μήνα από τότε, που μετά την επίθεση της Χαμάς, ξεκίνησε η αντεπίθεση του Ισραήλ στη Λωρίδα της Γάζας, με αποτέλεσμα, δυστυχώς, ο Γενικός Γραμματέας του ΟΗΕ να χαρακτηρίσει ότι, ό,τι αυτή τη στιγμή λαμβάνει χώρα εκεί, στη γεωγραφική αυτή περιοχή, είναι, ουσιαστικά, νεκροταφείο παιδιών. Δεν το λέμε εμείς για να μας κατηγορήσετε, για αντιπολιτευτικό στείρο οίστρο, το λέει ο κ. Γκουτέρες. Ο κ. Υπουργός είπε χθες και διαβάζω πάλι, για να μην ευκολύνω κάποιον να πει ότι αυτά είναι στείρα αντιπολιτευτικά «αυτό που συμβαίνει στη Γάζα, πλέον, έχει υπερβεί το αναγκαίο μέτρο». Αναφέρομαι στα λόγια του κ. Γεραπετρίτη.
Αυτή η έστω πολύ καθυστερημένη, κατ’ εμάς, παραδοχή, διότι έχουν προηγηθεί οι βομβαρδισμοί των νοσοκομείων, της Μονής του Αγίου Πορφυρίου - την προστασία του οποίου είχε ζητήσει,  να θυμίσω, ο κ. Πρωθυπουργός και παρ’ όλα αυτά, δεν την καταδίκασε τότε, όταν τα υπόλοιπα κόμματα την καταδικάσαμε ως οφείλαμε, δηλαδή, το ελάχιστο – αυτή, λοιπόν, η τοποθέτηση του κ. Γεραπετρίτη, σας ρωτώ - δεύτερο ερώτημα που σας απευθύνω - θα σηματοδοτήσει αλλαγή στάσης του κ. Πρωθυπουργού; Θα ταχθεί, επιτέλους, ο κ. Μητσοτάκης υπέρ της κατάπαυσης του πυρός στη Γάζα; Διότι στον ΟΗΕ, η χώρα μας επέλεξε την αποχή από το μη δεσμευτικό ψήφισμα για κατάπαυση του πυρός, σε αντίθεση με χώρες - δεν περιμένετε εμένα να σας τα πω – όπως η  Γαλλία, η Ισπανία, η  Πορτογαλία, η Ιρλανδία και άλλες. 
Τρίτο ερώτημα, άρα, γιατί; Γιατί το επιχείρημα περί μη καταδίκης της Χαμάς, δεν ισχύει και το γνωρίζετε. Έχουμε καταδικάσει όλοι τη Χαμάς. Άρα, σκέφτομαι, τώρα, με αφορμή και την επίσκεψη του Έλληνα Πρωθυπουργού, στηρίζει άραγε  ο Πρόεδρος Μακρόν τη Χαμάς; Όχι, δεν την στηρίζει, λέω εγώ, για να μη χρειαστεί να το προσμετρήσετε ως τέταρτο ερώτημα. Όμως, αυτό και τον κ. Μακρόν δεν τον δυσκολεύει από το να ζητήσει, όπως και ο Γκουτέρες,  όπως και ο ΣΥ.ΡΙΖ.Α. - Προοδευτική Συμμαχία, να πάνε τα πράγματα αλλιώς.         Λέω, λοιπόν, ότι η Ελλάδα θα μπορούσε, κάλλιστα, να έχει υπερψηφίσει το ψήφισμα, δηλώνοντας ότι καταδικάζει τις τρομοκρατικές ενέργειες της Χαμάς, όμως, κατ’ εμάς, λειτουργεί στη βάση του δόγματος της πιστής χώρας –συμμάχου. 
Την ίδια δομική αδυναμία, κ. Υπουργέ, στην άσκηση εξωτερικής πολιτικής από την Κυβέρνηση, τη διαπιστώνει οιοσδήποτε καλοπροαίρετος παρατηρητής και όχι μόνο ο ΣΥ.ΡΙΖ.Α. - Προοδευτική Συμμαχία και στην περίπτωση της στάσης μας στον πόλεμο στην Ουκρανία. Η χώρα μας βρίσκεται πίσω ακόμα και από τις όχι ιδιαίτερα ευρηματικές πρωτοβουλίες της Ευρωπαϊκής Ένωσης, όπως τις περιγράψατε, για την αναζήτηση μιας ειρηνευτικής φόρμουλας. Η Ελλάδα απείχε από αυτή τη διαδικασία. Τέταρτο ερώτημα, όχι ρητορικό. Γιατί κυρία Υφυπουργέ; Γιατί δεν πήραμε μέρος - και επιλέγω, πήραμε λέω, δεν λέω πήρε -  στη Διάσκεψη για την ειρήνη στην Ουκρανία που πραγματοποιήθηκε στις 3 Αυγούστου στη Σαουδική Αραβία, με τη συμμετοχή Βρετανίας, Γαλλίας, Γερμανίας, Πολωνίας; Γιατί απείχαμε κυρία Υφυπουργέ, ενώ δηλώναμε πρόθυμα παρόντες και παρούσες στο πρόγραμμα για εκπαίδευση Ουκρανών πιλότων, για το οποίο έχει να σας πει ο συνάδελφος που υπηρέτησε το εθνόσημο και την πατρίδα, ο κ. Αποστολάκης. Να μου πείτε, λοιπόν, για ποιο λόγο, για ποιους λόγους, Έχετε αξιολογήσει, έχετε σταθμίσει, κυρία Υφυπουργέ, τις επιπτώσεις που έχει αυτή η πρωτοβουλία για τη χώρα μας σε επίπεδο διπλωματίας, σε επίπεδο ασφάλειας; Μπορεί να μου πείτε, ότι τις έχουμε σταθμίσει και αυτή ήταν η στάση μας και να το συζητήσουμε. 
Κυρίες και κύριοι συνάδελφοι, κύριε Πλακιωτάκη, κύριε Πρόεδρε - και σας ευχαριστώ τελειώνοντας με αυτό - η δομικά αδύναμη εξωτερική πολιτική μιας χώρας που αποφεύγει να διεκδικήσει, για τα εθνικά της συμφέροντα, αποτυπώνεται βεβαίως και στο εσωτερικό της Ευρωπαϊκής Ένωσης, όπως υπονοήθηκε. Μετά, λοιπόν, από την αποτυχία της πρώτης κυβέρνησης, όπως συνηθίζω να λέω, Μητσοτάκη, να αξιοποιήσει τα δημοσιονομικά περιθώρια, που προέκυψαν από την άρση των περιορισμών του Συμφώνου Σταθερότητας και την αυξημένη ρευστότητα από την Ευρωπαϊκή Κεντρική Τράπεζα την περίοδο της πανδημίας, σήμερα, η δεύτερη κυβέρνηση της Νέας Δημοκρατίας, που εμφορείται από την ίδια, τουλάχιστον παθητική προσέγγιση, αντιμετωπίζει την αναθεώρηση του Συμφώνου Σταθερότητας αμυντικά - και μετράω τα λόγια μου - και γι’ αυτό κυρία Υφυπουργέ, θα σας απευθύνει ερωτήματα η συνάδελφος, η κυρία Τζάκρη. 
Ισχυρίζομαι - και αυτό το λέω εγώ, δεν το λέω εξ ονόματος της Αξιωματικής Αντιπολίτευσης-  ότι ώρες - ώρες μου φαίνεται, ότι η Κυβέρνηση είναι βασιλικότερη του Βασιλέως, βασιλικότερη των Βερσαλλιών, αν μου επιτρέπετε. Δεν στηρίζει κάτι, σε τελευταία ανάλυση, το επαναστατικό. Δεν στηρίζει τίποτε ακρότητες. Και απευθύνομαι στους συναδέλφους που μπορεί να παρακολουθούν τα δημοσιονομικά στην Ευρωπαϊκή Ένωση. Η Κυβέρνηση δεν τολμά να στηρίξει την πρόταση της Κομισιόν, για να μπορούν χώρες, όπως, δυστυχώς, η δική μας πατρίδα, με υψηλό δημόσιο χρέος, να το αντιμετωπίσουμε - όπως λέμε στο Αιγάλεω - με tailor made προγράμματα, με προγράμματα, δηλαδή, εξατομικευμένα, που λαμβάνουν υπόψη τους την ιδιαίτερη δημοσιονομική και οικονομική κατάσταση κάθε κράτους - μέλους. 
Γιατί, λοιπόν, κυρία Υφυπουργέ, η χώρα μας τάσσεται στο πλευρό των φειδωλών, των λεγόμενων Frugals  στην ευρωπαϊκή ορολογία και να μου πείτε πάλι - γιατί θα το αποδεχτούμε - εάν αυτή η στάση εξυπηρετεί τα δικά μας συμφέροντα και αν μπορείτε να μας εξηγήσετε. Αν όχι, κυρία Υφυπουργέ, ποτέ δεν είναι αργά, ειδικά όταν πρόκειται για τα συμφέροντα των Ελλήνων πολιτών, να αλλάξουμε τη στάση και να ταχθείτε στο πλευρό της λογικής των δικών μας εθνικών συμφερόντων.
Στην Ευρωπαϊκή Ένωση βρισκόμαστε σε τροχιά για την υιοθέτηση, όπως είπε και ο κ. Χατζηβασιλείου, του Νέου Συμφώνου Μετανάστευσης και Ασύλου. Είναι ένα κείμενο -κλειδί για την αντιμετώπιση, ίσως, της πιο κρίσιμης, μετά την πράσινη μετάβαση, πρόκλησης, που θα καθορίσει το μέλλον των κοινωνιών μας. Εάν μπορείτε να μας πείτε, απτά, όμως, τι θα διεκδικήσει η πατρίδα μας. Θα δεχτεί, για παράδειγμα, η αλληλεγγύη να μπει σε εισαγωγικά- είστε έμπειροι διπλωμάτες, δεν το ρωτάω τυχαία-  να μεταφράζεται, δηλαδή, σε μια καταβολή χρημάτων στην Αθήνα, για να γίνει η Ελλάδα δεσμοφύλακας της Ευρώπης ή θα ταχθεί υπέρ της θέσης, κατά την οποία, οι ευρωπαϊκές χώρες να δεσμεύονται για την υποχρεωτική και αναλογική κατανομή και υποδοχή προσφύγων; Θα επιχειρήσετε, κυρία Υφυπουργέ - δεν είναι προσωπικό, σύνολο της κυβερνητικής προσπάθειας - να αξιοποιήσετε τις συμμαχίες της πατρίδας μας στην Ευρωπαϊκή Ένωση για την εξασφάλιση ενός ισχυρού ευρωπαϊκού και ευρώ τουρκικού πλαισίου προσφυγικής και μεταναστευτικής πολιτικής, για μια δίκαιη συμφωνία μετανάστευσης και ασύλου, που να εξασφαλίζει - επιμένουμε στον ΣΥ.ΡΙΖ.Α. - Προοδευτική Συμμαχία - νόμιμες και ασφαλείς οδούς μετανάστευσης; Γιατί γνωρίζετε πάρα πολύ καλά,  δεν είναι το σύνολο της μείζονος και ήσσονος αντιπολίτευσης υπέρ των ασφαλών διόδων. Άρα, εμείς επιμένουμε στις ασφαλείς οδούς μετανάστευσης, γιατί θεωρούμε ότι αποδυναμώνει τις παράνομες, επικίνδυνες οδούς, αυτές, δηλαδή, που οδηγούν στις τραγωδίες σαν κι αυτές που είδαμε φέτος το καλοκαίρι στον Έβρο.
Τελευταία παρατήρηση. Σε αυτή την παρέμβαση, χθες, στην εκδήλωση που συνδέσατε τον ελληνοτουρκικό διάλογο με τον πόλεμο στη Μέση Ανατολή, ισχυριζόμενη κυρία Υφυπουργέ, ότι αυτός θα επηρεάσει θετικά το διάλογο - αν σας έχω καταλάβει λάθος, με διορθώνετε, με διακόπτετε - λέγοντας εκεί, ότι οι δύο χώρες μας έχουν ένα κοινό συμφέρον,  ότι δεν μπορούν να ζουν σε μια περιοχή, η οποία εκρήγνυται και η έκρηξη, αυτή τη στιγμή στη Μέση Ανατολή, αφορά και τους δυο μας, είπατε. Μιας και κάνατε αυτή τη σύνδεση, θα θέλαμε, ως υπεύθυνη μαζί με τον Υφυπουργό Εξωτερικών της γείτονος, για τον πολιτικό διάλογο των δύο χωρών που μόλις ξεκίνησε, να μας εξηγήσετε αναλυτικά, τους λόγους αισιοδοξίας για το θετικό που θα προκύψει για τις δύο χώρες από τον πόλεμο στη Μέση Ανατολή. Γιατί πάλι, όχι εγώ, όχι εμείς, σε πρόσφατο αφιέρωμα της «Καθημερινής», μία σειρά εξεχόντων πολιτικών αναλυτών, ακόμα και από το Washington D.C. Administration προκρίνουν, ότι όλο αυτό για τον κ. Ερντογάν και για τη γείτονα χώρα θα σημάνει, ότι τα ζητήματα του ελληνοτουρκικού διαλόγου θα κατέβουν πολύ χαμηλά στην ατζέντα της Τουρκίας. Και αν μπορείτε να μας δώσετε απαντήσεις σε θέματα που δημόσια έχουμε θέσει και τα οποία, γνωρίζω, ότι τα γνωρίζετε άριστα και δεν είναι θέματα πολυτελείας.
Κύριε Πλακιωτάκη, σας ευχαριστώ πάρα πολύ, για την κατάχρηση του χρόνου που έκανα από μέρους της Αξιωματικής Αντιπολίτευσης. Ήδη, είπα, ότι θα ερωτηθείτε και πιο εξειδικευμένα από τις βουλεύτριες  και βουλευτές του ΣΥ.ΡΙΖ.Α. - Προοδευτική Συμμαχία. Κυρία Υφυπουργέ, σας ευχαριστώ και αναμένω πέντε, τουλάχιστον, απαντήσεις.
ΙΩΑΝΝΗΣ ΠΛΑΚΙΩΤΑΚΗΣ (Α’ Αντιπρόεδρος της Βουλής - Προεδρεύων των Επιτροπών) : Να καλωσορίσουμε και τον Πρόεδρο της Βουλής, τον κύριο Τασούλα, στην Επιτροπή μας.  Θα δώσω τώρα το λόγο στον κ. Μάντζο από το ΠΑΣΟΚ.
ΔΗΜΗΤΡΙΟΣ ΜΑΝΤΖΟΣ : Ευχαριστώ πολύ κύριε Πρόεδρε. Κυρίες και κύριοι συνάδελφοι, κυρία Υφυπουργέ, σας καλωσορίζουμε από την πλευρά μας στη Βουλή των Ελλήνων. Σας ακούσαμε με ιδιαίτερη προσοχή. Τέθηκαν και θέσατε αρκετά ζητήματα, τα οποία αναλύονται και στα ενημερωτικά σημειώματα, είναι η αλήθεια, τα οποία μας υπέβαλαν οι αρμόδιες διευθύνσεις του Υπουργείου σας σε όλα τα μέλη των Επιτροπών που συνεδριάζουν από κοινού. 
Φρονώ ότι έχουμε μπροστά μας επαρκή κοινοβουλευτικό χρόνο πολλά από τα ζητήματα τα οποία θίξατε να τα δούμε διεξοδικά και όλα αυτά και με κοινοβουλευτικό έλεγχο, αλλά και με προτάσεις πάντοτε δημιουργικές. 
Για παράδειγμα, υπάρχει το μεγάλο ζήτημα της επίθεσης της Ρωσίας στην Ουκρανία και του πολέμου εκεί, ο οποίος, ακόμη και σήμερα συνεχίζεται. Οι ενεργειακές συνέπειες που τις είδαμε πέρυσι, μπορεί να τις ξαναδούμε και φέτος σε συνδυασμό και με την έκρηξη της κρίσης στη Μέση Ανατολή. Προφανές είναι ότι η Ευρώπη οφείλει και μαζί με αυτήν και η Ελλάδα να αναλάβουν στέρεες πρωτοβουλίες για τη λύση της συνολικής, διαρκούς και δίκαιης συμφωνίας ειρήνης στην περιοχή, όπως περιλαμβάνεται και στα συμπεράσματα του Ευρωπαϊκού Συμβουλίου. 
Θα ήθελα, όμως, να «εκμεταλλευτώ» την παρουσία σας εδώ μιας και έχουμε και μία ιδιαιτερότητα στην οργανωτική δομή του Υπουργείου Εσωτερικών να μην έχουμε Αναπληρωτή Υπουργό με αντικείμενο τις ευρωπαϊκές υποθέσεις. Αυτή είναι μια καινοτομία που μπορούνε να ξαναδούμε και στο μέλλον και να δούμε και ορισμένα ζητήματα ευρύτερης σημασίας για τη χώρα μας, αλλά και για τη γειτονιά μας, μέσα από το ευρωπαϊκό πρίσμα που θέσατε στην ενημέρωση σας την αναλυτική σε σχέση και με την Γρανάδα, αλλά και με το Συμβούλιο Κορυφής. 
Είναι τρεις οι θεματικές που θα ήθελα να επικεντρωθώ. Αφενός, η μεγάλη κρίση στη Μέση Ανατολή, Λωρίδα Γάζας, Ισραήλ, η στάση της ελληνικής κυβέρνησης. 
Το δεύτερο έχει να κάνει με το μεταναστευτικό - προσφυγικό ζήτημα και το τρίτο έχει να κάνει με τα δυτικά Βαλκάνια. 
Για τη μεγάλη κρίση στο Μεσανατολικό, προφανώς, θα ήθελα και από αυτήν εδώ την Επιτροπή να επαναλάβουμε την απόλυτη και ανεπιφύλακτη καταδίκη της τρομοκρατικής δράσης της Χαμάς και των αποτρόπαιων ενεργειών της, της 7η Οκτωβρίου. Είναι προφανές και όλοι από την Ελλάδα ενώνουμε τις φωνές μας με το αίτημα για άμεση απελευθέρωση και επιστροφή των ομήρων. 
Επίσης, είναι σημαντικό να αναγνωριστεί στο Ισραήλ το δικαίωμα της άμυνας. Από κει και πέρα, όμως, αρχίζει το «αλλά» που λέει ότι υπάρχει διεθνές δίκαιο που διέπει τον πόλεμο, διέπει το καθεστώς άμυνας ενός κράτους απέναντι σε τρομοκρατικές επιθέσεις. Ο πόλεμος αυτός δε μπορεί να μετατραπεί σε εκδικητικό ή επιθετικό. Θα πρέπει η διεθνής κοινότητα να διασφαλίσει ότι δεν θα το δούμε από δω και πέρα αυτό, διότι, τα δεδομένα και τα στατιστικά στοιχεία είναι τρομακτικά, συγκλονιστικά, σοκαριστικά. 
Ο ΟΗΕ και οι αρμόδιοι διεθνείς οργανισμοί μιλούν για πάνω από 60% αμάχων γυναικών και παιδιών νεκρών από τις στρατιωτικές επιχειρήσεις ως σήμερα. Είναι σαφές και συμφωνούμε όλοι σε αυτή την αίθουσα ότι θα πρέπει να είναι ανοικτοί οι δίαυλοι της ανθρωπιστικής βοήθειας. Να υπάρχει διαρκής, ουσιώδης και ανεμπόδιστη ροή της ανθρωπιστικής βοήθειας προς τη Γάζα και ακόμη σαφέστερο πρέπει να είναι ότι η επιστροφή στο στάτους κβο προ 7ης Οκτωβρίου δεν είναι εφικτή, δε μπορεί να είναι ανεκτή ούτε η επιστροφή στην παντοδυναμία της Χαμάς στην περιοχή, ούτε η επιστροφή στον πλήρη αποκλεισμό της περιοχής από το υπόλοιπο της επικράτειας. 
Είναι σαφές ότι θα πρέπει να μιλήσουμε, επιτέλους για την λύση των δύο κρατών στην περιοχή, όπως έχει εδώ και πολύ καιρό, πολλά χρόνια ζητήσει ο ΟΗΕ με τα ψηφίσματα του. Μιλώντας για ψηφίσματα, δε μπορώ να μην κάνω σχολιασμό για το ψήφισμα της Γενικής Συνέλευσης του ΟΗΕ και την αναίτια κατά την άποψή μας στάση της ελληνικής κυβέρνησης να απόσχει από την ψηφοφορία, δίνοντας την εντύπωση μιας μάλλον μονομερούς και πάντως όχι επαρκώς ισορροπημένης στάσης σε αυτήν την υπόθεση, ιδίως αν σκεφτεί κανείς ότι ο Έλληνας Πρωθυπουργός, επισκέφθηκε και ορθώς τον Ισραηλινό Πρωθυπουργό Νετανιάχου, αλλά παρέλειψε να επισκεφθεί τον Πρόεδρο Αμπάς στη δυτική όχθη. 
Για εσάς, είναι αναγκαία η ανθρωπιστική εκεχειρία; Είναι αναγκαία τα ανθρωπιστικά διαλείμματα στην περιοχή της Γάζας; Αν ναι, με ποιους όρους; Αυτό δεν είναι μόνο από την πλευρά του ΠΑΣΟΚ - Κινήματος Αλλαγής ή των υπολοίπων κομμάτων που μπορεί να έχουν την ίδια άποψη. Στην ίδια όπως έχει προσχωρήσει με την ψήφο της η Γαλλία και επειδή επίκειται η συνάντηση του Έλληνα Πρωθυπουργού με τον Γάλλο Πρόεδρο Μακρόν, μοιραζόμαστε τις ίδιες ανθρωπιστικές αρχές και αξίες, για παράδειγμα, με τη Γαλλική Δημοκρατία στο κομμάτι της εκεχειρίας; Σκοπεύετε να αναλάβετε η Ελλάδα και η ελληνική κυβέρνηση ένα πρωταγωνιστικό ρόλο μαζί με την κυπριακή κυβέρνηση και τη γαλλική κυβέρνηση με γαλλική πρωτοβουλία για την ανθρωπιστική βοήθεια. 
Με ποιους όρους; Θα υπάρχουν όροι διαφάνειας και αποτελεσματικότητας σε αυτήν την πρωτοβουλία και πώς αυτό είναι συμβατό με τη στάση μας στη Γενική Συνέλευση του ΟΗΕ που, δυστυχώς, έδειξε μια τριχοτομημένη Ευρωπαϊκή Ένωση; 
Μισή κουβέντα, πριν περάσουμε στη δεύτερη θεματική, για την Τουρκία. Δεν πρέπει να μας διαφύγει ότι η Τουρκία προσπάθησε και σε αυτή την περίπτωση, όπως έκανε και στην Ουκρανία ανεπιτυχώς, να αναλάβει ένα ρόλο ψευδό-διαμεσολαβητή στην περιοχή, όπως προσπάθησε πράγματι στο ουκρανικό, μάλιστα, σ’ αυτή την περίπτωση, ενδυόμενη τον μανδύα του αυτόκλητου εκφραστή και υπερασπιστή όλων των μουσουλμάνων απανταχού της γης, ακόμη και εκείνων που έχουν επιδοθεί στην Τζιχάντ. Σε ποιο βαθμό κρίνετε ότι αυτή ακριβώς η τοποθέτηση της Τουρκίας μπορεί να επηρεάσει ή συνέχεται με τις ελληνοτουρκικές σχέσεις; Πώς αυτή η κρίση στη Γάζα συνέχεται, εάν συνέχεται, με τις ελληνοτουρκικές σχέσεις; Εγώ δεν το ρωτώ αυτό μόνο επ’ αφορμή της χθεσινής σας δήλωσης, εγώ το ρωτώ γιατί έχετε την αρμοδιότητα και την ευθύνη, έχουμε ενημερωθεί σχετικώς και από τον Υπουργό, για τον πολιτικό διάλογο με την τουρκική κυβέρνηση, έχει ανοίξει αυτός εκ νέου, έχει σχεδόν υποκαταστήσει τις παλιές διερευνητικές επαφές, άρα θα ήταν σκόπιμο, έστω και στις παρυφές της σημερινής θεματολογίας, να μας ενημερώσετε για την πορεία των συζητήσεων, το χρονοδιάγραμμα και το κατά πόσον επηρεάζεται από τις πρόσφατες εξελίξεις.
Διατρέχω, κύριε Πρόεδρε, με την ανοχή σας, πολύ γρήγορα τα επόμενα δύο για τη μετανάστευση. Βλέπουμε διαρκώς την Ευρωπαϊκή Ένωση να επαναλαμβάνει ευχολόγια, γενικές διακηρύξεις. Ναι, συμφωνούμε όλοι ότι πρέπει να φυλάξουμε τα σύνορά μας, πρέπει να αντιμετωπίσουμε το ζήτημα της παράτυπης μετανάστευσης, πρέπει να εξαρθρώσουμε τα δίκτυα της παράνομης διακίνησης. Τι γίνεται, όμως, πίσω από αυτές τις διακηρύξεις; Υπάρχει μια τάση να εξωτερικεύεται το μεταναστευτικό, μια συζήτηση που θέτει στην ατζέντα θέματα όπως, για παράδειγμα, στις χώρες διέλευσης να εξασφαλίζουμε συνθήκες ασφάλειας, όλες οι χώρες γειτονίας να έχουν συμφωνίες φύλαξης των συνόρων τους. Το κόστος είναι πολύ μεγάλο. Ποιος θα το αναλάβει; Ας μην μείνουμε μόνο στη γειτονιά τη δική μας, ας πάμε στη Β. Αφρική όπου έχουμε χώρες εν μέσω εμφυλίων. 
Πόσο πιθανό είναι επιχειρησιακά να υπάρξουν πλωτά μέσα και αστυνομικές δυνάμεις να περιφρουρούν αυτά τα σύνορα αυτών των κρατών και τι γίνεται με όσους καταφέρουν να περάσουν με παράτυπους τρόπους και διαδρόμους μέσα από πολύ επικίνδυνες διαδρομές, που είδαμε και την τραγωδία στην Πύλο, στην Ευρώπη; Στην Ελλάδα δεν έχουμε οκτώ χρόνια τώρα ένα πρόγραμμα ένταξης και αποδεχόμαστε, αποδέχεστε ότι επιστροφές είναι δύσκολο να γίνουν, δεν υπάρχει κάποιο σχέδιο, για την αντιμετώπιση αυτής της κατάστασης σε ευρωπαϊκό επίπεδο. Την ίδια ώρα, η αλληλεγγύη είναι απλώς μια λέξη σε ένα χαρτί, γιατί είδαμε ένα σχέδιο από το Συμβούλιο, για την αναθεώρηση του Κανονισμού Δουβλίνο ΙΙΙ, δεν ανταποκρίνεται αυτό το σχέδιο στις ανάγκες και τις προσδοκίες, μιλάμε ουσιαστικά για μία εξαγοράσιμη και μάλιστα με εκπτώσεις, θα μου επιτρέψετε, αλληλεγγύη που θίγει τόσο τον ανθρωπισμό της Ευρωπαϊκής Ένωσης όταν κοστολογεί κεφαλές προσφύγων και μεταναστών, όσο και την αποτελεσματικότητα του μηχανισμού. Θα ήθελα να σας ρωτήσω, κυρία Υφυπουργέ, ποιες είναι οι απόψεις της ελληνικής κυβέρνησης επ’ αυτού, πώς σκοπεύει να κινηθεί στον τριμερή διάλογο των Θεσμών της Ευρωπαϊκής Ένωσης; 
Πάντοτε σε σχέση με την Τουρκία, επειδή διαβάσαμε στην εφημερίδα Καθημερινή για την ύπαρξη ενός ήδη δομημένου σχεδίου διμερούς συμφωνίας με την Τουρκία για το μεταναστευτικό, σας ρωτούμε είναι δυνατόν να μαθαίνουμε από τις εφημερίδες και να μην έχει ενημερωθεί η εθνική αντιπροσωπεία για μια τέτοια συμφωνία, εάν αυτή υπάρχει; Θεωρούμε στρατηγικά εσφαλμένο να προσεγγίζουμε το μεταναστευτικό προσφυγικό ως ένα διμερές ζήτημα με την Τουρκία. Είναι γνωστό, άλλωστε, η Τουρκία πώς αντιμετωπίζει με όρους διαπραγματευτικού παζαριού το ζήτημα, το μεταναστευτικό, το κάνει και στα ελληνικά σύνορα, το κάνει και στα τουρκο-συριακά, παζαρεύει, ζητά ανταλλάγματα και το τελευταίο που χρειάζεται η χώρα μας είναι μια εκδοχή της κοινής δήλωσης του 2016 που θα πάρει από την Ευρώπη αυτά που ζητά, ασυλόγιστα, ενδεχομένως, τα έχει υποσχεθεί η Ευρώπη και δεν θα δώσει πίσω τίποτα. Θεωρούμε ότι αυτό είναι ένα ζήτημα στο οποίο χρειάζεται εθνική συνεννόηση, χρειάζεται επικοινωνία, γιατί ένα ζήτημα το οποίο εκφεύγει των εκλογικών κύκλων, είναι ένα ζήτημα το οποίο θα χειριστούν και μελλοντικές κυβερνήσεις και, κυρίως, η κοινωνία μας θα αντιμετωπίσει τις συνέπειες μακροπρόθεσμα.
Κλείνω με τη διεύρυνση της Ευρωπαϊκής Ένωσης στα Δυτικά Βαλκάνια. Είναι προφανές ότι από εμάς μόνο θετική μπορεί να είναι η απόκριση στο άνοιγμα μιας ατζέντας που το 2003 άνοιξε το ΠΑΣΟΚ, με Πρωθυπουργό τον Κώστα Σημίτη και Υπουργό Εξωτερικών τον Γιώργο Παπανδρέου, ήδη με την ατζέντα της Θεσσαλονίκης. Προφανώς, υπάρχουν μεγάλα ζητήματα εκεί με διάφορες επιμέρους εθνικές περιπτώσεις, όπως είναι η Αλβανία, όπως είναι η Βόρεια Μακεδονία που η ενταξιακή πορεία είναι παγωμένη, όπως είναι το Κόσοβο με εκκρεμή το διάλογο, μεταξύ Βελιγραδίου και Πρίστινας. Πρέπει να συμφωνήσουμε ότι πρέπει να υπάρχει ένα καθαρό πλαίσιο κανόνων, χωρίς εξαιρέσεις, ιδίως στη δημοκρατία, στο κράτος δικαίου, στην ανεξαρτησία της δικαιοσύνης, στην προστασία των μειονοτήτων, γλωσσικών και θρησκευτικών. Θεωρούμε ότι είναι σωστό το ότι η Ευρωπαϊκή Ένωση αποδίδει μία σημασία επιτέλους στην ενταξιακή πορεία των Δυτικών Βαλκανίων, ιδίως σ’ αυτό το νέο πλαίσιο γεωπολιτικών κινδύνων που διατρέχουμε.
Ρωτάμε λοιπόν την Κυβέρνηση, ποιες είναι οι δικές μας εθνικές πρωτοβουλίες πάνω στο ζήτημα αυτό, αν υπάρχει θετική ατζέντα για μία στρατηγική θέση της χώρας μας, ένα στρατηγικό ενεργητικό ρόλο της χώρας μας εντός των Βαλκανίων και αν και πώς σκοπεύουμε να χτίσουμε δίκτυο συνεργασίας με τα κράτη της Βαλκανικής με τα οποία μας συνδέουν, πράγματι, κοινά συμφέροντα και κοινό μέλλον στο πλαίσιο μιας διευρυμένης Ευρωπαϊκής Ένωσης; 
Κλείνω με μία παραίνεση, με την άδειά σας κύριε Πρόεδρε, και ένα ισχυρό αίτημα που υποβάλαμε και στον Υπουργό Εξωτερικών, τον κ. Γεραπετρίτη, προ μηνών, όταν βρέθηκε σε αυτήν εδώ την αίθουσα, να γίνεται τακτική ενημέρωση των πολιτικών Κομμάτων με κάθε δυνατή και διαθέσιμη θεσμική οδό, με τις Κοινοβουλευτικές Επιτροπές Εξωτερικών Υποθέσεων και Ευρωπαϊκών Υποθέσεων, με το Εθνικό Συμβούλιο Εξωτερικής Πολιτικής που ακόμη δεν έχει συγκροτηθεί, με ενημερώσεις των πολιτικών αρχηγών όταν αναδεικνύονται και προκύπτουν μεγάλα ζητήματα. Η συναίνεση στα εθνικά- που πράγματι όλοι ορκιζόμαστε σε αυτή και την επιδιώκουμε- δεν μπορεί να δομηθεί παρά μόνο πάνω σε συνεννόηση και η  συνεννόηση με τη σειρά της, χρειάζεται επικοινωνία- ειλικρινή, ανοικτή και διαρκή.
 Προσδοκούμε σε αυτή την ειλικρινή επικοινωνία, ώστε να υπάρξει η συναίνεση και η συνεννόηση, άλλωστε νομίζω ότι όλα τα πολιτικά Κόμματα- και πρώτοι εμείς- στεκόμαστε πάντοτε κριτικά, δημιουργικά, αλλά πάντοτε υπέρ των εθνικών συμφερόντων της χώρας, χωρίς λαϊκισμό, χωρίς φωνές δημαγωγίας, χωρίς την εύκολη πατριωτική κορώνα. Πάντοτε υποστηρίζουμε, όπως εφαρμόσαμε στο παρελθόν, μια εξωτερική πολιτική- πραγματικά και όχι συνθηματικά- πολύπλευρη και εξωστρεφή, υπέρ της ασφάλειας και της ειρήνης στη περιοχή μας, υπέρ της δημοσιονομικής σταθερότητας της χώρας, όχι όμως με μια στείρα προσέγγιση λιτότητας, αλλά με όρους βιώσιμης κοινωνικής δικαιοσύνης, για την μείωση των κοινωνικών ανισοτήτων στην περιοχή μας και στη χώρα μας, πιο συγκεκριμένα. Σας ευχαριστώ πολύ, κύριε Πρόεδρε, για την ανοχή σας  και για την προσοχή σας.
ΙΩΑΝΝΗΣ ΠΛΑΚΙΩΤΑΚΗΣ (Α΄ Αντιπρόεδρος της Βουλής - Προεδρεύων των Επιτροπών): Σας ευχαριστούμε, θα δώσω τώρα το λόγο στην κυρία Μανωλάκου, από το Κομμουνιστικό Κόμμα Ελλάδος.
ΔΙΑΜΑΝΤΩ ΜΑΝΩΛΑΚΟΥ: Ευχαριστώ, κύριε Πρόεδρε. Η αλήθεια είναι, ότι ήταν πολλά τα ζητήματα που θίχτηκαν, τόσο στην έκτακτη σύνοδο αρχηγών κρατών στη Γρανάδα, αλλά και στο Ευρωπαϊκό Συμβούλιο 26-27 του Οκτώβρη, όμως κακά τα ψέματα, το κύριο είναι η γενοκτονία στην Παλαιστίνη και δυστυχώς είναι απερίγραπτα προκλητικό αυτό που κάνει και η Κυβέρνηση και οι ΗΠΑ και η Ευρωπαϊκή Ένωση και οι σύμμαχοι του ΝΑΤΟ, αλλά υπάρχει αν θέλετε και στα σημειώματα που πήραμε από το Υπουργείο Εξωτερικών, δηλαδή τι; Αν και βρισκόμαστε στης 8 Νοεμβρίου, μένετε στης 7 Οκτώβρη και δεν βλέπετε ότι εδώ και 31 μέρες διαπράττεται ένα έγκλημα διαρκείας, σκοτώνοντας παιδιά, γυναίκες, ανήμπορους, βομβαρδίζοντας το θάνατο σε καταυλισμούς, σχολεία, νοσοκομεία, δρόμους διαφυγής, από το κράτος-δολοφόνο, το Ισραήλ, σε σημείο που ακόμη και ο Γενικός Γραμματέας του ΟΗΕ να αναφωνήσει μπροστά στο λουτρό αίματος, ότι η Γάζα έγινε νεκροταφείο για παιδιά. Αλήθεια, αυτό είναι το δικαίωμα στην αυτοάμυνα του Ισραήλ, που όλοι στηρίζετε;
Και όποιος τολμήσει να μιλήσει για το δίκιο του παλαιστινιακού λαού για ελεύθερη πατρίδα, όπως λένε τα ψηφίσματα του ΟΗΕ ή όποιος καταγγέλλει την ελληνική εμπλοκή στο μακελειό και εκφράζει την αλληλεγγύη στον αγώνα των Παλαιστινίων, τότε απειλείται, εκβιάζεται, τρομοκρατείται, συκοφαντείται, ότι στηρίζουν τους τρομοκράτες ή κατηγορούνται για αντισημιτισμό, για να σωπάσουν μπροστά στη γενοκτονία του λαού της Παλαιστίνης και να δεχτούν το άδικο σαν δίκιο.
Γιατί όμως, συμβαίνει αυτό;  Γιατί η  θαλάσσια περιοχή της ζώνης της Γάζας έχει, ενεργειακά κοιτάσματα και ταυτόχρονα τα παράλια της Γάζας έχουν, πολλαπλή οικονομική σημασία, για την αξιοποίηση λιμενικών υποδομών και ως διαμετακομιστικό εμπόριο.
 Μάλιστα, το Ισραήλ έχει γενικότερο στόχο, να αναδειχθεί σε ενεργειακό κόμβο στην Ανατολική Μεσόγειο, αξιοποιώντας και δικά του κοιτάσματα φυσικού αερίου και μάλιστα έχει διασφαλίσει τη συμμετοχή Αμερικανικών και Βρετανικών Ομίλων. Είναι, αυτή ακριβώς που ψηφίζουνε, να μην σταματήσει η σφαγή στην Παλαιστίνη. Είναι, γνωστό ότι το 2022, υπέγραψε συμφωνία με την Ευρωπαϊκή Ένωση και την Αίγυπτο, για εξαγωγή Ισραηλινού Αερίου προς την Ευρωπαϊκή Ένωση, στο πλαίσιο του Ατλαντικού Σχεδίου Απεξάρτησης της Ευρώπης, από το Ρωσικό Φυσικό Αέριο. Αυτά, βέβαια, αποσιοποιούντε.
  Όμως, να γιατί ο Ισραηλινός Στρατός και η Κυβέρνηση τους, προσπαθούν να ξεριζώσουν από τη γη τους, τους Παλαιστίνιους. Ναι «μακελεύουν» έναν ολόκληρο λαό και τις επόμενες γενιές σκοτώνοντας τα παιδιά. Προσπαθούν λοιπόν, να κατασκευάσουν την ψεύτικη εικόνα ότι όλος ο κόσμος είναι μόνο μπλοκ  με το κράτος και την Κυβέρνηση του Ισραήλ.  Όμως, το ψέμα έχει κοντά ποδάρια. Τα συγκλονιστικά συλλαλητήρια και στην Ελλάδα και σε όλο τον κόσμο ακόμα και μέσα στο ίδιο το Ισραήλ, που εκφράζονται υπέρ των Παλαιστίνιων, δίνουν την απάντηση.  Τελικά, το σιωπητήριο, δεν θα περάσει.
 	Όμως, αυτό που θέλω να ρωτήσω είναι, αν αληθεύει και αν γνωρίζετε το απόρρητο έγγραφο του Ισραηλινού Υπουργείου Πληροφοριών, που περιείχε τα σχέδια ξεριζωμού των Παλαιστινίων από τη Γάζα. Είχε, και Ελληνική εμπλοκή και θα πω σε τι είναι. Αυτά δημοσιεύτηκαν στην Ισραηλινή ιστοσελίδα «mekomith.». Είχαν αρχικά διαρρεύσει, στην Ισραηλινή εφημερίδα carcalete  και να δημοσιεύονται και σε άλλες ιστοσελίδες και εφημερίδες. Περιγράφονται λοιπόν, μια σειρά από στάδια για την επίτευξη του ξεριζωμού των Παλαιστινίων. Τα πρώτα, από τα οποία φαίνεται ότι βρίσκονται ήδη σε εφαρμογή.  Στο πρώτο στάδιο, το Ισραήλ δίνει εντολή στον άμαχο πληθυσμό να εκκενώσει τη Βόρεια Γάζα. 
Στο δεύτερο, ξεκινούν οι Ισραηλινές Χερσαίες Επιχειρήσεις στη Λωρίδα της Γάζας από Βορρά, στο Νότο.  Στο τρίτο, στάδιο δίνεται εντολή στους Παλαιστίνιους να εγκαταλείψουν τη Γάζα προς την Αίγυπτο. 
Στο τέταρτο και τελευταίο στάδιο, προβλέπεται η δημιουργία προσφυγικών καταυλισμών και νέων πόλεων, στην Αιγυπτιακή Χερσόνησο του Σινά.  Ρωτάμε αν αληθεύει ότι και για την Ελλάδα, η εμπλοκή και ο σχεδιασμός είναι, να δεχτεί 200.000 πρόσφυγες. Ήδη, τέτοιες πληροφορίες δημοσιεύτηκαν και στον τύπο και αν αυτά συζητήθηκαν και στη συνάντηση που είχε ο κύριος Μητσοτάκης, με τον  Νετανιάχου, στη συνάντησή τους στο Ισραήλ. 
Ακόμα,  εάν σκοπεύει η Κυβέρνηση, να υλοποιήσει την ομόφωνη απόφαση της Βουλής το 2015για αναγνώριση του Παλαιστινιακού Κράτους; 
Τελειώνω με δυο λόγια  για την αναθεώρηση του πολυετούς δημοσιονομικού πλαισίου 2021-2027. Η συζήτηση σχετικά με τα πολλά ή λίγα χρήματα του πολυετούς δημοσιονομικού πλαισίου της Ευρωπαϊκής Ένωσης, κατά τη γνώμη μας είναι παραπλανητική. Θέλει να κρύψει το στόχο του, να πριμοδοτήσει  με χρήματα των εργαζομένων τους ομίλους που ήδη απολαμβάνουν τους πακτωλούς του ταμείου ανάκαμψης. Η δε αναθεώρηση του, γίνεται γιατί έχουν δοθεί δεκάδες δισεκατομμύρια για ενίσχυση του ιμπεριαλιστικού πολέμου στην Ουκρανία, την καταστολή των κατατρεγμένων από τις ιμπεριαλιστικές επεμβάσεις και τώρα μπροστά στην ύφεση και την κρίση που έρχεται, θέλουν να εξασφαλίσουν την καπιταλιστική κερδοφορία. Ωστόσο οι λαοί θα συνεχίσουν να πτωχεύουν. Ευχαριστώ.
ΙΩΑΝΝΗΣ ΠΛΑΚΙΩΤΑΚΗΣ (Α΄ Αντιπρόεδρος της Βουλής - Προεδρεύων των Επιτροπών): Το λόγο έχει ο κ. Σαράκης από την Ελληνική Λύση.
ΠΑΥΛΟΣ ΣΑΡΑΚΗΣ: Σας ευχαριστώ κύριε Πρόεδρε. Σας καλωσορίζουμε κυρία Υφυπουργέ σε αυτή την Επιτροπή. Κατέχετε ένα πόστο, ένα αξίωμα σε μια ιστορική χρονική στιγμή και την λέω ιστορική χρονική στιγμή, γιατί δυστυχώς οι πόλεμοι φέρνουν εξελίξεις και είναι σε μία περιοχή η οποία αφορά την πατρίδα μας.
 Μας μιλήσατε κυρία Υφυπουργέ, ότι στα θέματα της Ευρώπης συζητήθηκε η διεύρυνση της Ευρωπαϊκής Ένωσης στα Βαλκάνια και η στάση της ελληνικής πλευράς, είναι ότι πάντοτε είναι υπέρ της διεύρυνσης και μάλιστα σε μια εποχή, που θα έπρεπε η ελληνική διπλωματία να διασφαλίζει πάνω από όλα τα εθνικά της συμφέροντα και είναι εθνικό συμφέρον η προστασία της ελληνικής μειονότητας στη Βόρειο Ήπειρο. Είναι αποτυχία της ελληνικής διπλωματίας και  επιτυχία της αλβανικής διπλωματίας, όταν επιτυγχάνει η υπόθεση του Φρέντι Μπελέρη να αναφέρεται στην έκθεση προόδου της Ευρωπαϊκής Ένωσης για την Αλβανία όχι στο κεφάλαιο του κράτους δικαίου, αλλά στο κεφάλαιο που αφορά την γειτνίαση της Αλβανίας με την Ελλάδα, ότι είναι ένα θέμα το οποίο δημιουργεί απλώς τριβές. Συζητάτε για διεύρυνση και αποδέχεστε τη διεύρυνση της Αλβανίας και δεν επιδιώκετε την επιβολή κυρώσεων, προκειμένου να υπερασπιστείτε τα τεχνικά μας συμφέροντα.
            Άρα, λοιπόν, εμείς σαν Ελληνική Λύση, βλέπουμε ότι στο θέμα χειρισμού των εθνικών συμφερόντων της προστασίας της ιδιοκτησίας των Ελλήνων της Βορείου Ηπείρου, δεν κάνετε τίποτα ουσιαστικό με αποτέλεσμα πραγματικά να καταπιέζεται η  ελληνική μειονότητα της Βορείου Ηπείρου και με την αποθέωση όλων, τη φυλάκιση ενός αιρετού δημάρχου από την αλβανική δικαιοσύνη.
            Σε ότι αφορά τις φωνές εκείνες, οι οποίες μιλούν στην Ευρωπαϊκή Ένωση για τη διεύρυνση της προς ανατολάς και μάλιστα να συμπεριληφθεί και η Ουκρανία στην Ευρωπαϊκή Ένωση με ταχείες διαδικασίες, φρονούμε σαν Ελληνική Λύση, ότι μία τέτοια διεύρυνση θα δημιουργήσει πολλά προβλήματα σε ό τι αφορά το μέλλον της Ευρώπης. Διότι ακριβώς, ανοίγουμε προβλήματα ενώ θέλουμε να κλείσουμε προβλήματα.
           Μας είπατε, ότι μέσα στα κράτη της Ευρωπαϊκής Ένωσης, υπάρχει διαίρεση σε ότι αφορά την άποψη της στάσης των Ευρωπαίων απέναντι στο Ουκρανικό. Εάν, δηλαδή, θα συνεχιστεί αυτή η αμέτρητη υποστήριξη, οικονομική κυρίως, πέρα από οπλικά συστήματα της Ευρώπης στην Ουκρανία και ακούγονται φωνές όπου υπάρχει διαφωνία σε αυτή την στάση,  αυτή η διαφωνία προέρχεται όχι αν θέλετε από άλλα κίνητρα, αλλά από την αγωνία των Ευρωπαίων διότι δεν μπορούν να ματώνουν οι ευρωπαίοι πολίτες.
           Εκτός κι αν μας πείτε εδώ, ότι τα χρήματα που δίδονται στην Ουκρανία δεν δίδονται από τους φορολογούμενους Ευρωπαίους πολίτες, δεν συγκεντρώνονται από τους φόρους, δεν συγκεντρώνονται από το ΦΠΑ των Ευρωπαίων και δίνονται δωρεάν στην Ουκρανία, ενώ το δικό μας σπίτι της Ευρώπης, έχει αύξηση των οικογενειών που ζουν στα όρια και κάτω από τα όρια της φτώχειας.
 	Και έχετε δώσει δισεκατομμύρια και η Ελλάδα συναινεί στην οικονομική αιμορραγία, όταν έχουμε μάλιστα άνοδο των επιτοκίων και είμαστε στα πρόθυρα μιας οικονομικής κρίσης σε όλη την Ευρώπη,  γιατί η ενεργειακή κρίση έχει φέρει την οικονομική κρίση. Άρα, ποια είναι η θέση της Ελλάδος; Η Ελλάδα είναι υπέρ στο να ενταχθεί η Ουκρανία στην Ευρωπαϊκή Ένωση; Να ενταχθεί η Αλβανία, στην Ευρωπαϊκή Ένωση; Να ενταχθούν τα Σκόπια, στην Ευρωπαϊκή Ένωση;
 Εμείς, είμαστε ξεκάθαροι και για λόγους, που έχουμε αναφέρει άλλες φορές, ότι θα πρέπει να αποκαταστήσουμε τη σχέση μας με την Ρωσία, ακριβώς, γιατί έχουμε οικονομικά συμφέροντα, τα οποία και θα πρέπει να τα υπερασπιστούμε. Και όταν λέμε «οικονομικά συμφέροντα», εννοούμε να εξάγονται τα προϊόντα των αγροτών στη Ρωσία, γιατί είναι μια πολύ μεγάλη αγορά και φυσικά να εισάγουμε, σε πολύ χαμηλότερες τιμές, την ενέργεια, δηλαδή, το πετρέλαιο και το αέριο και όχι όπως γίνεται, σήμερα. Είμαστε, λοιπόν,  υπέρ της ειρηνευτικής διαδικασίας και υπέρ της διπλωματίας και της διακοπής της σύρραξης. 
Πάμε στο Μεσανατολικό. Κυρία Υπουργέ, ως Ελληνίδα Υφυπουργός Εξωτερικών, θα πρέπει να γνωρίζετε και θα έπρεπε η Κυβέρνησή σας να το έχει επίκεντρο στην εξωτερική της πολιτική στο Μεσανατολικό ότι στα Ιεροσόλυμα έχουμε εθνικά συμφέροντα, γιατί εκεί είναι η έδρα του Ελληνορθόδοξου Πατριαρχείου. Τα Ιεροσόλυμα είναι ιερός τόπος και για τους Εβραίους και για τους Μουσουλμάνους, αλλά και για εμάς τους Χριστιανούς Ορθόδοξους. Είναι για εμάς, απλώς να σας το υπενθυμίσω, οι Άγιοι Τόποι. Άρα, λοιπόν, έχουμε συμφέροντα να παρέμβουμε εκεί και όχι σε μία πολιτική, όπως αυτή, η οποία μας λέτε ότι διαμορφώθηκε από την Κύπρο, την Ελλάδα και τη Γαλλία, αυτού του περιβόητου θαλάσσιου ανθρωπιστικού διαδρόμου, με σκοπό να φιλοξενήσουμε 100.000 Παλαιστινίους. 
Κυρία Υφυπουργέ, αυτή τη φιλοξενία εμείς την εκλαμβάνουμε, ως ξεριζωμό των Παλαιστινίων από την πατρίδα τους. Όταν δίνετε διαδρόμους, όταν δίνετε χώρες διαφυγής δήθεν, σε μία άλλη ήπειρο, πολύ μακριά από την πατρίδα των Παλαιστινίων, αυτό σημαίνει ότι συνεργείτε  σε ένα σχέδιο ξεριζωμού των Παλαιστινίων από την πατρίδα τους. 
Η Ελλάδα, δεν πρέπει να δεχθεί καμία φιλοξενία Παλαιστινίων. Η Ελλάδα, πρέπει να έχει την άποψη ότι οι Παλαιστίνιοι πρέπει να μείνουν στη Γάζα και θα πρέπει επιτέλους να εφαρμοστεί η απόφαση του Ο.Η.Ε. «περί ίδρυσης δύο κρατών». Γιατί μόνο η λύση με τα δύο κράτη, τα οποία θα μπορούν να έχουν την αυτονομία τους, θα επιφέρει την ειρήνη στην περιοχή, όχι μόνο στη Μέση Ανατολή, αλλά και στην ευρύτερη περιοχή της Μεσογείου. 
Είναι αδιανόητο και υποκριτικό και έχει ευθύνη και η ελληνική Κυβέρνηση, η ανθρωπιστική βοήθεια, που δίνεται στους Παλαιστινίους - και αναφέρομαι στις τραγικές καταστάσεις με τους θανάτους των παιδιών, την έλλειψη ιατροφαρμακευτικής περίθαλψης και  τροφίμων - να είναι μόνο 25 εκατομμύρια ευρώ, εγκρίθηκαν 25 εκατ. και το σύνολο να είναι 100 εκατομμύρια ευρώ. Δηλαδή, οι ψυχές, οι ζωές των παιδιών των Παλαιστινίων κοστίζουν μόνο ψίχουλα, ενώ των Ουκρανών ήταν πολύ περισσότερα και άξιζαν δισεκατομμύρια. Θα πρέπει να μπει ένα τέλος στην υποκρισία. Όταν μιλάμε για ανθρωπιστική βοήθεια, να είναι ουσιαστική και θα πρέπει η ελληνική Κυβέρνηση να πάρει πρωτοβουλία υπέρ της ανθρωπιστικής βοήθειας. 
Σε ό,τι αφορά τις σχέσεις μας με το Ισραήλ, φυσικά, υπερασπιζόμαστε τη συμμαχία, για λόγους, τους οποίους γνωρίζουμε όλοι μας, πάρα πολύ καλά. Δεν σημαίνει, όμως, ότι υποστηρίζουμε το σύμμαχό μας, όταν υπερβαίνει τα όρια και οι βομβαρδισμοί αμάχων και παιδιών έχουν υπερβεί τα όρια της αυτοάμυνας. 
Σε ό,τι αφορά τα ελληνοτουρκικά. Πράγματι, διαβάσαμε μία δήλωσή σας ή μάλλον την ακούσαμε ότι η κρίση στο Μεσανατολικό θα βοηθήσει την πρόοδο του ελληνοτουρκικού διαλόγου. Κυρία Υφυπουργέ, νομίζουμε ότι ήταν εσφαλμένη η διατύπωσή σας και ότι δεν το πιστεύετε, ότι είτε υποτιμάτε τον Ερντογάν, είτε υπερτιμάτε την ελληνική εξωτερική πολιτική. 
Η Τουρκία είναι ένα κράτος το οποίο εφαρμόζει μια συγκεκριμένη πολιτική σε ότι αφορά την εξωτερική της πολιτική. Είναι συμπαγές, έχει συγκεκριμένους στόχους, οι οποίοι δεν αλλάζουν παρά μόνο με άλλου είδους ισχύ. Αυτή τη στιγμή έχει συγκεκριμένες επιδιώξεις οι οποίες είναι κάθετα αντίθετες με τα εθνικά μας συμφέροντα. Για εμάς δεν θα υπάρξει πρόοδος. Αντιθέτως, αν θεωρείτε πρόοδο το να εκχωρήσουμε κυριαρχικά δικαιώματα μας αυτό δεν είναι πρόοδος, εμείς το αποκαλούμε προδοσία. 
Σε ό τι αφορά το μεταναστευτικό είδαμε τις εξελίξεις με την πρόσφατη συμφωνία της Ιταλίδας πρωθυπουργού της Τζώρτζια Μελόνι, με τον Έντι Ράμα της Αλβανίας για την εγκατάσταση κέντρων μεταναστών οι οποίοι θα αναμένουν στην Αλβανία την έγκριση ή όχι του ασύλου τους στην Ιταλία. Επειδή γνωρίζουμε πάρα πολύ καλά ότι η Αλβανία ναι μεν μπορεί να δημιουργήσει αυτά τα hotspots φιλοξενίας πολιτών από την Αφρική, αλλά όμως δεν είμαστε σίγουροι για την φύλαξη τους. Άρα, δημιουργείται ακόμα ένας άλλος κίνδυνος από τα σύνορά μας τα ελληνοαλβανικά αυτοί οι οποίοι θα δραπετεύουν από αυτά τα κέντρα φιλοξενίας, τα οποία θα χρηματοδοτεί η Ιταλία, να εισέρχονται στη δικιά μας πατρίδα για να βρίσκουν καλύτερη «φιλοξενία». Σας θυμίζω ότι η κυβέρνηση του σοσιαλδημοκράτη Σολτς αναγκάστηκε κάτω από την κοινωνική πίεση να λάβει νέα μέτρα για το μεταναστευτικό. Ένα από αυτά είναι ότι αυξάνεται ο χρόνος αναμονής χορήγησης των επιδομάτων στους μετανάστες οι οποίοι εισέρχονται στη Γερμανία.
 Η κυβέρνηση δεν έχει πάρει πρωτοβουλίες, πέρα από εκείνες οι οποίες λέτε ότι θα πρέπει η Τουρκία να φυλάει τα σύνορά της, αν είναι δυνατόν. Επειδή χρηματοδοτείται από την Ευρωπαϊκή Ένωση   να μην αποτελεί δίοδο εισόδων στην πατρίδα μας ή οποιεσδήποτε άλλες πολιτικές τις οποίες εφαρμόζετε. Στα λόγια μας λέτε ότι κάνετε αυστηρή φύλαξη των συνόρων, αλλά τη πραγματικότητα την βιώνουμε καθημερινά μέσα στις πόλεις και στις κοινωνίες. Όλοι αυτοί, που εσείς λέτε ότι φυλάσσετε καλά τα σύνορα, κυκλοφορούν στις γειτονιές μας. Θα πρέπει να προβληματιστείτε από τη στάση των άλλων χωρών και να εφαρμόσετε μία μεταναστευτική πολιτική, όπου η φύλαξη των συνόρων μας θα είναι ουσιαστική. Σας ευχαριστώ πάρα πολύ.
ΙΩΑΝΝΗΣ ΠΛΑΚΙΩΤΑΚΗΣ (Α’ Αντιπρόεδρος της Βουλής – Προεδρεύων των Επιτροπών): Τον λόγο έχει ο κ. Ζερβέας.
ΑΛΕΞΑΝΔΡΟΣ ΖΕΡΒΕΑΣ: Ευχαριστώ, κύριε Πρόεδρε. Να ευχαριστήσω και εγώ εκ μέρους της Κοινοβουλευτικής Ομάδας των Σπαρτιατών την παρουσία της κυρίας Υφυπουργού στην Επιτροπή μας. Θα σταθώ κυρίως σε τρία θέματα, στο ουκρανικό, στο θέμα της Λωρίδας της Γάζας και στο θέμα της λαθρομετανάστευσης. 
Βλέπουμε από τα συμπεράσματα της άτυπης Συνόδου της Γρανάδας ότι το διάστημα 2024 - 2027 προτείνετε η στήριξη της Ουκρανίας μέσω σύστασης ειδικού αποθεματικού ύψους 50 δισεκατομμυρίων ευρώ. Προφανώς, όπως είχε πει και κάποιος άλλος, λεφτά υπάρχουν. Όσον αφορά το καθεστώς Ζελένσκι και τους ναζιστές συμμάχους του του τάγματος Αζόφ, δυστυχώς η Ευρωπαϊκή Ένωση   συνεχίζει την ίδια αδιέξοδη πολιτική. Στηρίζει την Ουκρανία στρατιωτικά, οικονομικά και σύρεται πίσω από το άρμα των Ηνωμένων Πολιτειών Αμερικής. Πρέπει κάποια στιγμή η Ευρωπαϊκή Ένωση   να αποκτήσει ανεξάρτητη πολιτική και να δει τα δικά της συμφέροντα. Οι Ηνωμένες Πολιτείες Αμερικής έπαιξαν και έχασαν. Πρέπει, λοιπόν, να το αποδεχθούν και πρέπει να αναγκάσουν τον κ. Ζελένσκι και το καθεστώς του να καθίσουν και να διαπραγματευτούν με τη ρωσική ομοσπονδία για να επιτευχθεί μια ειρηνική λύση. 
Όσον αφορά το θέμα της Λωρίδας της Γάζας, έχει ακουστεί ότι ετοιμάζεται ένας ανθρωπιστικός διάδρομος. 
Εμείς καταρχάς συμφωνούμε, εφόσον θα περιοριστεί μόνο σε μεταφορά ειδών πρώτης ανάγκης για τον λαό των παλαιστινίων. Το θέμα είναι εάν μόνο περιοριστεί σε αυτό το ζήτημα, διότι υπάρχει ένα δημοσίευμα, το οποίο διέρρευσε από το WikiLeaks, περί εκτοπισμού παλαιστινίων από τη Λωρίδα της Γάζας και μεταφορά τους πρώτα σε αιγυπτιακό έδαφος και μετά σε ευρωπαϊκό έδαφος. Μάλιστα ο ελληνικός ηλεκτρονικός Τύπος κάνει λόγο για μεταφορά 100 χιλιάδων παλαιστινίων στην Ελλάδα. Ελπίζω να μην ισχύει αυτή η πληροφορία, γιατί πιστεύω ότι ουδείς επιθυμεί να μετατραπεί η πατρίδα μας σε ένα σύγχρονο Λίβανο. 
Επίσης, θέλω να τονίσω την απορία μας για ποιο λόγο η ελληνική Κυβέρνηση δεν τονίζει, στα διεθνή φόρα, τη στάση του Προέδρου της Τουρκίας κ. Ερντογάν σχετικά με τη Χαμάς. Αρνείται πεισματικά να τη χαρακτηρίσει ως τρομοκρατική οργάνωση. Αποκαλεί, μάλιστα, τους τρομοκράτες αυτούς ως μαχητές της ελευθερίας. Και ενώ θα μπορούσαμε να αξιοποιήσουμε αυτό το γεγονός, δυστυχώς «ποιούμε τη νήσσαν». Προφανώς, για να μη χαλάσουμε το δήθεν καλό κλίμα που υπάρχει στις ελληνοτουρκικές σχέσεις. 
Θα αναφερθώ τώρα και στο λαθρομεταναστευτικό. Στα συμπεράσματα της άτυπης Συνόδου της Γρανάδας, γίνεται λόγος για 15 δισεκατομμύρια που θα δοθούν για την αντιμετώπιση των λαθρο μεταναστευτικών ροών. Το ζήτημα είναι ότι δεν λέει πού θα πάνε αυτά τα χρήματα. θα πάνε αυτά τα χρήματα προς ενίσχυση του καθεστώτος Ερντογάν, ο οποίος ανοίγει κατά το δοκούν τη βρύση με τους λαθρομετανάστες; Για εμάς, ένας από τους τρόπους αντιμετώπισης της λαθρομετανάστευσης θα είναι η εφαρμογή εξοντωτικών ποινών κατά των διακινητών, κάτι το οποίο δεν βλέπουμε κανείς να το αναφέρει. Μόνο έτσι θα αποτραπεί το εμπόριο ανθρώπων. 
Ότι έχει φτάσει σε αδιέξοδο η πολιτική της Ευρωπαϊκής Ενώσεως, στο θέμα αυτό, φαίνεται και από τη διαπίστωση ότι το ποσοστό επιστροφών έχει κατρακυλήσει στο 22%. Δηλαδή, στην ουσία, ο εποικισμός συνεχίζεται κανονικότατα. Τέσσερις στους πέντε εισβάλλουν και παραμένουν σε ευρωπαϊκό έδαφος. Επομένως, οι πολιτικές αποτροπής που εφαρμόζονται δεν έχουν το αναμενόμενο αποτέλεσμα. 
Θέλω, επίσης, να αναφερθώ και στο θέμα της Αρμενίας και του Αζερμπαϊτζάν. Στο Ευρωπαϊκό Συμβούλιο πραγματοποιήθηκε μία δήλωση, η οποία -για μένα- είναι απαράδεκτη, είναι παντελώς υποτονική και εξομοιώνει το θύτη το Αζερμπαϊτζάν με το θύμα την Αρμενία. Στο Ναγκόρνο-Καραμπάχ διαπράχθηκε μια εθνοκάθαρση και, δυστυχώς, η διεθνής κοινότητα και η Ευρωπαϊκή Ένωση, που κατά τα άλλα κόπτεται για τα ανθρώπινα δικαιώματα, δεν είπαν το παραμικρό.  Σας ευχαριστώ πολύ. 
ΙΩΑΝΝΗΣ ΠΛΑΚΙΩΤΑΚΗΣ (Α’ Αντιπρόεδρος της Βουλής - Προεδεύων των Επιτροπών): Και εμείς ευχαριστούμε τον κύριο Ζερβέα. Το λόγο έχει ο κ. Οικονομόπουλος.
ΑΝΑΣΤΑΣΙΟΣ (ΤΑΣΟΣ) ΟΙΚΟΝΟΜΟΠΟΥΛΟΣ: Ευχαριστώ, κύριε Πρόεδρε. Αξιότιμη κυρία Υφυπουργέ, να σας καλωσορίσουμε και εμείς με τη σειρά μας.
Θα μού επιτρέψετε, επειδή ως νέοι συνάδελφοι προσπαθούμε -με βάση το νόμο και το Σύνταγμα- να προετοιμαστούμε για κάποια θέματα, ώστε να ασκήσουμε καλύτερα τα κοινοβουλευτικά μας καθήκοντα, να σάς ρωτήσω το εξής. Βέβαια, να ρωτήσω και τους άλλους συναδέλφους, τους παλαιότερους,  που είναι στην αίθουσα και ξέρουν: Το άρθρο 82, παράγραφος 4, του Συντάγματος έχει θεσμοθετήσει ένα Συμβούλιο Εξωτερικής Πολιτικής, το οποίο, στη συνέχεια, με το ν.3132/2003 και συγκεκριμένα στο άρθρο 3, παράγραφος 1, ορίζει ότι συνεδριάζει τακτικώς κάθε 4 μήνες.
Εμείς, είμαστε πέντε μήνες βουλευτές, αλλά δεν μας έχει καλέσει κανένας ακόμα για να προσέλθουμε. Θα ήθελα να παρακαλέσω, αν κάνω κάποιο λάθος να με διορθώσετε, αν έχει τροποποιηθεί η Διάταξη. Αλλιώς να μεριμνήσετε, ώστε να συνεδριάσει το Συμβούλιο αυτό, γιατί θεωρώ ότι ο συνταγματικός νομοθέτης το θεωρεί εξαιρετικά σημαντικό να υπάρχει αυτό το Συμβούλιο, ώστε να μην ερχόμαστε εδώ απλώς, για να ακούσουμε τα αποτελέσματα, αλλά να έχουμε και εμείς μια ενεργό συμμετοχή στα όσα, στο βαθμό που μπορούμε να συμβάλουμε και εμείς στη διαμόρφωση των θέσεων.
 Τώρα, σχετικά με το μεταναστευτικό θα ήθελα να σας ρωτήσω, αν είμαστε έτοιμοι ως Ελλάδα, αλλά και ως Ευρωπαϊκή Ένωση να αντιμετωπίσουμε τις δραματικές συνέπειες της νέας ανάφλεξης στη Μέση Ανατολή. Να μην ξεχνάμε ότι η Άγκυρα έχει τη δυνατότητα όχι, μόνο να εξαγάγει το κοινωνικό και οικονομικό πρόβλημα της, αλλά παράλληλα να συνεχίσει να ασκεί πίεση στην Ευρώπη εφαρμόζοντας μάλιστα, τακτικές εργαλειοποίησης και υβριδικών απειλών προς την Ελλάδα, όπως πολύ σωστά έχετε επισημάνει και εσείς. 
Επίσης, θα θέλαμε να αναφερθούμε στις ανησυχίες που εκφράστηκαν πρόσφατα από τους Υπουργούς Εσωτερικών και Μετανάστευσης και Ασύλου της Ελλάδος και της Κύπρου, της Ιταλίας, της Ισπανίας και της Μάλτας, δηλαδή, της ομάδας των MED 5. Χώρες πρώτης γραμμής που συναντήθηκαν στη Θεσσαλονίκη στο πλαίσιο της 6ης Συνόδου, της ομάδας των MED,  όπου εν ολίγοις συμφώνησαν να εντείνουν τις κοινές προσπάθειες σε σχέση με την εξωτερική διάσταση, διαχείριση της μετανάστευσης ως, αναπόσπαστο μέρος μιας ολιστικής προσέγγισης.
 Τώρα, σε ότι αφορά στο δεύτερο θέμα το οποίο έχει να κάνει με τη Μέση Ανατολή, θα ήθελα να σας ρωτήσω σχετικά με τη δήλωση που όλοι παρακολουθήσαμε έκπληκτοι  την οποία δεν ξέρω, αν επιμένετε. Θα ήθελα, έτσι λίγο να μας την διευκρινίζετε. Πώς είναι δυνατόν να θεωρούμε το θάνατο αμάχων παιδιών, ότι μπορεί να ενέχει οτιδήποτε το θετικό;
 Πολλώ μάλλον, σε μία προσέγγιση συνεχίζοντας τον Ελληνοτουρκικό διάλογο, τη στιγμή που η Ευρωπαϊκή Ένωση καταδίκασε τις τρομοκρατικές επιθέσεις της Χαμάς, αναγνώρισε το δικαίωμα του Ισραήλ στην αυτοάμυνα στο πλαίσιο του Διεθνούς και του Ανθρωπιστικού Δικαίου και την ίδια στιγμή το γεγονός, ότι ο Τούρκος Ηγέτης σε κάθε ευκαιρία και σε όλους τους τόνους, υποστηρίζει ότι η Χαμάς δεν είναι τρομοκρατική οργάνωση, δεν σας προβληματίζει;
Τέλος, σε σχέση με τη διεύρυνση, τη Διακήρυξη της Γρανάδας που αφορά στη διεύρυνση της, που δίνει ιδιαίτερη έμφαση στο Κράτος Δικαίου, θα ήθελα να σας ξαναρωτήσω, έχει συζητηθεί πολύ, αλλά δεν βλέπω να κάνουμε τίποτα. Μάλλον έχει ατονήσει το θέμα και που είναι πολύ σημαντικό, το ανέφερε άλλωστε και ένας άλλος συνάδελφος. Τι γίνεται με το Μπελέρη και την εντύπωση που έχει δημιουργηθεί, ότι μόνο οι Αρχές Κράτους Δικαίου δεν εφαρμόζονται στη γειτονική χώρα της Αλβανίας. Σας ευχαριστώ πολύ.
ΙΩΑΝΝΗΣ ΠΛΑΚΙΩΤΑΚΗΣ (Α ‘Αντιπρόεδρος της Βουλής - Προεδρεύων των Επίτροπων): Εμείς, ευχαριστούμε και ολοκληρώνω τον πρώτο κύκλο ομιλητών, με τον κ. Καζαμία από την Πλεύση Ελευθερίας.
 ΑΛΕΞΑΝΔΡΟΣ ΚΑΖΑΜΙΑΣ: Ευχαριστώ, κύριε Πρόεδρε. Οι αποφάσεις της Συνόδου του Ευρωπαϊκού Συμβουλίου στις 26-27 του μήνα, αλλά και η στάση της Ελληνικής Κυβέρνησης πάνω στο φάσμα των θεμάτων που το Συμβούλιο συζήτησε και αποφάσισε επι αυτών, αποτελείται από μια συστάδα ευχολόγιων και κενών διακηρύξεων περί Ειρήνης, περί Διεθνούς Δικαίου, περί ενιαίας φωνής στην Ευρωπαϊκή Ένωση, αλλά στην ουσία αποτελεί ένα μνημείο αντιφατικότητας στην άσκηση πολιτικής.
Θα αναφερθώ συγκεκριμένα στις αντιφάσεις, όσο αναφορά τέσσερα ζητήματα: Την υπόθεση στη Μέση Ανατολή, στην Ουκρανία, την ενταξιακή διαδικασία των χωρών στα Δυτικά Βαλκάνια και επίσης, το θέμα της λήψης αποφάσεων στο Ευρωπαϊκό Συμβούλιο πάνω στα ζητήματα αμυντικής και εξωτερικής πολιτικής. 
Η στάση που έχει πάρει και το Ευρωπαϊκό Συμβούλιο και η Ελληνική Κυβέρνηση, είναι υποστηρίζουμε το δικαίωμα του Ισραήλ στην αυτοάμυνα εντός των ορίων του Διεθνούς Δικαίου και ρωτάμε την Κυβέρνηση και σας ρωτάμε κυρία Υφυπουργέ; Ποια είναι αυτά τα όρια του Διεθνούς Δικαίου και τι κάνουμε όταν το Ισραήλ, υπερβαίνει αυτά τα όρια; Γιατί ακούγετε λιγάκι ακαδημαϊκή αυτή η συζήτηση, κάθε μέρα εδώ και ένα μήνα βλέπουμε το Ισραήλ να διαπράττει εγκλήματα πολέμου στη Γάζα, τα όρια  έχουν από καιρό υπερβληθεί και ακόμη ζητάμε το Ισραήλ, να έχει το δικαίωμα στην αυτοάμυνα εντός των ορίων, είναι σοβαρή θέση αυτή; 
Επίσης, μιλάμε, για να διασφαλίσουμε την ειρήνη στη Μέση Ανατολή, ποια ειρήνη στη Μέση Ανατολή; Οι θάνατοι είναι άνευ προηγουμένου στην ιστορία της Μέσης Ανατολής. Η Μέση Ανατολή, την ιστορία της οποίας γνωρίζετε πολύ καλά, έχει μεν πολλούς πολέμους, αλλά οι πόλεμοι δεν είχαν τόσους νεκρούς, οι μεγάλοι πόλεμοι από το 48 μέχρι το 73, δεν έφτασαν σε τέτοιο αριθμό νεκρών. Εδώ μιλάμε για μια εξαιρετική κρίση και ακόμη μιλάμε για το δικαίωμα του Ισραήλ στην αυτοάμυνα εντός των ορίων του Διεθνούς Δικαίου. 
Ειδικοί από πολλές χώρες περιλαμβανομένων και κρατών της Ευρωπαϊκής Ένωσης, κάνουν λόγο ή για εθνοκάθαρση ή για κατάσταση γενοκτονίας, και εμείς ακόμη θέλουμε το Ισραήλ να αμύνεται τον εαυτό του στα όρια του Διεθνούς Δικαίου. Πείτε μας ποια είναι αυτά τα όρια και αν νομίζετε πια είναι η στάση της Κυβέρνησης;  Νομίζει η Κυβέρνηση ότι ακόμη δεν έχουν υπερβληθεί αυτά ή μήπως νομίζει ότι το Ισραήλ, οριακά πλησιάζει να τα υπερβεί, για να υπενθυμίζει στο Ισραήλ, για ότι κοιτάξτε υπάρχουν τα όρια. 
Γιατί εμείς που βλέπουμε την κρίση, αλλά και ο Γενικός Γραμματέας του ΟΗΕ και πάρα πολλοί άλλοι αρχηγοί κρατών, σας υπενθυμίζουμε ότι ο Υπουργός Εξωτερικών του Πακιστάν, σύμμαχος των Ηνωμένων Πολιτειών, μιλά για γενοκτονία, λοιπόν, έχουν υπερβληθεί προ πολλού αυτά τα όρια, δηλαδή αυτές οι διακηρύξεις και της Ευρωπαϊκής Ένωσης και η σύνταξη της Ελληνικής Κυβέρνησης με αυτές, είναι εκτός τόπου και χρόνου. 
Το αντιλαμβάνεστε αυτό και αυτό καθιστά και την Ελληνική Εξωτερική Πολιτική και την Ευρωπαϊκή Πολιτική Άμυνας, Εξωτερική Πολιτική και Πολιτική Άμυνας, άσχετη με τα γεγονότα δεν έχει πια την δυνατότητα να ασκήσει επιρροή. Αυτό επίσης φαίνεται και στον τρόπο, με τον οποίο ο Πρωθυπουργός είπε και μας είπατε και στην παρουσίασή σας ότι θα ήθελε η Ευρωπαϊκή Ένωση να αρθρώσει ενιαία φωνή στη Μέση Ανατολή. Ποια ενιαία  φωνή; Δεν υπάρχει καμία περίπτωση να ορθωθεί ενιαία φωνή, στον ΟΗΕ πήγανε τα Κράτη Μέλη της Ευρωπαϊκής Ένωσης, 4 ψήφισαν κατά, 8 ψήφισαν υπέρ και τα υπόλοιπα απείχαν από την ψηφοφορία, για την ανθρωπιστική εκεχειρία. Δεν υπάρχει ενιαία πολιτική. 
Ωστόσο συνεχίζουμε να μιλάμε λες και στην Ευρωπαϊκή Ένωση και στο επίπεδο των σχέσεων της Ελληνικής Κυβέρνησης με τους Ευρωπαίους Εταίρους, λες και υπάρχει πεδίο, για να βρεθεί μια ενιαία στάση, δεν υπάρχει κανένα πεδίο. Επίσης σας ρωτώ στο βαθμό που η Ελληνική Κυβέρνηση πραγματικά ενδιαφέρεται για την ειρήνη στη Μέση Ανατολή. Ζητάτε παύση πυρός ή όχι και θέλουμε μια απάντηση ναι ή όχι και αν δεν ζητάτε παύση πυρός, δεν έχει νόημα να μιλάτε για την ειρήνη, γιατί στην ουσία δεν ζητάτε παύση πυρός. Θέλετε να συνεχιστεί η σφαγή που συντελείται αυτή τη στιγμή στη Γάζα, εντός το φαντασιακών αυτών ορίων του Διεθνούς Δικαίου, που δεν έχουν νόημα για κανέναν. 
Πέρα από το γεγονός ότι χρησιμοποιείτε αυτά τα σλόγκαν, για να δείξετε ότι ακόμη διατηρείτε κάποια συνείδηση της σημασίας της εφαρμογής των Αρχών του Διεθνούς Δικαίου, αλλά δεν σας πιστεύει κανείς, αυτά για το Μεσανατολικό. Όσον αφορά την ενταξιακή διαδικασία των Δυτικών Βαλκανίων στην Ευρωπαϊκή Ένωση, τα έγγραφα που μας στείλατε μιλούν για μια νέα διαδικασία ένταξης σε έξι στάδια και θα ήθελα να σας ρωτήσω αν γίνεται να μας απαντήσετε με σαφήνεια η Ελλάδα, υποστηρίζει την ένταξη των έξι κρατών των Δυτικών Βαλκανίων ή την ενταξιακή τους πορεία; 
Υπάρχει μεγάλη διαφορά ανάμεσα στα δύο και ακούμε να μιλάτε πότε για την ενταξιακή πορεία και πότε για την ένταξη. Η διαδικασία που προβλέπεται τώρα από την Ευρωπαϊκή Ένωση, δημιουργεί μία ενταξιακή διαδικασία κάπως δομημένη με τον τρόπο που οι διαδικασίες περιγράφονται στη δίκη του Κάφκα. 
Δηλαδή, μια αέναη διαδικασία αναβολών και μεταθέσεων, η οποία ενδεχομένως να μην οδηγήσει πουθενά. Η Τουρκία το γνωρίζει καλά αυτό γιατί βρίσκεται σε ενταξιακή διαδικασία από το 1995.  Ποια είναι η στάση της Ελληνικής Κυβέρνησης και συγκεκριμένα όσον αφορά δύο κράτη από τα Δυτικά Βαλκάνια; 
Την Αλβανία. Ο κύριος Πρωθυπουργός δήλωσε επανειλημμένως ότι είναι προϋπόθεση να αντιμετωπιστεί διαφορετικά η υπόθεση Μπελέρη ούτως ώστε η Ελλάδα να υποστηρίξει την ενταξιακή πορεία της Αλβανίας στην Ευρωπαϊκή Ένωση. Σήμερα, η Commission ενέκρινε κονδύλιο έξι δισεκατομμυρίων στις χώρες αυτές, περιλαμβανομένης και της Αλβανίας, για να υποβοηθήσει την ενταξιακή της διαδικασία.  Η Ελλάδα ψήφισε υπέρ αυτού του κονδυλίου;  Δεν το μπλόκαρε για την Αλβανία; 
Επίσης, σας ρωτώ το ίδιο ερώτημα και για τη γείτονα χώρα. Η Συμφωνία των Πρεσπών παραβιάζεται από τη γείτονα χώρα. Όπως πολύ καλά γνωρίζετε, η Νέα Δημοκρατία προτού γίνει Κυβέρνηση είχε πάρει στάση κατά της συμφωνίας των Πρεσπών όταν έγινε Κυβέρνηση έκανε μια στροφή 180 μοιρών ως προς το θέμα αυτό και τώρα φαίνεται να είναι πολύ θετική απέναντι στην ένταξη της γείτονος χώρας στην Ευρωπαϊκή Ένωση.  Αυτό γίνεται χωρίς όρους καθόλου;  Ακόμη και αν παραβιάζεται η Συμφωνία των Πρεσπών;  Αυτό είναι μια ερώτηση, στην οποία θα θέλαμε την απάντηση και τη θέση της Κυβέρνησης παρακαλώ. 
Τρίτον, όσον αφορά την Ουκρανία διαβάσαμε και τη διακήρυξη του Συμβουλίου και το σημείωμα του Υπουργείου Εξωτερικών, για τις σχέσεις Ευρωπαϊκής Ένωσης – Ουκρανίας. Μιλάτε για την ειρήνη και τη συμβολή της Ευρώπης στην ειρήνη και αυτά είναι πάρα πολύ ωραία λόγια. Πουθενά, όμως, η διακήρυξη του Ευρωπαϊκού Συμβουλίου, δεν αναφέρει τη διπλωματία ως μέσο αντιμετώπισης της κρίσης στην Ουκρανία. Μιλάει για οικονομική βοήθεια προς την Ουκρανία, στρατιωτική κτλ. 
Πότε θα αρχίσει η Ελλάδα να υποστηρίζει τη διπλωματία ως ένα εργαλείο επίλυσης της κρίσης που υπάρχει και του τερματισμού του πολέμου που υπάρχει στην Ουκρανία;  Αν πραγματικά ενδιαφέρεται για την ειρήνη. Πάλι, εδώ, βλέπουμε ότι υπάρχει μια αντιφατική στάση. Αφενός, μιλάτε τη γλώσσα της ειρήνης και εσείς και η Ευρωπαϊκή Ένωση και αφετέρου βεβαίως υποστηρίζετε τη συνέχιση του πολέμου. Αυτά δεν έχουν πάρα πολύ νόημα. 
Τέλος, κύριε Πρόεδρε, με την ανοχή σας θα ήθελα να ρωτήσω για την διαδικασία λήψης αποφάσεων στο Συμβούλιο Υπουργών. Μας είπατε στην παρουσίασή σας -και αυτό νομίζω είχε πολύ ενδιαφέρον- ότι για την καλύτερη αντιμετώπιση της διεύρυνσης της Ευρωπαϊκής Ένωσης, τέθηκε ξανά το πολύ παλιό θέμα του κατά πόσο θα πρέπει να εμβαθυνθεί η ολοκλήρωση ούτως ώστε να εντάξει καλύτερα νέα κράτη μέλη. Μία από τις διαδικασίες που προβλέπεται για την εμβάθυνση είναι να λαμβάνονται οι αποφάσεις στο Συμβούλιο των Υπουργών σε κάποια θέματα όπως η κοινή αμυντική και εξωτερική πολιτική με ενισχυμένη πλειοψηφία παρά με ομοφωνία.  Η Ελληνική Κυβέρνηση -απ’ ότι κατάλαβα ότι είπατε- υποστηρίζει τη διατήρηση της ομοφωνίας σωστά; 
Θα ήθελα να ήξερα -και η Πλεύση Ελευθερίας θα ήθελε να ξέρει- ποια είναι η θέση της Κυβέρνησης επ’ αυτού, διότι στις διακηρύξεις που κάνει η Κυβέρνηση για την Ευρωπαϊκή Ένωση υιοθετεί μια ατζέντα ομοσπονδιακής ολοκλήρωσης. Ωστόσο, η ομοφωνία είναι το ακριβώς αντίθετο. Είναι το μοντέλο, το οποίο υποστηρίζει μια Ευρώπη κρατών μελών στην οποία υπάρχει διακρατική συνεργασία. 
Τελικά, πώς συμβαδίζει η υποστήριξη της διατήρησης της ομοφωνίας αφενός με τις διακηρύξεις της Κυβέρνησης για μία ομοσπονδιακή ενοποίηση της Ευρώπης και για μια μεγαλύτερη εμβάθυνση της ευρωπαϊκής ολοκλήρωσης εν όψει της αναμενόμενης διεύρυνσης; 
Πάλι θεωρούμε, εδώ, ότι υπάρχει το ίδιο χάσμα ανάμεσα στις κενές περιεχομένου διακηρύξεις αφενός και σε μία πολιτική, η οποία δεν έχει σχεδόν καθόλου σχέση με αυτές.  Αυτά ήταν τα τέσσερα τα σημεία κύριε Πρόεδρε. Ευχαριστώ πάρα πολύ. 
               Στο σημείο αυτό γίνεται η β΄ ανάγνωση του καταλόγου των μελών των Επιτροπών. 
Από την Ειδική Διαρκή Επιτροπή  Ευρωπαϊκών Υποθέσεων, παρόντες ήταν οι Βουλευτές κ.κ.: Πλακιωτάκης Ιωάννης, Αβραμόπουλος Δημήτριος, Ανδριανός Ιωάννης, Βεσυρόπουλος Απόστολος, Βλάσης Κωνσταντίνος, Βολουδάκη Σεβαστή (Σεβη), Γκιουλέκας Κωνσταντίνος, Κεδίκογλου Συμεών (Σίμος), Κούβελας Δημήτριος, Λοβέρδος Ιωάννης-Μιχαήλ (Γιάννης), Μαρκόπουλος Δημήτριος, Βασιλειάδης Βασίλειος, Παναγιωτόπουλος Νικόλαος, Ράπτη Ζωή, Συρίγος Ευάγγελος (Άγγελος), Χατζηβασιλείου Αναστάσιος (Τάσος), Αχτσιόγλου Ευτυχία (Έφη), Δούρου Ειρήνη, Νοτοπούλου Αικατερίνη (Κατερίνα), Χαρίτσης Αλέξανδρος (Αλέξιος), Πάνας Απόστολος, Παραστατίδης Στέφανος, Παρασύρης Φραγκίσκος, Κτενά Αφροδίτη, Μανωλάκου Διαμάντω, Γραμμένος Βασίλειος, και Τσιρώνης Σπυρίδων.
Από τη Διαρκή Επιτροπή Εθνικής Άμυνας και Εξωτερικών Υποθέσεων, παρόντες ήταν οι Βουλευτές κ.κ.: Καραμανλή Άννα, Κόνσολας Εμμανουήλ, Αυγερινοπούλου Διονυσία – Θεοδώρα, Βασιλειάδης Βασίλειος (Λάκης), Μπουκώρος Χρήστος, Γκίκας Στέφανος, Γιόγιακας Βασίλειος, Δαβάκης Αθανάσιος,  Δερμεντζόπουλος Χρήστος Δημοσχάκης Αναστάσιος (Τάσος) Θεοδωρικάκος Παναγιώτης (Τάκης) Καββαδάς Αθανάσιος, Κατσανιώτης Ανδρέας, Κτιστάκης Ελευθέριος, Λαμπρόπουλος Ιωάννης, Λιούτας Αθανάσιος, Μπακογιάννη Θεοδώρα (Ντόρα), Νικολακόπουλος Ανδρέας, Λυτρίβη Ιωάννα, Ρουσόπουλος Θεόδωρος (Θόδωρος), Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Παπαδόπουλος Μιχαήλ, Χατζηδάκης Διονύσιος, Χρυσομάλλης Μιλτιάδης (Μίλτος), Αποστολάκης Ευάγγελος, Γεροβασίλη Όλγα, Δούρου Ειρήνη (Ρένα), Ηλιόπουλος Όθων, Καλαματιανός Διονύσιος-Χαράλαμπος, Πολάκης Παύλος, Τζάκρη Θεοδώρα, Χρηστίου Ραλλία, Γιαννακοπούλου Κωνσταντίνα (Νάντια), Μάντζος Δημήτριος,  Μιχαηλίδης Σταύρος, Μπιάγκης Δημήτριος, Νικητιάδης Γεώργιος, Παρασκευαΐδης Παναγιώτης,  Δελής Ιωάννης, Μεταξάς Κωνσταντίνος Βασίλειος, Παπαναστάσης Νικόλαος, Στολτίδης Λεωνίδας,  Χήτας Κωνσταντίνος, Σαράκης Παύλος, Δημητριάδης, Πέτρος, Ζερβέας Αλέξανδρος, Οικονομόπουλος Τάσος, Ρούντας Γεώργιος Καζαμίας Αλέξανδρος και Κωνσταντοπούλου Ζωή.
ΙΩΑΝΝΗΣ ΠΛΑΚΙΩΤΑΚΗΣ (Προεδρεύων των  Επιτροπών – Α’ Αντιπρόεδρος της Βουλής): Σας ευχαριστούμε πολύ, κύριε Καζαμία.  Σε αυτό το σημείο θα ήθελα να ενημερώσω το Σώμα, ότι θα περάσουμε στον δεύτερο κύκλο των ομιλητών. Έχουν ζητήσει το λόγο εφτά (7) συνάδελφοι, πριν δώσω το λόγο για να δευτερολογήσει η κυρία Υπουργός, είναι κατά σειρά ο κύριος Δαβάκης, η κυρία Τζάκρη, ο κύριος Παναγιωτόπουλος, ο κύριος Καλαματιανός, ο κύριος Αποστολάκης, η κυρία Γεροβασίλη, ο κύριος Ρούντας και η κυρία Κωνσταντοπούλου. Ναι, βέβαια, ωραία.  Το λόγο έχει ο κ. Δαβάκης.
ΑΘΑΝΑΣΙΟΣ ΔΑΒΑΚΗΣ: Σας ευχαριστώ πολύ, κύριε Πρόεδρε. Κύριε Πρόεδρε, κατ’ αρχάς θέλω να καλωσορίσω την κυρία Υπουργό στην Επιτροπή και να την ευχαριστήσουμε για την ενδελεχή παρουσίαση των θεμάτων στην πρωτολογία της και παράλληλα να θέσω δύο ερωτήματα, τα οποία πιστεύω ότι άπτονται συγκεκριμένων προβλημάτων τα οποία αντιμετωπίζουμε και τα οποία έχουμε συζητήσει και στο γραφείο σας σε μια πολύ γόνιμη συνεργασία, που είχαμε πριν από λίγο καιρό. 
Αναφέρθηκε προηγουμένως από τον εκλεκτό συνάδελφο τον κύριο Χατζηβασιλείου και θέλω και εγώ σε αυτό να γίνει μια τοποθέτηση, για το Ενιαίο Ευρωπαϊκό Σύμφωνο Μετανάστευσης. Όπως όλοι γνωρίζουμε αυτό ακόμη δεν βρίσκεται σε φάση ολοκλήρωσης, πλην του Ασύλου, το οποίο, όταν βρεθεί, θα αντικαταστήσει και τη Συμφωνία του Δουβλίνου.
Και το λέω αυτό ως προεισαγωγικό, δεδομένου ότι αυτή τη στιγμή η χώρα μας, ως χώρα ουσιαστικώς τράνζιτ μεγάλου μεταναστευτικού ρεύματος το οποίο υπάρχει, είναι -θα έλεγα, ας μην το πω απροστάτευτη, αλλά ευρίσκεται- σε μία δίνη βουλήσεων -και θα έλεγα- προορισμών και στόχων, ανθρώπων οι οποίοι θέλουν να περάσουν προς την κεντρική Ευρώπη και ιδιαίτερα προς τη Γερμανία, αλλά και στην Ιταλία, που το 2020 προέβη σε μία σημαντική αλλαγή - αναθεώρηση του μεταναστευτικού της πλαισίου, κάνοντας μία ουσιαστική μεταρρύθμιση, με αποτέλεσμα να έχουν γίνει πολύ ελκυστικές αυτές οι χώρες.
Όπως ανέφερε πριν από λίγες ημέρες ο συνάδελφος σας ο κ. Καιρίδης, στη Γερμανία δίδεται υπηκοότητα στα πέντε (5) χρόνια και σχεδιάζουν να το κάνουν στα 3 χρόνια, κάτι το οποίο αποτελεί το πλέον ελκυστικό μήνυμα προς αυτούς οι οποίοι θέλουν να διέλθουν από τη χώρα μας και να πάνε προς την κεντρική Ευρώπη. Στη δε Ιταλία, η οποία απέβη  ουσιαστικά ο τελικός προορισμός των τελευταίων τριών ή τεσσάρων ή πέντε ετών, κυρίως των αλβανικής καταγωγής εργατών γης και εκεί θέλω να καταλήξω, αλλά και άλλων και βρισκόμαστε σήμερα στο σημείο να έχουμε ένα οξύτατο πρόβλημα -όπως είχαμε πει και κατ’ ιδίαν ένα οξύτατο πρόβλημα- που αφορά την πρωτογενή παραγωγή και τον κόσμο ο οποίος εργάζεται εκεί.  Ποιο είναι αυτό;  Η έλλειψη εργατών γης, κάτι το οποίο όλοι οι συνάδελφοι της ελληνικής περιφέρειας έχουμε αντιμετωπίσει. 
Το λέω και πάλι από αυτή την αίθουσα σε εσάς, όπως είχα θέσει και στον άλλο αρμόδιο Υπουργό Μετανάστευσης τον κ. Καιρίδη, γιατί ξέρω τις προσπάθειες που κάνετε, σχετικά με την προσέλκυση από χώρες της Ευρωπαϊκής Ένωσης, όπως είχαμε συζητήσει, όπως μολδαβών, γεωργιανών και χωρών, που έχουν τη δυνατότητα να έρθουν, καθώς επίσης και την εκκρεμούσα εδώ και δύο χρόνια περίπου Συμφωνία με την Αίγυπτο, για τη μετάκληση 5.000 εργατών γης, μεταξύ της χώρας μας και του αιγυπτιακού κράτους. 
Θα ήθελα, λοιπόν, εάν έχετε την γνώση, που θα την έχετε, να μας ενημερώνατε, τι γίνεται με αυτή τη Συμφωνία τελικά Γιατί δεν προχωρά η Συμφωνία της Αιγύπτου;  Μία Συμφωνία, που νομίζω, ότι θα αποτελέσει και τον οδηγό για τη σύναψη περαιτέρω τέτοιων διακρατικών συμφωνιών, δεδομένου ότι όπως όλοι γνωρίζουμε και με το Πακιστάν και το Μπαγκλαντές, αλλά το Πακιστάν κυρίως, υπάρχουν και άλλοι λόγοι οι οποίοι έχουν «κολλήσει» τη διαδικασία μετακλήσεων.  Ένα μόνο θέλω να πω και θα κλείσω. Από τα 300.000 περίπου αιτήματα μετακλήσεων, έχουν υλοποιηθεί τα 145.000. Αυτό, σημαίνει ότι περίπου το 1/3 αυτών, δεν έχει ικανοποιηθεί.
                   Επίσης, σημαίνει ότι τα συναρμόδια Υπουργεία, όχι μόνο το Υπουργείο Εξωτερικών, που έχει το ζήτημα των Προξενείων και των διπλωματικών υπηρεσιών, αλλά και τα άλλα συναρμόδια Υπουργεία, με βασικά για μένα το Υπουργείο Διοικητικής Μεταρρύθμισης και το Υπουργείο Εσωτερικών, που έχουν τις αποκεντρωμένες διοικήσεις. Πρέπει με εργώδεις προσπάθειες – και ομιλώ τώρα, διότι αντιλαμβάνεστε ότι έχουμε μπει ήδη στη συλλεκτική περίοδο του ελαιοκαρπού, για παράδειγμα, στις περισσότερες περιοχές της χώρας, χάθηκε η φετινή χρονιά όσον αφορά τους εργάτες γης, δυστυχώς και πάλι, αλλά ενόψει άλλων καλλιεργητικών και συλλεκτικών περιόδων άλλων περιοχών της χώρας και της δικής μας - να υπάρξει μία ένας συντονισμός των συναρμόδιων υπουργείων γιατί είναι ένα πολυσχιδές πρόβλημα, δεν αφορά μόνο το Υπουργείο Εξωτερικών, αφορά το Υπουργείο Μετανάστευσης, το Υπουργείο Εσωτερικών, το Υπουργείο Προστασίας του Πολίτη, το Λιμενικό Σώμα, το Υπουργείο Ναυτιλίας, το Υπουργείο Εργασίας.
              Όσον αφορά στην πρόταση που είχε κάνει ο κ . Υπουργός Μετανάστευσης πριν λίγο καιρό, σχετικά με τη νομιμοποίηση των ήδη υπαρχόντων εδώ εργατών γης, μία θα έλεγα απόλυτα ρεαλιστική πρόταση, η οποία θα μπορούσε να δώσει λύση στο πρόβλημα που τόση ώρα περιγράφω. Μία πρόταση, που δεν θα εκπέμπει προς τα έξω το μήνυμα ότι ο οποιοσδήποτε μπορεί να έρχεται και να νομιμοποιείται και εν πάση περιπτώσει να ενδυναμώσει και να λύσει το πρόβλημα υπάρξεως εργατικών χεριών για τον πρωτογενή τομέα, ο οποίος πραγματικά αυτή τη στιγμή στενάζει. Έχουμε βρεθεί μάρτυρες γεγονότων,τα οποία δυστυχώς δημιουργούν τεράστιο πρόβλημα και στους παραγωγούς μας, αλλά και σε όλους εκείνους, οι οποίοι ασχολούνται με την πρωτογενή παραγωγή. 
              Νομίζω ότι χρειάζεται μία συνεργασία, ένας συντονισμός των συναρμόδιων υπουργείων, προκειμένου και να ενεργοποιηθούν οι συμφωνίες, που ως πρώτη ξεκίνησε αυτή με την Αίγυπτο και ακόμη δεν έχει υλοποιηθεί, οι συμφωνίες που ήταν πολύ σωστή επιλογή να γίνουν, καθώς επίσης και οι συμφωνίες με χώρες των Δυτικών Βαλκάνιων, της Μολδαβίας, της Γεωργίας, προκειμένου να υπάρξει μία πεπατημένη από εδώ και μπρος και όχι χωρών τόσο μακρινών όπως οι χώρες της Ασίας, με κοινές κουλτούρες με εμάς στο ευρωπαϊκό γίγνεσθαι, ούτως ώστε να μπορέσουμε να απαλειφθεί αυτό το πρόβλημα, το οποίο αντιμετωπίζουμε, κυρία Υπουργέ, εντονότατα τα τελευταία περίπου 7 με 8 χρόνια. 
              Είναι κάτι πολύ σημαντικό και νομίζω ότι και με την εμπειρία την οποία σας διακρίνει, αλλά βέβαια και το συντονισμό των άλλων συναδέλφων σας, να υπάρξει μία λύση πάνω σε αυτό το ζήτημα. Νομίζω ότι ήρθε η στιγμή να ασχοληθούμε συγκεκριμένα και επί της ουσίας πάνω σε αυτό. Σας ευχαριστώ.
              ΙΩΑΝΝΗΣ ΠΛΑΚΙΩΤΑΚΗΣ  (Α΄ Αντιπρόεδρος της Επιτροπής – Προεδρεύων των Επιτροπών): Το λόγο έχει η κυρία Τζάκρη.
              ΘΕΟΔΩΡΑ ΤΖΑΚΡΗ: Ευχαριστούμε πολύ κυρία Υπουργέ για την ενημέρωση που μας κάνατε πάνω στα αποτελέσματα της Έκτακτης Συνόδου Αρχηγών της Γρανάδας, αλλά και της Συνόδου του Ευρωπαϊκού Συμβουλίου.
              Θέλω να ξεκινήσω πρώτα από τα θέματα, που αφορούν ουσιαστικά το Σύμφωνο Σταθερότητας και Ανάπτυξης. Έχει κατατεθεί αυτή η πολύ συμφέρουσα προς τα συμφέροντα μας πρόταση της Ευρωπαϊκής Επιτροπής για tailor made προγράμματα, σε ό,τι αφορά τις χώρες που έχουν υψηλό δημόσιο χρέος δημόσιο χρέος, καλή ώρα ή μάλλον κακή ώρα όπως εμείς, στη βάση της δημοσιονομικής και της οικονομικής τους κατάστασης. Νομίζω ότι είναι μια λύση που μας δίνει τη δυνατότητα να αποφευχθεί και η πρόταση του ESM,  που προτείνει ότι ο στόχος πρωτογενούς πλεονάσματος θα πρέπει να είναι το 1/20 του υπολοίπου του 100% του χρέους που για τη χώρα μας αντιστοιχεί σε 8,4 δισεκατομμύρια ευρώ πρωτογενές πλεόνασμα ετησίως, άλλως το 4,44%του ΑΕΠ. 
                 Κοιτάξτε, ενώ υπάρχει αυτή η πρόταση βλέπουμε τον Υπουργό Οικονομικών, τον κ. Χατζηδάκη, όπου σταθεί και όπου βρεθεί αντί να την υποστηρίζει, να μας λέει ότι ουσιαστικά στους νέους ευρωπαϊκούς κανόνες δημοσιονομικής διακυβέρνησης για την αναθεώρηση του Συμφώνου Σταθερότητας θα πρέπει να υπάρχει ένας συνδυασμός ας το πούμε δημοσιονομικής πειθαρχίας και ανάπτυξης και το μόνο καινούργιο που μας λέει ότι θα πρέπει να εξαιρούνται από τους υπολογισμούς του ελλείμματος οι δαπάνες για την άμυνα.
                 Εμείς, ως ΣΥΡΙΖΑ – ΠΡΟΟΔΕΥΤΙΚΗ ΣΥΜΜΑΧΙΑ, θεωρούμε ότι η χώρα μας δεν στηρίζει ενεργά και σθεναρά αυτή την πολύ συμφέρουσα πρόταση που σας είπα προηγουμένως, η οποία ήδη βάλλεται από τις φειδωλές χώρες, τις λεγόμενες frugal states, με πρώτη τη Γερμανία. Εμείς, ως ΣΥΡΙΖΑ, έχουμε καταθέσει την πρόταση για την αναθεώρηση του Συμφώνου Σταθερότητας σε Σύμφωνο Βιώσιμης Ανάπτυξης και Οικονομικής Σύγκλισης, έχουμε υποστηρίξει την ανάγκη, για την ενίσχυση των κονδυλίων που αφορούν τη μετανάστευση, δηλαδή την αντιμετώπιση των μεταναστευτικών ροών και τις φυσικές καταστροφές και φυσικά την ανάγκη για εξαίρεση των δημοσίων δαπανών για την υγεία από τον υπολογισμό του ελλείμματος.
Εμείς, κύριε Υπουργέ, βλέπουμε ότι η χώρα μας, δεν έχει μπει ουσιαστικά στην ουσία των διαπραγματεύσεων για την πρόταση της Ευρωπαϊκής Επιτροπής και αφήνει άλλες χώρες να το κάνουν, σέρνεται πίσω από αυτές. 
Η πρώτη μου ερώτηση προς εσάς είναι, αν πραγματικά η χώρα μας αλλάξει τη στάση αυτή προς την κατεύθυνση της ενεργού και σταθερής στήριξης της 1ης Ευρωπαϊκής Επιτροπής για τα «daily moment» Προγράμματα, που αποβαίνουν προς όφελος της εθνικής μας οικονομίας και του εθνικού συμφέροντος κατά αντιστοιχία. 
Θέλω να συνεχίσω με πολυετές δημοσιονομικό πλαίσιο, το οποίο θα ενισχυθεί, σύμφωνα με το νομοθετικό σημείωμα που μας δώσατε, κατά 65,8 δισ. σε νέο χρήμα και κατά 33 δισ. σε δάνεια που αφορούν, βεβαίως, τη δημιουργία ενός αποθεματικού για την Ουκρανία της τάξης των 50 δισ., αφαιρούν 15 δισ. από το Πρόγραμμα για την ενίσχυση, για την αντιμετώπιση των μεταναστευτικών ροών και, βεβαίως, την ενίσχυση της ανταγωνιστικότητας της Ευρωπαϊκής Ένωσης μέσα από το Πρόγραμμα «STEP». Θυμίζω ότι είναι μια πλατφόρμα, η οποία δίνει τη δυνατότητα χρηματοδότησης επενδύσεων στις κρίσιμες τεχνολογίες, για να επιτευχθεί αυτό, που λέμε, «η μετάβαση στην ψηφιακή πράσινη εποχή» και, βεβαίως, για να ενισχυθεί η ενεργειακή αυτονομία,  η στρατηγική αυτονομία της Ευρωπαϊκής Ένωσης. Το πρόγραμμα αυτό, μιλάει για 10 δισ. και, βεβαίως, τη σύσταση αυτού του νέου μέσω του «URI» και για την κάλυψη του κόστους στήριξης του χρέους ύψους 18 δισ. περίπου και για την αντιμετώπιση των αυξημένων διοικητικών δαπανών. Γενικά, είναι ένα Πρόγραμμα που αφορά την ενίσχυση του ειδικού μέσου ευελιξίας κατά 3 δισ.. 
Οι δικές μου ερωτήσεις εδώ, κυρία Υπουργέ, αφορούν το εξής: Αν και πόσα κονδύλια θα εισρεύσουν στη χώρα μας μέσα από το Πρόγραμμα, από την αναθεώρηση του Πολυετούς Δημοσιονομικού Πλαισίου για την αντιμετώπιση, πρώτα απ’ όλα, των φυσικών καταστροφών και της μετανάστευσης; Και το λέω αυτό, γιατί μάθαμε από την επίσκεψη, που έκανε ο κ. Μητσοτάκης στην Ευρωπαία Επίτροπο, στην Ούρσουλα φον ντερ Λάιεν, ότι το Ταμείο αυτό, το Αποθεματικό Αλληλεγγύης και Επείγουσας Βοήθειας (SEAR), έχει μηδενικό προϋπολογισμό. 
Επίσης, θέλουμε να δούμε, το οποίο αναφέρεται στο ενημερωτικό σημείωμα που μας δώσατε, ότι η πλατφόρμα (STEP) φιλοδοξεί να δώσει τη δυνατότητα στα κράτη - μέλη να ανακατευθύνουν πρόσθετα κεφάλαια από τα Προγράμματα, Investing U συν 3 δισ., Innovation Fan 5 δισ., το Horizon Europe με 0, 5 δισ. και το European Defence Fund (EDF) με 1,5 δισ.. Παρά το γεγονός ότι αναφέρονται στο σημείωμά σας και το Ταμείο Συνοχής και το Ταμείο Ανάκαμψης και η «Ψηφιακή Ευρώπη» και το «EU4Health», δεν φαίνεται να προστίθενται νέοι πόροι για αυτά. Και αυτό που θέλω να σας ρωτήσω είναι, εάν προβλέπονται πρόσθετοι πόροι για το Ταμείο Συνοχής, το Ταμείο Ανάκαμψης και το Ταμείο για την Υγεία και πόσοι από τους παραπάνω πόρους θα κατευθυνθούν στην Ελλάδα; 
Θέλω να κλείσω με τη διεύρυνση της Ευρωπαϊκής Ένωσης προς τις χώρες των Δυτικών Βαλκανίων. Εμείς ως ΣΥΡΙΖΑ – Προοδευτική Συμμαχία τασσόμαστε υπέρ της διεύρυνσης της Ευρωπαϊκής Ένωσης σε αυτές τις χώρες. Είναι μια προοπτική που ενισχύει τη σταθερότητα στην περιοχή, είναι μια προοπτική που βοηθάει τις χώρες αυτές να μεταρρυθμίσουν το κράτος δικαίου, να ενισχύσουν την ανεξαρτησία της δικαιοσύνης και, βεβαίως, οπωσδήποτε να αντιμετωπίσουν τη διαφθορά που υπάρχει στις χώρες αυτές. Νομίζουμε ότι η χώρα μας, πρέπει να έχει και μπορεί να έχει πρωταγωνιστικό ρόλο, για να γίνει ο χώρος αυτός, ενιαία, ένας χώρος ειρήνης, ευημερίας και ανάπτυξης. 
Κυρία Υπουργέ, όμως, με αυτή την ευκαιρία, θα ήθελα να σας ρωτήσω, γιατί στις χώρες υποδιεύρυνσης περιλαμβάνονται και η Βόρεια Μακεδονία. Τι θα γίνει, τελικά, με την κύρωση των τριών Πρωτοκόλλων, που έχουν υπογραφεί από το 2019 και τα οποία, η Κυβέρνησή σας εδώ και πέντε χρόνια, για λόγους που γνωρίζουμε όλοι εσωτερικής κατανάλωσης, αποφεύγει να κυρώσει; Τι γίνεται, εν τέλει, ουσιαστικά με τις Διακρατικές Συμφωνίες; Από το 2019, η μόνη Διακρατική Συμφωνία που έχει υπογραφεί είναι για τον συνδετήριο αγωγό φυσικού αερίου από την Αγχίαλο προς τη Βόρεια Μακεδονία. Δεν έχει υπάρξει ούτε τώρα ούτε ένα ανώτατο συμβούλιο συνεργασίας, παρά το γεγονός ότι προβλέπεται από τη Συμφωνία των Πρεσπών. Και τι γίνεται, ακριβώς, με την τήρηση της Συμφωνίας των Πρεσπών, η οποία δεν ξέρουμε, αν τηρείται; Έχουμε βάσιμες υποψίες ότι παραβιάζεται. Ας πούμε, για παράδειγμα, η Συμφωνία του Ιουνίου του 2019, μεταξύ του Υπουργείου Εξωτερικών της Ελλάδας και της Βόρειας Μακεδονίας για αλλαγές στα σχολικά βιβλία της γείτονος σε σχέση με την αρχαία ιστορία της Μακεδονίας και το Μέγα Αλέξανδρο, τηρείται; Έχουν γίνει μεταβολές; Στηρίζουμε την άμεση έναρξη διαδικασίας ανοίγματος κεφαλαίων στο πλαίσιο της ενταξιακής διαδικασίας της Βόρειας Μακεδονίας;
 Και κάτι άλλο, αναφέρθηκαν όλοι σε αυτά. Καλά, δεν ζητήσαμε έγκαιρα, πριν παρέλθει το τετράμηνο της κράτησής του Φρέντι Μπελέρη στις φυλακές, να ορκιστεί εκεί ως Δήμαρχος. Ξέρατε ότι υπάρχουν αλλαγές στο status από το σημείο αυτό και μετά.
Όμως θέλω να ρωτήσω το εξής. Πλην της συμπαράστασης που μας δίνει, ας το πούμε για παράδειγμα, ο Αντιπρόεδρος της Ευρωπαϊκής Επιτροπής ο κ. Σχοινάς, έχουμε εξασφαλίσει τη στήριξη κάποιου ευρωπαίου αξιωματούχου ή κάποιας άλλης χώρας στο πολύ σημαντικό αυτό θέμα που αφορά τα ανθρώπινα δικαιώματα;
 Επίσης θέλω να σας ρωτήσω και κάτι άλλο. Εκτός από την Ελλάδα υπήρξε άλλη ευρωπαϊκή ή δυτική χώρα που να μην ψήφισε πριν λίγες μέρες τη συμμετοχή της Αλβανίας στο Συμβούλιο Ανθρωπίνων Δικαιωμάτων του ΟΗΕ για την περίοδο 2024 – 2026;
 Αυτά τα σημαντικά για την μετανάστευση τα είπε, βεβαίως, και η κυρία Δούρου. Έχουμε μπροστά μας αυτό το νέο Σύμφωνο Μετανάστευσης και Ασύλου, όμως εδώ η πλειοψηφία της Συνόδου της Γρανάδας, κατά πλειοψηφία, ορίζει την υποχρεωτική αλληλεγγύη σε περιόδους κρίσεως με έναν τρόπο διαφορετικό από αυτή που την όρισε το Ευρωκοινοβούλιο. Δηλαδή, αν πούμε εδώ ουσιαστικά αλληλεγγύη να σημαίνει ότι όποια χώρα θέλει μπορεί αντί της φιλοξενίας προσφύγων να επιλέξει την καταβολή κονδυλίων στην Ελλάδα, ουσιαστικά όπως αντιλαμβάνεστε ο ορισμός του Ευρωκοινοβουλίου για την υποχρεωτική αλληλεγγύη καταστρατηγείται.  Αυτά ήθελα να σας ρωτήσω κυρία Υπουργέ και σας ευχαριστώ, κύριε Πρόεδρε, για την παράταση του χρόνου. 
ΙΩΑΝΝΗΣ ΠΛΑΚΙΩΤΑΚΗΣ (Α΄ Αντιπρόεδρος της Βουλής – Προδρεύων των Επιτροπών):  Να είστε καλά. Το λόγο έχει ο κ. Παναγιωτόπουλος.
ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ: Κύριε Πρόεδρε, κυρία Υφυπουργέ, ευχαριστούμε για την ενημέρωση που μας κάνατε. Επειδή προσήλθατε στη Βουλή, στο Σώμα, στην Επιτροπή για να ενημερώσετε την Επιτροπή Ευρωπαϊκών Υποθέσεων θέλουμε να σας ευχηθούμε καλή δύναμη στη θητεία σας, γιατί πραγματικά θα χρειαστεί δύναμη και  ανθεκτικότητα, καθότι οι γεωπολιτικοί καιροί ου μενετοί,  θα έλεγα ότι είναι πιο δυνητικά επικίνδυνοι από ποτέ. 
Η γεωπολιτική ρευστότητα στην ευρύτερη περιοχή, αλλά ίσως και παγκοσμίως με τάσεις όχι απλά αστάθειας, αλλά απόλυτης αποσταθεροποίησης είναι γεγονός και επομένως οι κυβερνήσεις, η Ευρώπη, ο κόσμος όλος θα πρέπει να διαχειριστεί αυτή την κατάσταση, ώστε να διασφαλιστεί η υποχώρηση αυτών των αποσταθεροποιητικών τάσεων και η διασφάλιση σταθερότητας όσο δύσκολο αν είναι αυτό.
Επιτρέψτε μου να κάνω κάποια επιμέρους σχόλια, σχετικά με θέματα που εθίγησαν. Είδα το κείμενο της δήλωσης της Γρανάδας. Θυμίζω ότι πέρυσι τον Ιανουάριο εγκρίθηκε η στρατηγική πυξίδα στην Ευρωπαϊκή Ένωση, όπου περιεγράφηκαν πιο εκτενώς από ποτέ οι προκλήσεις και οι απειλές ασφαλείας για την Ευρωπαϊκή Ένωση, αλλά και για όλο τον κόσμο και επίσης για πρώτη φορά - έστω και εμμέσως - χωρίς ονομαστική αναφορά, δηλαδή, εθίγη το γεγονός ότι ένα κράτος – μέλος, η χώρα μας, αντιμετωπίζει ορατή απειλή ασφαλείας στην ευρύτερη περιοχή της. 
Το ζητούμενο, βέβαια, το διαρκές είναι η επίτευξη στρατηγικής αυτονομίας της  Ευρωπαϊκής Ένωσης και εδώ ο προβληματισμός είναι πώς και πού ακριβώς. Είχα την ευκαιρία να θίξω πάρα πολλές φορές, όπου κλήθηκα να τοποθετηθώ, ότι το περίφημο ζήτημα της στρατηγικής αυτονομίας της Ευρωπαϊκής Ένωσης δεν έρχεται να ανταγωνιστεί τις νατοϊκές στρατηγικές επιδιώξεις, αλλά να συμπληρώσει τις νατοϊκές στρατηγικές επιδιώξεις, ότι, δηλαδή, σε μία περιοχή επίσης δυνητικά πολύ επικίνδυνη, για μένα προσωπικά την επόμενη εστία ανάφλεξης παγκοσμίως, δηλαδή, την Αφρική, όπου το ΝΑΤΟ για διάφορους λόγους, δεν έχει μεγάλη συμμετοχή, δεν έχει μεγάλη εμπλοκή, θα μπορούσε εκεί η Ευρώπη με γνώμονα την επίτευξη στρατηγικής αυτονομίας και τα συμφέροντα που έχει, να αναπτύξει μια πιο έντονη παρουσία και έτσι σιγά - σιγά θα μπορούσε να πραγματοποιήσει βήματα προς την επίτευξη στρατηγικής αυτονομίας. Αυτό, όμως, επί του παρόντος, δεν φαίνεται τόσο ορατό. 
Διάβασα για την ενίσχυση της Αμυντικής Βιομηχανικής βάσης. Αυτό αναμφίβολα συνδέεται και με την υπόθεση της ενίσχυσης στρατιωτικά της Ουκρανίας, όπως επίσης την ενίσχυση της αμυντικής ετοιμότητας της Ευρωπαϊκής Ένωσης, αλλά δεν βλέπω το πώς. Θα συμφωνήσω απόλυτα με αυτό που επίσης αναγράφεται στη δήλωση της Γρανάδας, ότι πρέπει να κάνουμε περισσότερα, γιατί μέχρι τώρα επιτρέψτε μου να διατυπώσω την άποψη, ότι δεν έχουν γίνει και τόσα πολλά, όχι σε επίπεδο – να το πω έτσι -ρητορικών επιδιώξεων, αλλά σε επίπεδο ουσίας.
Έρχομαι στην Ουκρανία. Όσο μπαίνουμε στον χειμώνα η κατάσταση δεν εξελίσσεται τόσο ευοίωνα, όσον αφορά την ορατή επίτευξη λύσης. Ξέρετε πολύ καλά ότι αυτή τη στιγμή η συζήτηση έχει να κάνει σχετικά με το αν τα αποθέματα που εξαντλούνται, για τον ουκρανικό στρατό με την Ευρώπη να έχει μια τάση ολοένα και αυξανόμενης απροθυμίας να συνεισφέρει επειδή και τα αποθέματα των ευρωπαϊκών χωρών τείνουν να εξαντληθούν και έχουν φτάσει στα όριά τους, το ζήτημα είναι αν η αναπλήρωση για τους Ουκρανούς θα είναι επαρκής ώστε να συνεχίσουν να διασφαλίζουν την αμυντική τους δυνατότητα, ιδίως σε επίπεδο αντιαεροπορικής άμυνας, όσο μπαίνουμε στον χειμώνα όπου αναμένεται οι εχθροπραξίες στο πεδίο να μειωθούν, αλλά ο πόλεμος να συνεχιστεί με πλήγματα από αέρος όπως άλλωστε συνέβη και πέρυσι το χειμώνα.
Εδώ, αναμένεται πάλι να δούμε ποια θα είναι η αντίδραση της Ευρώπης ως προς αυτό. Η δήλωση λέει όσα πρέπει να ειπωθούν. «Θα υποστηρίξουμε όσο χρειαστεί, θα κάνουμε περισσότερα κλπ.» αλλά οι πράξεις, επιτρέψτε μου να παρατηρήσω ότι δεν ακολουθούν τις δηλώσεις και επομένως, άλλο ένα σημείο προβληματισμού, για την Ευρώπη στο χειμώνα που μπαίνει ενόψει της κατάστασης που σας περιέγραψα. 
Αφού αναφέραμε όλα αυτά, θα ήθελα να διατυπώσω το ερώτημα, πώς βλέπετε εσείς την προοπτική ένταξης της Ουκρανίας στην Ευρωπαϊκή Ένωση; Καταλαβαίνω ότι η υπόθεση του ΝΑΤΟ δεν είναι τόσο απλή, αν και έχω υποστηρίξει ότι αν θέλουμε και ψάχνουμε κάποιον ιδανικό υποψήφιο, χώρα, δηλαδή, να ενταχθεί στο ΝΑΤΟ, δε μπορώ να βρω κάποιον πιο ιδανικό από τη χώρα που αντιτάχθηκε με αρκετά επιτυχημένα αποτελέσματα στο πεδίο στη ρωσική στρατιωτική μηχανή με όλα της τα λάθη ή τα μειονεκτήματα, όπως αποδείχθηκε.  Σε κάθε περίπτωση, αυτό είναι μια άλλη συζήτηση. Η ευρωπαϊκή προοπτική νομίζω είναι μια πιο ρεαλιστική προοπτική αυτή τη στιγμή, αν είναι να παρασχεθεί υποστήριξη στην Ουκρανία δεδομένων των καταστάσεων αυτών. 
Όσον αφορά τη Μέση Ανατολή, ασφαλώς και συμφωνούμε με την στάση που επέδειξε η Ελληνική Κυβέρνηση. Εγώ, δε θεωρώ εξωφρενική δήλωση να δηλώνει ο Έλληνας Πρωθυπουργός ότι το Ισραήλ έχει δικαίωμα στην αυτοάμυνα. Ασφαλώς και το έχει. Η παγίδα της Χαμάς οφείλουμε να ομολογήσουμε ήταν απολύτως επιτυχημένη, διότι, διαπράττοντας αυτές τις φρικαλεότητες επέφερε την μαξιμαλιστική αντίδραση του Ισραήλ, με τις φρικαλεότητες που διαπράχθηκαν και διαπράττονται αυτή τη στιγμή στη Γάζα. Αυτό, όμως, εκτός των άλλων, της αναμενόμενης διαμαρτυρίας για τους Παλαιστινίους τους οποίους η Χαμάς, επιτρέψτε μου να πω, ότι δεν υπερασπίστηκε, αλλά εκμεταλλεύτηκε, δημιούργησε αυτή την αρνητική εντύπωση στην κοινή γνώμη, αλλά έκανε και κάτι άλλο που ήταν το κύριο ζητούμενο. Τίναξε στον αέρα την αραβοϊσραηλινή προσέγγιση, πάνω που αυτή η προσέγγιση είχε αρχίσει να διαφαίνεται ότι έχει προοπτικές. 
Θα κάνω ένα σχόλιο συ μεριζόμενος το δράμα του παλαιστινιακού λαού που είναι αντικείμενο εκμετάλλευσης περισσότερο από τους συγκεκριμένους της Χαμάς. Το Ισραήλ είναι, όπως και να το κάνουμε, πυλώνας ασφαλείας στην ευρύτερη περιοχή. Οι Ισραηλινοί αντιμετωπίζουν αυτό που αντιμετωπίζουν ως αγώνα επιβίωσης, γιατί αισθάνονται ότι η επίθεση που υπέστησαν ήταν επίθεση κατά της ύπαρξης του Ισραήλ και ξέρουμε την κατάσταση στην ευρύτερη περιοχή. 
Αν αυτός ο πυλώνας ασφαλείας απειληθεί, πολλώ μάλλον αν πέσει, τότε η απειλή πλέον από τον αραβικό φονταμενταλισμό, γιατί δεν είναι μόνο φονταμενταλιστές ή ακραίοι ή ριζοσπαστικοποιημένοι οι Άραβες, είναι και άλλοι, αλλά από αυτή την τάση του Ισλάμ, η απειλή νομίζω θα είναι ορατή και για την περιοχή μας στην ευρύτερη περιοχή και κατ’ επέκταση στην Ευρώπη. 
Το τελευταίο σχόλιο που θέλω να κάνω και να σας ρωτήσω τι γίνεται με αυτή την υπόθεση, είναι το εξής. Η ευρωπαϊκή αλληλεγγύη στην πράξη, όπως και το πραγματικό ενδιαφέρον για την Ευρώπη της άμυνας από τα κράτη - μέλη, ιδίως τους ισχυρούς παίκτες, νομίζω ότι θα μπορούσε να εκδηλωθεί πιο προφανώς με οποιαδήποτε άλλη μορφή από τη δημιουργία μιας δυναμικής σχετικά με το περίφημο θέμα της απαλλαγής των δαπανών για την άμυνα από τους αυστηρούς δημοσιονομικούς περιορισμούς. 
Ξέρω ότι αυτό απασχολεί πολλές χώρες κράτη μέλη που αντιμετωπίζουν, πιο πολύ από άλλες, ορατές απειλές και προκλήσεις ασφαλείας στην ευρύτερη περιοχή τους. Αυτό, όμως, ασφαλώς και χρειάζεται μία συναίνεση και ασφαλώς χρειάζεται μία οργανωμένη προσέγγιση από χώρες όπως, ας πούμε, η δική μας ή οι βαλτικές δημοκρατίες εξαιτίας των δικών τους προκλήσεων και απειλών ασφαλείας που αντιμετωπίζουν και, εντέλει, μία οργανωμένη κίνηση προκειμένου, αν μη τι άλλο, να ξεκινήσει αυτή η συζήτηση σε επίπεδο, βέβαια, ηγετών, δεν μπορεί να είναι παρά έτσι. 
Το ερώτημα, λοιπόν, που σας απευθύνω είναι εάν υπάρχει κάποια ορατή προοπτική όσον αφορά αυτή τη συζήτηση, η οποία θα μπορούσε να γίνει, βέβαια, με όρους και προϋποθέσεις, ας πούμε να υπάρχει μία εξαίρεση μέχρις ενός συγκεκριμένου ποσού και όχι ανεξέλεγκτα έτσι ώστε να διακινδυνευθεί και άλλος δημοσιονομικός εκτροχιασμός, γιατί καταλαβαίνω ότι αυτό απασχολεί, αλλά θα μπορούσε να ξεκινήσει με ένα πλαφόν ότι μέχρι του συγκεκριμένου ποσού, αυτό το ποσό των δαπανών για την άμυνα εξαιρείται από τους αυστηρούς δημοσιονομικούς κανόνες. Αυτά ήθελα να θίξω. Σας ευχαριστώ για την ενημέρωση.
ΙΩΑΝΝΗΣ ΠΛΑΚΙΩΤΑΚΗΣ (Α΄ Αντιπρόεδρος της Βουλής - Προεδρεύων των Επιτροπών): Ευχαριστούμε κι εμείς. τον κ. Παναγιωτόπουλο. Το λόγο έχει ο κ. Καλαματιανός.
ΔΙΟΝΥΣΙΟΣ – ΧΑΡΑΛΑΜΠΟΣ ΚΑΛΑΜΑΤΙΑΝΟΣ:  Ευχαριστώ, κύριε Πρόεδρε.  Κυρία Υφυπουργέ, ο Γενικός Γραμματέας του ΟΗΕ, κ. Γκουτέρες, περιέγραψε με δραματικό τρόπο όσα συμβαίνουν στην Γάζα. Τόνισε ότι δεν μιλάμε πλέον για μία ανθρωπιστική κρίση αλλά για μια κρίση της ανθρωπότητας και, βεβαίως, ανέφερε ότι η Γάζα μετατρέπεται σε νεκροταφείο παιδιών. 
Έχουμε τονίσει πολλές φορές ότι η Ελλάδα έπρεπε, όφειλε να είναι πρωταγωνίστρια για την ειρήνη και την εφαρμογή του διεθνούς δικαίου. Έχουμε τονίσει πολλές φορές ότι έπρεπε να πρωτοστατούμε στην κατάπαυση του πυρός, στην προστασία των αμάχων, στο να απελευθερωθούν, βεβαίως, οι όμηροι και να αναλάβει διπλωματία στην εφαρμογή των αποφάσεων του ΟΗΕ για την ύπαρξη δύο κρατών. 
Το Ευρωπαϊκό Συμβούλιο στα πλαίσια αυτά, ουσιαστικά με τη συνεδρίαση του Οκτωβρίου, τόνισε ότι χρειάζεται να υπάρχει ασφαλής και απρόσκοπτη πρόσβαση της ανθρωπιστικής βοήθειας στη Γάζα, μίλησε για ανθρωπιστικούς διαδρόμους και παύσεις για ανθρωπιστικές ανάγκες και,, βεβαίως ανέφερε ότι θα πρέπει να υπάρχει προστασία των αμάχων αλλά και μία αναζωογόνηση μιας πολιτικής διαδικασίας με βάση τη λύση των δύο κρατών και χαιρετίζει τις διπλωματικές πρωτοβουλίες για την ειρήνη και την ασφάλεια, στηρίζει δε και τη διοργάνωση διεθνούς διάσκεψης για την ειρήνη σύντομα. 
Ενώ, λοιπόν, συμβαίνουν όλα αυτά, δυστυχώς η Ελλάδα δεν φαίνεται να πρωταγωνιστεί και όχι μόνο αυτό, αλλά όταν στον ΟΗΕ κατατίθεται και τελικά ψηφίζεται πρόταση για κατάπαυση του πυρός στη Γάζα, η Ελλάδα είναι απούσα, η Ελλάδα δεν ψηφίζει και η δικαιολογία που ακούστηκε από την κυβερνητική πλευρά ήταν ότι η κυβέρνηση απείχε γιατί δεν υπήρξε καταδίκη για τις τρομοκρατικές επιθέσεις της Χαμάς. Θέλουμε να ρωτήσουμε οι ευρωπαϊκές χώρες που ψήφισαν, Ισπανία, Πορτογαλία, Γαλλία, Σλοβενία, Ιρλανδία, Μάλτα, αφού ψήφισαν δεν καταδικάζουν τις τρομοκρατικές επιθέσεις της Χαμάς; Δεν θα μπορούσαμε να ψηφίσουμε υπέρ και να καταδικάσουμε την επίθεση, να καταδικάσουμε τη Χαμάς ταυτόχρονα; Πιστεύω ότι δεν είναι μια δικαιολογία που στέκει. 
Δεύτερο ερώτημα. Για ποιο λόγο η κυβέρνηση και ειδικά ο κ. Μητσοτάκης δεν καταδίκασε την καταστροφή κτιρίων στη Μονή του Αγίου Πορφυρίου στη Γάζα, ενώ λίγο πριν είχε ζητήσει προσωπικά ο ίδιος την προστασία της Μονής και υπήρξαν και θάνατοι αμάχων εκεί. Δεν υπήρξε κάποια επισήμανση γι’ αυτό, κάτι έντονο, που θα έπρεπε να υπάρχει, ενώ ο ίδιος, ξαναλέω ,είχε ζητήσει την προστασία της Μονής και των ανθρώπων, βέβαια, που είναι εκεί. 
Τρίτον, το έχουμε επαναλάβει πάρα πολλές φορές. Γιατί, συνάντησε ο κύριος  Μητσοτάκης ο Πρωθυπουργός μόνο τον Ισραηλινό Πρωθυπουργό; Είχε βεβαίως, μια τηλεφωνική συνομιλία, μετά την κατακραυγή από την Αντιπολίτευση και την επισήμανση ότι, αλλάζει ουσιαστικά τη θέση, την πάγια θέση της Ελλάδας, να συναντάμε και τον Πρωθυπουργό του Ισραήλ και την Παλαιστινιακή Αρχή, όπως είχε κάνει και Αλέξης Τσίπρας, σε σχετικές επισκέψεις και στις δύο πλευρές. Η δικαιολογία ότι συνάντησε τον κ.  Αμπάς, στη διάσκεψη του Καΐρου, δεν στέκει και δεν υπήρξε καν δελτίο τύπου γι’ αυτή την συνάντηση. Αν τον συναντούσε, θα υπήρχε ένα δελτίο τύπου. Ίσως, μόνο παραβρέθηκαν εκεί στην ίδια διάσκεψη. 
Τέταρτον, για ποιο λόγο δήλωσε ο κύριος Πρωθυπουργός ότι, ό τι και αν συμβεί πρέπει να συμβεί χωρίς μεγάλο ανθρώπινο κόστος, κατά την επίσκεψή του στο Ισραήλ. Και ότι η ανθρωπιστική εκεχειρία πρέπει, να επιβληθεί όταν είναι απαραίτητη. Το ερώτημα είναι. Τι άλλο πρέπει, να συμβεί στη Γάζα, για να υπάρχει μεγάλο ανθρωπιστικό κόστος; Ή πότε θα θεωρηθεί, απαραίτητη η εκεχειρία ή κατάπαυση του πυρός για την Κυβέρνηση;
 Πέμπτον, υπάρχει πρόθεση από την Ελληνική πλευρά, από την Ελληνική Κυβέρνηση, να νοσηλεύσει Ισραηλινούς και Παλαιστίνιους τραυματίες από τον πόλεμο; 
Τέλος, η «Financial Times», με πρόσφατο άρθρο τονίζουν ότι η πρόταση για ανθρωπιστική δίοδο στη Γάζα, ανήκε στην Ολλανδία, τη Γαλλία και τη Βρετανία. Ο Πρόεδρος της Κύπρου, πρόσφατα κατέθεσε στον Υπουργό Εξωτερικών των Ηνωμένων Πολιτειών πρόταση, για ανθρωπιστική δίοδο.  Άρα, δεν ισχύει το γεγονός ότι αυτό που ισχυρίζεστε, ότι η Ελλάδα προωθεί πρόταση για ανθρωπιστική δίοδο ενώ, άλλες χώρες έχουν πρωτοστατήσει σε αυτό. Απαντήσεις σε αυτά θα ήθελα. Σας ευχαριστώ πολύ.
ΙΩΑΝΝΗΣ ΠΛΑΚΙΩΤΑΚΗΣ (Α΄ Αντιπρόεδρος της Βουλής - Προεδρεύων των Επιτροπών): Τον λόγο έχει ο κ. Ευάγγελος Αποστολάκης.
ΕΥΑΓΓΕΛΟΣ ΑΠΟΣΤΟΛΑΚΗΣ: Ευχαριστώ πολύ κύριε Πρόεδρε. Καλωσορίζω και εγώ την κυρία Υπουργό. Ευχαριστούμε  πάρα πολύ για την ενημέρωση. Θα θέλαμε να είναι η πιο συχνή η  ενημέρωση. Τα θέματα νομίζω τα εξαντλήσαμε και οι συνάδελφοι και η κυρία Δούρου και η κυρία Τζάκρη.
 Εγώ, θα μείνω λίγο στα Ελληνοτουρκικά. Ρωτάω ποιος  είναι ο  στόχος και ποιες οι κόκκινες γραμμές της Ελλάδας, σε σχέση με τον πολιτικό διάλογο Ελλάδας-Τουρκίας, για τον οποίο από ότι ξέρουμε είστε υπεύθυνοι εσείς με τον Υπουργό Εξωτερικών της Τουρκίας. Πώς θα διεξαχθούν οι διερευνητικές συνομιλίες εάν είναι, μέρος του πολιτικού διαλόγου και υπάγονται σε αυτόν; Αποδίδουμε, για πρώτη φορά οι συνομιλίες πολιτική διάσταση και όχι μόνο νομική όπως ήταν η πάγια θέση μας μέχρι τώρα.
 Τον Σεπτέμβριο, στην Επιτροπή Εξωτερικών και Άμυνας ο ΥΠΕΞ, ισχυρίστηκε ότι η διαφορά αυτή με την Τουρκία, το θέμα της υφαλοκρηπίδας είναι πολιτική. Ενώ, ο κύριος Μητσοτάκης είχε αναφερθεί δημόσια σε γεωπολιτική διαφορά.
 Συμφωνείτε με αυτή τη θέση; Γιατί αν είναι πολιτική, τότε δεν χρειάζεται να πάμε στη Χάγη, θα τη λύσουμε  διμερώς, όπως ισχυρίζεται η  Τουρκία. Αν είναι νομικοί πρέπει, να κινηθούμε με τον τρόπο που υποστηρίζουμε μέχρι τώρα. Επιβεβαιώνεται, θα διεξαχθεί Ανώτατο Συμβούλιο Συνεργασίας Ελλάδας και Τουρκίας, το Δεκέμβριο.  Ρωτάμε τι στόχους θα έχει για την Ελλάδα;
 Η Τουρκία, θα επανέλθει στη δέσμευση, βάσει της δήλωσης της Ευρωπαϊκής Ένωσης-Τουρκίας του 2016, για αποδοχή επιστροφών μεταναστών; Των οποίων οι αιτήσεις ασύλου απορρίφθηκαν στην Ελλάδα με Ευρωπαϊκές εγγυήσεις, για τους επιστραφέντες, όπως δόθηκαν τότε το 2016. Θυμάστε, για κάθε έναν που επιστρέφοντας στην Τουρκία επιτρεπόταν  να πορευθεί ένας, στην Ευρωπαϊκή Ένωση. Ειδικά για τους Σύριους. 
Υπήρξε πρόσφατα απόφαση του Τούρκου Προέδρου να αποσταλεί το νομοσχέδιο ένταξης της Σουηδίας στο ΝΑΤΟ για Κύρωση στην Τουρκική Βουλή; Προβλέπεται ότι σύντομα, θα υπάρξει η πώληση των F-16 στην Τουρκία ή θα τεθεί πάλι πρόβλημα γιατί η Τουρκία έχει πάρει αυτή τη θέση που έχει πάρει στη  Μέση Ανατολή; Συνεχίζουμε να επιμένουμε, ότι, αν δοθούν τα αεροσκάφη F-16 στην Τουρκία, θα μπουν κάποιοι περιορισμοί σύμφωνα με τους οποίους υποτίθεται ότι δεν θα χρησιμοποιηθούν ούτε εναντίον της Ελλάδας ούτε εναντίον της Κύπρου.
 Σε πρόσφατη κοινοβουλευτική ερώτηση που είχα κάνει εγώ, μας απαντήσατε, ότι η Ελλάδα δεν έχει πρόθεση να κυρώσει τις συμβάσεις υποστήριξης των ρωσικών συστημάτων που αφορούν την αεράμυνα των νησιών μας, αλλά, την ίδια στιγμή θα πρέπει να κινηθεί στο πλαίσιο των ευρωπαϊκών κυρώσεων, στις οποίες δεν επιτρέπονται και πολύ οι συναλλαγές  με τους Ρώσους. Έχει υπάρξει κάποιο διάβημα, ούτως ώστε να μπορεί να αποδεσμευθεί τουλάχιστον αυτό το κομμάτι για την Ελλάδα επειδή είναι θέμα ασφαλείας και να μπορέσουν αυτά τα συστήματα να τα υποστηρίζουμε.
 Καταλαβαίνετε, ότι είναι πάρα πολύ σοβαρό το ζήτημα και θα πρέπει να κινηθούμε σε αυτή την κατεύθυνση, ούτως ώστε να μην βρεθούμε στην ανάγκη και στη δυσκολία να τα υποστηρίζουμε. Υπάρχει πρόβλημα.  Δεν ξέρω μέχρι πόσο μπορούμε να τα χειριστούμε και να τα κρατήσουμε. Και ρωτάω αν έχει γίνει καμία τέτοια πρόταση στην Ευρωπαϊκή Ένωση, κάποια τέτοια κατεύθυνση ούτως ώστε να μπορέσουμε να τα υποστηρίζουμε. Να υπάρχει μια εξαίρεση.
 Προέκυψε ένα θέμα με  μια νοτα στην Ζουράφα,  στην οποία η Τουρκία ανέφερε ότι η Ζουράφα ανήκει στο……. Κωνσταντινούπολης στο πλαίσιο κάποιας άσκησης των S 400 ένα θέμα το οποίο …….. από τα 51.000 πόδια. Η Ελλάδα απάντησε ορθώς, αν έχει υπάρξει κάποιο διάβημα γι’ αυτό. Γιατί εδώ, τίθεται θέμα αρμοδιοτήτων, το ποιος θα εκδίδει  νοτα στην περιοχή που έχει την αρμοδιότητα. Πώς θα το αντιμετωπίσουμε αυτό ενόψει των διαβουλεύσεων μας με την Τουρκία; Είναι κάτι που δημιουργεί  θέμα.
 Το τελευταίο θέμα που αφορά την Ελευσίνα, την 112 πτέρυγα μάχης η οποία χρησιμοποιήθηκε και χρησιμοποιείται από τις Ηνωμένες Πολιτείες για στάθμευση και μετακίνηση αεροσκαφών και ελικοπτέρων, τα οποία έχουν χρησιμοποιηθεί για μεταφορά Αμερικανών στρατιωτών και δεδομένου ότι η Ελευσίνα δεν συμπεριλαμβάνεται στη λίστα των στρατιωτικών εγκαταστάσεων που έχουμε συμφωνήσει με την αναθεώρησή της ndca.
 Θεωρούμε, ότι είναι παράλειψη το γεγονός ότι δεν πέρασε από τη Βουλή, γιατί προβλέπεται με βάση το άρθρο 27, παράγραφος 2 του Συντάγματος, ότι πρέπει να ψηφίζεται με απόλυτη πλειοψηφία του όλου αριθμού των βουλευτών, όταν ξένη στρατιωτική δύναμη πρέπει να διαμείνει ή να περάσει από την Ελλάδα. Ευχαριστώ πάρα πολύ.
ΙΩΑΝΝΗΣ ΠΛΑΚΙΩΤΑΚΗΣ (Α΄ Αντιπρόεδρος της Βουλής - Προεδρεύων των Επιτροπών): Ευχαριστώ κύριε  Αποστολάκη. 
Το λόγο έχει  η κυρία Γεροβασίλη. 
 	ΟΛΓΑ ΓΕΡΟΒΑΣΙΛΗ: Ευχαριστώ, κύριε Πρόεδρε.  Κυρία Υπουργέ, καλώς ήρθατε σήμερα εδώ. Σας ευχαριστούμε για την ενημέρωση.
Κυρίες και κύριοι συνάδελφοι, σε λίγους μήνες, συμπληρώνονται δύο χρόνια από την παράνομη εισβολή της Ρωσίας στην Ουκρανία. Από την αρχή ο ΣΥΡΙΖΑ - Προοδευτική Συμμαχία καταδίκασε την εισβολή και τάχθηκε υπέρ των κυρώσεων στη Ρωσία. Ταυτόχρονα, όμως, ταχθήκαμε υπέρ της ειρήνης και κατά της εμπλοκής της χώρας μας στον πόλεμο και βέβαια, όπως, δυστυχώς, επιβεβαιώνεται, άλλη μία φορά, η στάση μας υπέρ της ειρήνης δεν θα μπορούσε να είναι πιο επίκαιρη στη σημερινή συγκυρία. 
Αναφέρομαι, βεβαίως, στα γεγονότα στη Γάζα, όπου θα έπρεπε να έχουμε ήδη συμφωνήσει όλοι ότι κανένα έγκλημα πολέμου δεν δικαιολογεί και μάλιστα στο όνομα εκδίκησης άλλα εγκλήματα πολέμου και να μιλάμε σήμερα και να μιλά η ανθρωπότητα για νεκροταφείο παιδιών στη Λωρίδα της Γάζας. 
Θα ήθελα να σας θέσω δύο -  τρία ερωτήματα για το Ουκρανικό ζήτημα. Πρώτον, ότι σύμφωνα με τα συμπεράσματα του Ευρωπαϊκού Συμβουλίου του Οκτωβρίου του 2023, τα κράτη - μέλη καλούνται να συνεχίσουν τις εντατικές διπλωματικές προσπάθειες για την ειρήνη. Στο διεθνή τύπο, είδαμε προ ημερών ότι προωθείται λύση ειρήνευσης, μέσω της Διάσκεψης της Ομάδας Επαφής για την Άμυνα στην Ουκρανία, όπου συμμετέχει και η χώρα μας. Θα ήθελα να μας πείτε, κυρία Υπουργέ, τι περιλαμβάνει και ποιες πρωτοβουλίες παίρνει η Ελλάδα σε αυτή την κατεύθυνση. 
Μπήκε το ερώτημα πριν και από την κυρία Δούρου, γιατί η Ελλάδα δεν συμμετείχε στη Διάσκεψη για την Ειρήνη στην Τζέντα, όπου, όμως, συμμετείχαν και η Βρετανία και η Γαλλία και η Γερμανία η Πολωνία;
Και ένα τελευταίο ερώτημα. Επιβεβαιώνετε ή όχι τη Συμφωνία  Μητσοτάκη – Ζελένσκι, κατά τη Διάσκεψη των Αθηνών, τον Αύγουστο, για την εκπαίδευση των Ουκρανών πιλότων; Και εφόσον επιβεβαιώνετε, θα ήθελα να μας απαντήσετε, γιατί η Ελλάδα προσφέρθηκε να συμμετάσχει σε αυτό το πρόγραμμα, από το οποίο η συντριπτική πλειοψηφία των χωρών - μελών του ΝΑΤΟ απέχει και έχουν αξιολογηθεί οι επιπτώσεις, που είχε αυτή η πρωτοβουλία, για τη χώρα, σε διπλωματικό επίπεδο, αλλά και σε επίπεδο ασφάλειας. Σας ευχαριστώ.
ΙΩΑΝΝΗΣ ΠΛΑΚΙΩΤΑΚΗΣ (Α΄ Αντιπρόεδρος της Βουλής – Προεδρεύων των Επιτροπών): Και εμείς ευχαριστούμε, κυρία Γεροβασίλη.
Το λόγο έχει ο κ. Ρούντας.
ΓΕΩΡΓΙΟΣ ΡΟΥΝΤΑΣ:  Αξιότιμε κύριε Πρόεδρε, αξιότιμη κυρία Υπουργέ, αξιότιμοι κύριοι συνάδελφοι, στη δήλωση της Γρανάδας διαβάζουμε ότι τα επίδοξα μέλη πρέπει να εντείνουν τις μεταρρυθμιστικές τους προσπάθειες σε ό,τι αφορά στον τομέα του κράτους δικαίου. Είναι γνωστό ότι η ίδια η Ευρωπαϊκή Ένωση έχει κάποια κριτήρια, τα κριτήρια προσχώρησης για τις χώρες, οι οποίες θέλουν να ενταχθούν στην Ευρωπαϊκή Ένωση. Η πρώτη δέσμη κριτηρίων είναι η προστασία και η σταθερότητα των θεσμών, της δημοκρατίας, του κράτους δικαίου, της προστασίας των μειονοτήτων και φυσικά των δικαιωμάτων του ανθρώπου. 
Δεδομένου, λοιπόν, ότι τόσο η Αλβανία όσο και τα Σκόπια δεν πληρούν αυτό το κριτήριο, αυτή τη στιγμή, παράδειγμα η περίπτωση Μπελέρη, όπως προαναφέρθηκε από άλλους συναδέλφους, το ζήτημα της ελληνικής μειονότητας, που παραβιάζει την τελευταία περίοδο, για άλλη μια φορά, τα δικαιώματα στο θέμα της απογραφής και δεδομένου ότι τα Σκόπια παραβιάζουν, σε πάμπολλες περιπτώσεις, αυτή την επαίσχυντη Συμφωνία των Πρεσπών, εσείς τι θα κάνετε; Θα συνεχίσετε να στηρίζετε την ευρωπαϊκή προοπτική; Θα εγκρίνετε τα ευρωπαϊκά προγράμματα μεταξύ Ελλάδας – Αλβανίας; Θα κινήσετε την διαδικασία λήξεως της απαράδεκτης αυτής Συμφωνίας των Πρεσπών; Δηλαδή, θα αξιοποιήσετε τους μηχανισμούς της Ευρωπαϊκής Ένωσης, ναι ή όχι;
 Και ένα δεύτερο σημείο για το ζήτημα της πρότασης της Επιτροπής περί αναθεώρησης του πολυετούς δημοσιονομικού πλαισίου. Διαβάζουμε ότι η πρόταση επικεντρώνεται στη στήριξη της Ουκρανίας, μέσω σύστασης ειδικού αποθεματικού το «Ukraine Facility» 50 δις και να αξιοποιήσει και άλλο ένα νέο εργαλείο το «European Defence Fund» 1,5 δισ. Τι γίνεται, δηλαδή; Στηρίζουμε, ως Ευρωπαίοι πολίτες, την πολεμική σύρραξη αντί να στηρίζουμε την ειρήνη και την ασφάλεια; Χάνονται άνθρωποι εκατέρωθεν, καταστρέφονται οικογένειες, αθώοι άνθρωποι, παιδιά. Τι κάνουμε; Η Ελλάδα τι κάνει σε αυτό το σημείο; Στηρίζει τη διπλωματία, ναι ή όχι; Σας ευχαριστώ.
 ΙΩΑΝΝΗΣ ΠΛΑΚΙΩΤΑΚΗΣ (Α΄ Αντιπρόεδρος της Βουλής – Προεδρεύων των Επιτροπών): Ολοκληρώνουμε  τον κύκλο των ομιλητών με την κυρία Ζωή Κωνσταντοπούλου, Πρόεδρο της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ».
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»): Κυρία Υπουργέ, είναι η δεύτερη φορά, που σας συναντώ. Την πρώτη ήταν με την ευκαιρία της επετείου του Πραξικοπήματος κατά της Κύπρου, που οδήγησε, βέβαια, και στην εισβολή και κατοχή στην Κύπρο.
 Θυμάστε ότι εκεί, μόνη σας και έρημη, θα έλεγα, εκπροσωπήσατε την ελληνική Κυβέρνηση σε αυτήν την πολύ σημαντική επέτειο. Σε βαθμό, λοιπόν, Υφυπουργού εκπροσωπήθηκε η Κυβέρνηση, χωρίς καμία, βεβαίως, διάθεση υποτίμησης του προσώπου σας. Θεσμικά το υπογραμμίζω, γιατί και η Βουλή εκπροσωπήθηκε σε επίπεδο ενός απλού βουλευτή, τον οποίο απέστειλε ο κ. Τασούλας. Συνολικά, η Κυβέρνηση και η κυβερνώσα πολιτική παράταξη της ΝΔ, την επέτειο της υπόμνησης του πραξικοπήματος, της απόπειρας κατάλυσης της δημοκρατικής λειτουργίας του πολιτεύματος στην Κύπρο, που έδωσε, βεβαίως, και την αφορμή για την εισβολή της Τουρκίας, η οποία, μέχρι σήμερα, κατέχει σημαντικό μέρος της Μεγαλονήσου, την υποβάθμισε εντελώς. 
Η πρώτη, λοιπόν, ερώτηση έχει να κάνει με το αν αυτό είναι η πολιτική της Κυβέρνησης, στην οποία και εσείς υπηρετείτε. Έχετε διατελέσει επί χρόνια διπλωμάτης. Βλέπω τον ΣΥΡΙΖΑ δεν τον ενδιαφέρει πάρα πολύ η Κύπρος, γι’ αυτό υπάρχει πολύ μεγάλη συζητητική διάθεση εδώ από την πλευρά αυτή, αλλά καλό είναι να το ακούσετε, κύριοι, και καλό είναι στην Επιτροπή αυτή, αυτά τα θέματα να συζητηθούν επιτέλους. 
Υποστηρίζετε την αποτίναξη της εισβολής και κατοχής στην Κύπρο και τι ενέργειες έχετε κάνει σε αυτή την κατεύθυνση στην τωρινή σας θητεία; Διότι, εμείς διαπιστώνουμε μια υποβάθμιση του ζητήματος που φτάνει ίσως μέχρι και στην σύμπραξη, στην παρασιώπηση του διεθνούς εγκλήματος που συνεχίζει να διαπράττεται στην Κύπρο. Αυτή είναι η πολιτική σας; Οι φερόμενοι εδώ ως αντιπολιτευόμενοι δεν ενοχλούνται, περί άλλα τυρβάζουν. Περί άλλα τυρβάζουν. Διότι, εξάλλου, ο αρχηγός τους, ο κ. Κασσελάκης, δεν ήξερε καν ποια είναι η κατάσταση στην Κύπρο, δεν ήξερε καν ποια είναι τα κατεχόμενα. Είπε ότι είναι το δικό τους κομμάτι των Τούρκων. Είναι και η δική σας πολιτική επισήμως αυτή; Πείτε το μας. Και αν δεν είναι επισήμως η πολιτική σας αυτή, δηλαδή, μια ανατροπή της επίσημης πολιτικής της Ελλάδας επί δεκαετίες, εάν αυτή δεν είναι η πολιτική σας, μπορείτε, παρακαλώ, να εξηγήσετε πώς δικαιολογείται η ανιστόρητη στάση του κυρίου Πρωθυπουργού και της Κυβέρνησης στην υπόθεση των διεθνών εγκλημάτων που διαπράττει το κράτος του Ισραήλ στην Παλαιστίνη και σε βάρος του παλαιστινιακού λαού; 
Κυρία Υφυπουργέ, με την ιδιότητά σας ως διπλωμάτη, πρώτα από όλα, γνωρίζετε ότι η Ελλάδα υπήρξε πρωτοπόρο μέλος του Οργανισμού Ηνωμένων Εθνών στην ίδρυση του Διεθνούς Ποινικού Δικαστηρίου; Γνωρίζετε ότι το καταστατικό του Διεθνούς Ποινικού Δικαστηρίου, που έχει κυρωθεί από τη χώρα μας με τον ν.3003/2002, η χώρα μας ήταν ανάμεσα στα 60 πρώτα κράτη που κύρωσαν το καταστατικό και έφεραν στη ζωή αυτό το διεθνές όργανο, που ούτε οι Ηνωμένες Πολιτείες ήθελαν να το δουν να λειτουργήσει; Ούτε το Ισραήλ ήθελε να το δει να λειτουργήσει, ούτε η Τουρκία ήθελε να το δει να λειτουργήσει, ούτε η Ρωσία ήθελε να το δει να λειτουργήσει. Όλες οι χώρες, οι οποίες φοβούνται την τιμωρία των επιτελών και των κυβερνητών τους για διεθνή εγκλήματα δεν ήθελαν να το δουν να λειτουργήσει. 
Αυτά τα 4 κράτη που μόλις σας ανέφερα και άλλα 3 υπήρξαν τα 7 κράτη που καταψήφισαν το καταστατικό του Διεθνούς Ποινικού Δικαστηρίου, σε καταγεγραμμένη ψήφο, που έγινε στις 17 Ιουλίου του 1998. Ήμουν εκεί και τη χώρα μας εκπροσωπούσε η κυρία Φανή Λειβαδά με λαμπρό τρόπο. Πείτε μου, παρακαλώ, τι απέγινε από τότε και ξεχάσατε ότι η Ελλάδα υπήρξε πρωτοπόρος για τη θεσμοθέτηση του διεθνούς εγκλήματος του εποικισμού που διαπράττεται στα κατεχόμενα της Κύπρου από τις δυνάμεις κατοχής και διαπράττεται και στο έδαφος της Παλαιστίνης από το κράτος του Ισραήλ.
Το Διεθνές Δίκαιο είναι οι διεθνείς δεσμεύσεις όλων των χωρών. Και για την Ελλάδα αποτελεί διεθνή δέσμευση ο σεβασμός του Καταστατικού του Διεθνούς Ποινικού Δικαστηρίου, που απαγορεύει τον επιθετικό πόλεμο, τη γενοκτονία, τα εγκλήματα κατά της ανθρωπότητας, τα εγκλήματα πολέμου. Αυτά είναι τα ειδεχθέστερα εγκλήματα που έχει γνωρίσει η ανθρωπότητα. Και αυτά τα εγκλήματα διαπράττονται, αυτή τη στιγμή, από το κράτος του Ισραήλ σε βάρος του παλαιστινιακού λαού. 
Και έρχεστε, σήμερα, εδώ. Σάς στέλνουν εσάς να βγάλετε το φίδι από την τρύπα, το καταλαβαίνω. Είστε, όμως, Υφυπουργός και θα ερωτηθείτε και πρέπει να απαντήσετε όταν υπάρχουν τέτοιες κραυγαλέες παραβιάσεις του Διεθνούς Ποινικού Δικαίου από ένα κράτος σε βάρος ενός άμαχου και ανυπεράσπιστου πληθυσμού. Και έχουμε φτάσει να δολοφονείται ένα παιδί κάθε 6 λεπτά στην Παλαιστίνη, 140 παιδιά κάθε μέρα είναι νεκρά από τις πράξεις του κράτους του Ισραήλ. 
Δεν υπάρχει ντροπή όταν ο κύριος Πρωθυπουργός νομίζει ότι αρκεί να λέει ότι αναγνωρίζει το δικαίωμα του Ισραήλ στην αυτοάμυνα, εντός των ορίων του Διεθνούς Δικαίου;  Τι υποκρισία είναι αυτή και τι πρόκληση στο αίσθημα δικαίου όλων μας, στο αίσθημα δικαίου του ελληνικού λαού, που έχει υπάρξει, διαχρονικά, αλληλέγγυος στον παλαιστινιακό λαό, στο αίσθημα δικαίου όλων των απλών ανθρώπων και των εβραίων πολιτών, οι οποίοι εξεγείρονται εναντίον της κυβέρνησης Νετανιάχου, κυρία Υφυπουργέ;  Θα γίνουμε περίγελος πραγματικά, ως χώρα, με την πολιτική της Κυβέρνησης Μητσοτάκη. Θα γίνουμε περίγελος στην υφήλιο. 
Οι ίδιοι οι εβραίοι πολίτες λένε «Not In My Name» - «Όχι στο όνομά μου»- αυτή η γενοκτονία, αυτά τα εγκλήματα κατά της ανθρωπότητας, αυτά τα εγκλήματα πολέμου. «Όχι στο όνομά μου» λένε στον κύριο Νετανιάχου, ο οποίος επιστράτευσε στην κυβέρνηση αυτή ακόμα και τα πιο ακραία, πιο ακραία και από τον ίδιο, ακροδεξιά στοιχεία. 
Και αυτόν πήγε να αγκαλιάσει ο κ. Μητσοτάκης, στις 23 Οκτωβρίου,  και να του πει «Αγαπημένε μου, έρχομαι όχι μόνο ως σύμμαχος, αλλά και ως πραγματικός φίλος» - «I’m coming not only as an ally, but as a true friend».  Και ξέρετε και τι άλλο είπε; Θεωρώ ότι αντιλαμβάνεστε, αλλά θα κάνω και τη μετάφραση. Είπε «Whatever happens, happens without too much of a humanitarian cost», δηλαδή «Ό,τι είναι να γίνει, ας γίνει χωρίς υπερβολικό ανθρωπιστικό κόστος». 
Θέλω, κυρία Υπουργέ, δεν σας ρωτώ ρητορικά, θέλω την απάντησή σας, αυτή είναι δήλωση Πρωθυπουργού, που σέβεται το Διεθνές Δίκαιο, που σέβεται το Διεθνές Ανθρωπιστικό Δίκαιο, που σέβεται το Διεθνές Ποινικό Δίκαιο;  Δηλαδή, κάντε ό,τι είναι να κάνετε, χωρίς πολύ μεγάλο ανθρωπιστικό κόστος;  Υπάρχει, είναι επιτρεπτή, κατά το Διεθνές Δίκαιο, η παραδοχή ανθρωπιστικού κόστους; Η παραδοχή ότι μπορεί και ένας άνθρωπος, αθώος, άμαχος πολίτης να χάσει τη ζωή του άδικα από τέτοια εγκληματική πολιτική;
Θα σας δώσω τη δική μου απάντηση, αλλά περιμένω και τη δική σας, διότι δεν αλλάζουμε καπέλο και εγώ, τουλάχιστον, δεν λέω άλλα είτε δικηγορώ στο ακροατήριο, είτε βρίσκομαι στην κοινωνία, είτε βρίσκομαι στα κινήματα, είτε βρίσκομαι εδώ μέσα. Και αυτό το οποίο έχω υποσχεθεί είναι ότι εδώ μέσα θα μιλώ, όπως πάντα μιλώ, τη γλώσσα των πολιτών και των απλών ανθρώπων. 
Είχε δικαίωμα, κυρία Υπουργέ, ο κύριος Μητσοτάκης να αποδεχθεί το οποιοδήποτε ανθρωπιστικό κόστος και να ενθαρρύνει, τελικά, τον Νετανιάχου να διαπράξει τα εγκλήματα που στη συνέχεια διέπραξε;  Ρωτάω εσάς, διότι έχω τρεις φορές καταθέσει Επίκαιρη Ερώτηση στον κύριο Πρωθυπουργό και δεν έρχεται να απαντήσει. Οπότε, μιας και σας έλαχε ο κλήρος και σάς έστειλαν εσάς εδώ, πρέπει να απαντήσετε. 
Ο κ. Καζαμίας έχει κάνει Ερώτηση στον κ. Γεραπετρίτη. Ζήτησε ο κ. Υπουργός αναβολή, διότι θα βρίσκεται στο εξωτερικό. 
Έχετε έρθει, όμως, για να μας ενημερώσετε και πρέπει να μας ενημερώσετε. Είναι κατά το Διεθνές Δίκαιο αυτή η δήλωση ή είναι συμμετοχή, όπως λέω εγώ, και ενθάρρυνση Διεθνών Εγκλημάτων;
 Δεύτερον, συνελήφθη ένα 22χρονο παιδί, ένας 22χρονος νέος Παλαιστίνιος για το ανοσιούργημα να υψώσει τη σημαία του λαού του και της πατρίδας του της Παλαιστίνης μαζί με την ελληνική σημαία στη διαδήλωση, που έγινε για συμπαράσταση στον παλαιστινιακό λαό και κατά του πολέμου, στο Σύνταγμα και παρενέβη η Κυβέρνηση για να πει ότι αυτό το παιδί, αυτός ο νέος πρέπει να διωχθεί για έκθεση της χώρας σε αντίποινα.
 Πέραν του ότι πρόκειται για πράξη τρομοκράτησης των πολιτών που ασκούν το δικαίωμα διαμαρτυρίας και το δικαίωμα διεκδίκησης, εγώ ντρέπομαι πραγματικά που, στη χώρα μου, ένας άνθρωπος που ήρθε να διαδηλώσει για τον λαό του και την πατρίδα του και ύψωσε μαζί τη σημαία του παλαιστινιακού λαού και τη δική μας σημαία, την ελληνική, βρέθηκε να συλλαμβάνεται και να στοχοποιείται ως εχθρός της πατρίδας και ως εχθρός του κράτους που θα δώσει δικαίωμα για αντίποινα. Τι αντίποινα, κυρία Υπουργέ;
Σας παρακαλώ να μας ενημερώσετε. Έχει γίνει κάποιο διάβημα από το Κράτος του Ισραήλ ότι έτσι και υπάρχουν διαμαρτυρίες ή υποστήριξη στον παλαιστινιακό λαό, θα υπάρξουν αντίποινα στη χώρα μας;
 Έχει γίνει κάτι τέτοιο  από το κράτος των Ηνωμένων Πολιτειών μήπως;  Ποιος έχει προειδοποιήσει για αντίποινα και φτάσαμε να συλλαμβάνεται ένας απλός άνθρωπος ότι εκθέτει τη χώρα σε αντίποινα;  Σε τι ακριβώς κράτος ζούμε που δεν μπορεί ένας Παλαιστίνιος να υψώσει την παλαιστινιακή σημαία μαζί με την ελληνική, μάλιστα, γιατί αυτή είναι η αλληλεγγύη των λαών και των κοινωνιών και η ομοθυμία των απλών ανθρώπων απέναντι στον πόλεμο και τη μηχανή του πολέμου;  Σε ποια χώρα ζούμε που δεν μπορεί να το κάνει αυτό ένας Παλαιστίνιος, κυρία Υπουργέ;  Σε αυτή τη χώρα ζούμε;
 Ειπώθηκε από τον Κυβερνητικό Εκπρόσωπο ότι παρενέβη και ο Υπουργός Προστασίας του Πολίτη στην υπόθεση, κυβερνητική παρέμβαση απροκάλυπτη για να κατατρομοκρατηθεί ένας πολίτης Παλαιστίνιος. Δικαιολογείται αυτό; Αυτή είναι η πολιτική που εισηγείται το Υπουργείο Εξωτερικών στην Κυβέρνησή σας;
ΙΩΑΝΝΗΣ ΠΛΑΚΙΩΤΑΚΗΣ (Α΄ Αντιπρόεδρος της Βουλής – Προεδρεύων των Επιτροπών): Κυρία Πρόεδρε, παρακαλώ…
 ΖΩΗ ΚΩΝΣΤΑΝΤΟΠΟΥΛΟΥ (Προέδρος της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ» ): Κύριε Πρόεδρε, όλοι υπερέβησαν τον χρόνο. Ξέρω ότι αυτά που λέω εγώ ενοχλούν περισσότερο από αυτά που λένε άλλοι, είμαι συνηθισμένη σε αυτό. Θα  μου δώσετε μία μικρή ανοχή.
ΙΩΑΝΝΗΣ ΠΛΑΚΙΩΤΑΚΗΣ (Α΄ Αντιπρόεδρος της Βουλής – Προεδρεύων των Επιτροπών): Πρέπει να ολοκληρωθεί η συνεδρίαση, γιατί η κυρία Υπουργός έχει ανειλημμένη υποχρέωση.
ΖΩΗ ΚΩΝΣΤΑΝΤΟΠΟΥΛΟΥ (Προέδρος της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»): Κοιτάξτε, τώρα, η κυρία Υφυπουργός ήρθε για πρώτη φορά στη Βουλή μετά από πέντε μήνες και έχει έρθει από της 4 και δεν είναι ούτε 7 η ώρα, είναι 7 παρά 20’. Δεν νομίζω ότι είναι τώρα σωστό να συζητάμε σε αυτό το επίπεδο όταν συζητάμε αυτά τα θέματα. Ας μην χρονοτριβήσουμε, όμως, τώρα αντιδικώντας.
Εγώ θα ήθελα να αναφερθώ στο έγγραφο που διανεμήθηκε, κυρία Υπουργέ. Προέρχεται υποτίθεται, όχι υποτίθεται, δεν το αμφισβητώ, αλλά, πάντως, μου κάνει εντύπωση ότι είναι ανυπόγραφο, από την Α6 Διεύθυνση Αραβικών Χωρών και Μέσης Ανατολής και εδώ μας λέτε, εδώ καταγράφεται από το Υπουργείο, ότι έχει ημερομηνία 31 Οκτωβρίου του 2023 και καταγράφεται ότι τις πρωινές ώρες της 7ης του τρέχοντος μηνός, εκδηλώθηκε ευρείας κλίμακας επίθεση της Χαμάς κατά του Ισραηλινού εδάφους και λοιπά και λοιπά, μεγάλος αριθμός μαχητών σε Ισραηλινό έδαφος και λοιπά και λοιπά.
 Έκτοτε, η Ισραηλινή Αεροπορία πραγματοποιεί συνεχώς βομβαρδισμούς στη Γάζα με αδιευκρίνιστο αριθμό ανθρώπινων απωλειών.  Αυτή είναι η ενημέρωση του Υπουργείου; Δηλαδή, τα πάνω από 4.000 νεκρά παιδιά δεν τα ξέρει το Υπουργείο Εξωτερικών; Πάνω από 10.000 πολίτες νεκρούς δεν τους ξέρει το Υπουργείο Εξωτερικών;
Τα δεκάδες νοσοκομεία είναι εκτός λειτουργίας είτε από βομβαρδισμούς είτε από έλλειψη καυσίμων. Δεν τα ξέρει το Υπουργείο Εξωτερικών; Ότι έκοψαν το ρεύμα, τις τηλεπικοινωνίες και ότι ψάχνουν ασθενοφόρα για τους τραυματισμένους από τους καπνούς δεν τα ξέρει το Υπουργείο Εξωτερικών; Ότι κάνουν χειρουργεία χωρίς αναισθησία δεν τα ξέρει το Υπουργείο Εξωτερικών; Ότι βομβάρδισαν Τεμένη και Ελληνικό Ναό δεν το ξέρει το Υπουργείο Εξωτερικών. Αυτό έχει να πει; «Αδιευκρίνιστο αριθμό ανθρώπινων απωλειών»; Και γράφει, στη συνέχεια, «ενώ το ισραηλινό στράτευμα πραγματοποίησε εκκαθαριστικές επιχειρήσεις». Εκκαθαριστικές επιχειρήσεις! Ευθεία αναφορά στην εθνοκάθαρση και στη γενοκτονία. 
Στη συνέχεια, αναγράφεται ότι έγιναν στοχευμένες, περιορισμένης έκτασης και μικρής χρονικής διάρκειας, επιχειρήσεις εντός της λωρίδας της Γάζας. Ωστόσο, από τα ξημερώματα του περασμένου Σαββάτου, 28 τρέχοντος, ισραηλινές δυνάμεις μηχανικού, τεθωρακισμένων, πυροβολικού και πεζικού έχουν εισέλθει σε μεγαλύτερη κλίμακα στην περιοχή στοχεύοντας στην καταστροφή των υποδομών της Χαμάς και την εξουδετέρωση ατόμων συνεχιζόμενων στην οργάνωση. Και, στη συνέχεια, καταγράφεται το εξής: εγώ απορώ, ειλικρινά, «οι ισραηλινές ένοπλες δυνάμεις έχουν ζητήσει από 1.5 εκατομμύριο κατοίκους των βόρειων περιοχών της Γάζας να μετακινηθούν προς τον νότο ενώ έχουν διακόψει την παροχή νερού και ρεύματος προς τη λωρίδα. Οι ισραηλινές επιχειρήσεις αναμένεται να έχουν επιπτώσεις στο ανθρωπιστικό πεδίο εντός της πυκνοκατοικημένης λωρίδας, υπολογίζονται σε περίπου 2,2 εκατομμύρια οι κάτοικοί της, δεδομένης και της απόφασης πλήρους αποκλεισμού της εν λόγω περιοχής. Ήδη, κράτη και Οργανισμοί, μεταξύ αυτών και η Ευρωπαϊκή Ένωση, κάνουν έκκληση για διάνοιξη ασφαλών οδών κ.λπ., κ.λπ.».
Όταν γράφεται με μελάνι ότι από τα 2,2 εκατομμύρια έχει ζητηθεί ο εκτοπισμός του 1.5 εκατομμυρίου, αυτό είναι απόλυτη ομολογία εθνοκάθαρσης και με εντυπωσιάζει ο τρόπος με τον οποίο διατυπώνονται στη συνέχεια οι παρατηρήσεις της Α6 Διεύθυνσης, «σαν να μην τρέχει κάστανο», όπως λέει ο απλός λαός. Γενοκτονία, εθνοκάθαρση, εγκλήματα κατά της ανθρωπότητας, εγκλήματα πολέμου και, τελικώς, η ελληνική θέση ποια είναι όπως περιγράφεται σε αυτό το έγγραφο; «Διακηρύσσουμε το δικαίωμα του Ισραήλ στην αυτοάμυνα και διατυπώνουμε την οδύνη μας για τα θύματα». Σοβαρά; 
Παραβιάζετε, κυρία Υπουργέ, το Καταστατικό του Διεθνούς Ποινικού Δικαστηρίου και θέλω να σας ρωτήσω ευθέως τα εξής και με τις ερωτήσεις θα κλείσω αφού σας θυμίσω και τις ερωτήσεις που έκανα προηγουμένως. 
Πρώτον, η απόφαση να δηλώσει αποχή η ελληνική Κυβέρνηση στο ψήφισμα για την ανθρωπιστική εκεχειρία παραβιάζει ή δεν παραβιάζει τις υποχρεώσεις της δικής μας χώρας με βάση το Διεθνές Δίκαιο, το Διεθνές Ανθρωπιστικό Δίκαιο και το Καταστατικό του Διεθνούς Ποινικού Δικαστηρίου; Δεύτερον, η μέχρι σήμερα μη αποκήρυξη των διεθνών εγκλημάτων που διαπράττει το κράτος του Ισραήλ αποτελεί ή δεν αποτελεί παραβίαση των δεσμεύσεών μας διεθνών δεσμεύσεων από το Καταστατικό του Διεθνούς Ποινικού Δικαστηρίου που κυρώθηκε με τον ν. 3003/2002 πριν από 21 χρόνια; Τρίτον, η πολιτική της στοχοποίησης πολιτών Παλαιστινίων που διαμαρτύρονται στο ελληνικό έδαφος αποτελεί μέρος της ατζέντας του Υπουργείου Εξωτερικών ή το εμπνεύστηκε ο Υπουργός Πολιτικής Προστασίας; Εισηγηθήκατε ότι θα υπάρξουν αντίποινα στη χώρα και αν ναι, υπήρξαν προειδοποιήσεις; Τέταρτον, η δημόσια συζήτηση περί ανθρωπιστικών παύσεων, δηλαδή, να τους σκοτώνουν, να τους βομβαρδίζουν, να τους διαμελίζουν και να κάνουν μετα λίγο διάλειμμα και να συνεχίζουν, αυτό λέτε, και λένε κάποιοι, αποτελεί διεθνώς αποδεκτή πρακτική; 
Για ποιο λόγο δεν υπερασπίζεστε, όπως το Σύνταγμά μας επιτάσσει, τη διεθνή ειρήνη;  Θα κλείσω με τρεις ερωτήσεις που αφορούν τη γενικότερη εξωτερική πολιτική και θεωρώ ότι οφείλετε να απαντήσετε. 
Πρώτον, τι έχει απογίνει με τη στρατηγική της επέκτασης των χωρικών μας υδάτων; Κλείνουμε, σε δύο μήνες, τρία χρόνια από τότε που επέκτεινε η προηγούμενη Κυβέρνηση τα χωρικά μας ύδατα στα 12 μίλια μόνο στο Ιόνιο και έχετε εγκαθιδρύσει διττό καθεστώς βάζοντας το Αιγαίο σε άλλη μοίρα. Τι έχει γίνει με αυτό; Υπάρχει στρατηγική ή ρίχνουμε νερό στον μύλο της ρητορικής της Τουρκίας ότι το Αιγαίο είναι κάτι διαφορετικό; 
Δεύτερον, είναι στην ατζέντα σας η διεκδίκηση των οφειλών της Γερμανίας έναντι της Ελλάδας για τα εγκλήματα των ναζί σε βάρος των Ελλήνων πολιτών; Υπάρχει ομόφωνο Πόρισμα της Βουλής, το οποίο υιοθετήθηκε το 2016 από την αρμόδια Επιτροπή της οποίας προέδρευσα και την οποία είχα αναβαθμίσει. Ήρθε στην Ολομέλεια το 2019 προεκλογικά και εντεύθεν το ξεχάσατε όλοι. Υπάρχει στη στρατηγική σας διεκδίκηση αυτή; Διότι, καλά είναι τα λόγια κατά του ναζισμού, του φασισμού και ούτω καθεξής, αλλά υπάρχουν θύματα στη χώρα μας -και η χώρα μας υπήρξε θύμα- και για λογαριασμό των θυμάτων και της χώρας μας δεν διεκδικείτε. 
Και, τρίτον, στη διεθνή σας ατζέντα, υπάρχει στρατηγική σε σχέση με το διεθνές πλαίσιο αποκήρυξης του παράνομου χρέους; Γνωρίζετε ότι στον ΟΗΕ υπάρχει ολόκληρη διαδικασία με πρωτοβουλία άλλων κρατών. Κάποια από αυτά εμπνεύστηκαν τις πρωτοβουλίες τους από την Επιτροπή Αλήθειας Δημοσίου Χρέους που είχα συστήσει το 2015. Έχουν υιοθετηθεί ψηφίσματα για το παράνομο χρέος. Από αυτά τα ψηφίσματα, η Ελλάδα μπορεί να επωφεληθεί, αλλά δεν τα ψηφίζει με εντολές των Κυβερνήσεων όλων των τελευταίων ετών από το 2015 και μετά. Παρακαλώ, πείτε μας ποια στρατηγική ακολουθείτε στο πλαίσιο αυτό; Ευχαριστώ. 
ΙΩΑΝΝΗΣ ΠΛΑΚΙΩΤΑΚΗΣ (Προεδρεύων των Επιτροπών – Α΄ Αντιπρόεδρος της Βουλής): Ευχαριστούμε, κατ’ αρχήν, τις τοποθετήσεις και τις ομιλίες όλων των συναδέλφων Βουλευτών. Βέβαια, τέθηκαν ζητήματα που αφορούν ολόκληρη την ατζέντα του Υπουργείου Εξωτερικών. Υπάρχουν και οι διαδικασίες του Κοινοβουλευτικού Ελέγχου. 
Θα δώσω τώρα τον λόγο στην κυρία Υπουργό να απαντήσει στα ερωτήματα, όσα περισσότερα μπορεί να απαντήσει και, βεβαίως, θα προγραμματίσουμε, ενδεχομένως, και μια μελλοντική Επιτροπή για να κάνουμε πιο στοχευμένες παρεμβάσεις σε συγκεκριμένα ζητήματα. 
ΑΛΕΞΑΝΔΡΑ ΠΑΠΑΔΟΠΟΥΛΟΥ (Υφυπουργός Εξωτερικών): Ευχαριστώ πολύ, κύριε Πρόεδρε και ευχαριστώ όλους τους Βουλευτές για όλες τις παρατηρήσεις.  Είναι μεν ενημέρωση του Υπουργείου Εξωτερικών και εκ μέρους μου προς την Ελληνική Βουλή, στις Επιτροπές, αλλά είναι και ενημέρωση δική μου για το πώς βλέπουν οι Βουλευτές -τα μέλη του Σώματος- το τι κάνουμε, το τι κάνει το Υπουργείο Εξωτερικών, πώς χειρίζεται τα διάφορα θέματα και μπορώ να πω ότι από αυτή την πλευρά είμαι πάρα πολύ τυχερή που ήρθα εγώ σήμερα εδώ. Συνήθως έρχεται ο Υπουργός Εξωτερικών απλώς σήμερα λείπει και μπόρεσα να νιώσω αυτό το σφυγμό του σώματος και σας ευχαριστώ πάρα πολύ. 
Όλες οι ερωτήσεις, όλες οι παρεμβάσεις κάλυψαν όλο το φάσμα της Ελληνικής Εξωτερικής Πολιτικής και είναι προφανές ότι, εγώ δεν μπορώ να το καλύψω όλο αυτό αλλιώς θα μείνουμε εδώ μέχρι τα μεσάνυχτα και υπάρχουν και αρμοδιότεροι εμού που θα μπορούσαν να πουν πολλά πράγματα. 
Πρώτα θα μου επιτρέψετε να αρχίσω με κάτι που ανέφερε ένας Βουλευτής, δεν θυμάμαι ποιος, όσον αφορά την Ουκρανία, που νομίζω ότι ήταν λάθος ανάγνωση αυτού που είπα. Είπε ότι στο πλαίσιο του Ευρωπαϊκού Συμβουλίου υπήρξαν διχογνωμίες όσον αφορά το μέλλον της ευρωπαϊκής προσέγγισης προς την Ουκρανία. Όχι, δεν υπήρξαν διχογνωμίες γι’ αυτό. Η στήριξη των Ευρωπαίων στην Ουκρανία στον αγώνα τον οποίο διεξάγει για τη διατήρηση της εδαφικής ακεραιότητας της κυριαρχίας της και για να αντιμετωπίσει τη Ρωσική εισβολή κανείς δεν την αμφισβήτησε. Δεν υπήρξε καν συζήτηση επ’ αυτού είναι ένα θέμα στο οποίο όλα τα κράτη μέλη συμφωνούν. 
              Διάφορες συζητήσεις και το πως αντιμετωπίζεται το ζήτημα, αφορά, τις διάφορες ειρηνευτικές πρωτοβουλίες για την Ουκρανία. Όλοι γνωρίζετε ότι υπάρχει το σχέδιο Ζελένσκι και έχει συζητηθεί στο πλαίσιο των Ηνωμένων Εθνών. Υπάρχουν διάφορες συζητήσεις. 
              Βεβαίως, άλλο ένα μεγάλο θέμα συζήτησης, είναι και η μελλοντική ανασυγκρότηση της Ουκρανίας. Εκεί υπάρχουν συζητήσεις, όχι σε σταθερή υποστήριξη των κρατών-μελών της Ευρωπαϊκής Ένωσης προς την Ουκρανία, στην άμυνά της ενάντια στη ρωσική εισβολή. Αυτό, για να μην υπάρξει καμία παρανόηση, του τι είπα.  Εγώ θα προσπαθήσω τις απαντήσεις μου να τις βάλω μέσα στο πλαίσιο, του τι συζητήθηκε στα δύο Ευρωπαϊκά Συμβούλια, διότι ο στόχος αυτής της συζήτησης - της ενημέρωσης, είναι, στο πλαίσιο των Ευρωπαϊκών Συμβουλίων και θα προσπαθήσω λίγο να τις σχηματοποιήσω, ως προς τα μεγάλα θέματα που απασχόλησαν τα δύο Ευρωπαϊκά Συμβούλια.  Σε ότι αφορά τη διεύρυνση, αρχίζοντας από ένα θέμα, που είναι πάρα πολύ κοντά στη χώρα μας. 
               Δεν νομίζω ότι ουδεμία Ελληνική Κυβέρνηση -από τότε που θυμάμαι εγώ και είμαι πολλά χρόνια στο Υπουργείο- είχε ποτέ θέση, ενάντια στη διεύρυνση. Ίσα-ίσα η χώρα μας, ήταν πρωτοπόρος. Το 2003, είμαι αρκετά μεγάλη για να θυμάμαι το πώς έγινε η ατζέντα της Θεσσαλονίκης. Μάλιστα, ένα κομμάτι, τότε ήταν που είχα φύγει από τη Διεύθυνση Βαλκανικών Υποθέσεων και θυμάμαι, πως στήσαμε την ατζέντα της Θεσσαλονίκης και τις αντιδράσεις που υπήρχαν από τις άλλες ευρωπαϊκές χώρες για την ατζέντα της Θεσσαλονίκης, που για πρώτη φορά έθεσε -την ένταξη- την πλήρη ένταξη, ως το στόχο αυτής της διαδικασίας. 
                Το γιατί στα 20 χρόνια δεν ολοκληρώθηκε, είναι κάτι το οποίο μπορούμε να συζητήσουμε για πάρα πολύ. Ένα κομμάτι, αφορά τις ίδιες τις χώρες οι οποίες δεν προχώρησαν τις μεταρρυθμιστικές τους προσπάθειες, όπως θα έπρεπε. Ένα κομμάτι αφορά και προσεγγίσεις εκ’ μέρους της Ευρωπαϊκής Ένωσης και άλλων διεθνών δρώντων, οι οποίες δεν ισορρόπησαν καλά τα προβλήματα των χωρών αυτών, μία διαρκής σύγκρουση στις ίδιες χώρες μεταξύ «soft power – hard power», αλλά αυτό είναι μια άλλη συζήτηση. Άρα, η χώρα μας και τώρα είναι σταθερά υπέρ της διεύρυνσης. 
                Η εισβολή της Ρωσίας στην Ουκρανία έφερε πάνω στο τραπέζι, τη συζήτηση για τη διεύρυνση προς Ανατολάς, Ουκρανία, Μολδαβία και απ’ ότι πρόλαβα να ρίξω μια ματιά, γιατί σήμερα βγήκαν οι εκθέσεις της Ευρωπαϊκής Επιτροπής, προτείνεται και η απόδοση καθεστώτος υποψηφίας και στη Γεωργία. Άρα, μπήκε στο τραπέζι δυναμικά η διεύρυνση προς Ανατολάς, για λόγους, όχι οικονομικούς απλώς και βαθιά γεωπολιτικούς. 
                   Η θέση της Ελλάδος είναι σταθερή και είναι, ότι βεβαίως το μέλλον της Ευρωπαϊκής Ένωσης ενέχει διεύρυνση. Βεβαίως, δεν έχουμε αντίρρηση στη διεύρυνση προς Ανατολάς, αλλά υπάρχουν δύο βασικές προϋποθέσεις. Το ένα, είναι, ότι αυτή η διεύρυνση προς Ανατολάς, επουδενί μπορεί να γίνει σε βάρος της διεύρυνσης στα δυτικά βαλκάνια και το δεύτερο ότι η διαδικασία αυτή, γιατί πρόκειται περί διαδικασίας, είναι στη βάση των επιδόσεων της κάθε χώρας «on its own merits» και αυτή η απόδοση των χωρών αυτών στους διάφορους τομείς θα πρέπει να παρακολουθείται πολύ στενά. Είναι, δηλαδή, μια διαδικασία ταυτόχρονα τεχνική και πολιτική και μέσα στο πλαίσιο αυτό το κράτος δικαίου, η συμμόρφωση προς το κράτος δικαίου είναι βασική προϋπόθεση και αυτό καλύπτει πολλές από τις ερωτήσεις. 
Επί τρία χρόνια ήμουν επικεφαλής της EULEX, Mission in Kosovo. Το Κόσοβο έχει πάρα πολλά ή είχε τουλάχιστον και εξακολουθεί να έχει πολλά ελλείμματα στον τομέα του κράτους δικαίου. Με προσωπική εμπειρία μπορώ να σας πω ότι είναι πολύ πιο εύκολα να λες και οι ίδιοι λένε ότι θα κάνουμε όλες αυτές τις μεταρρυθμίσεις και πολύ πιο δύσκολα αυτές οι μεταρρυθμίσεις υλοποιούνται. Είναι εύκολο να περάσεις δέκα νόμους και να πεις, ναι η Βόρεια Μακεδονία, η Σερβία, η Αλβανία πέρασαν δέκα νόμους, έκαναν tick the box και πολύ πιο δύσκολο αυτοί οι δέκα νόμοι να υλοποιηθούν στην πράξη και να γίνουν μέρος και ιδιοκτησία του πληθυσμού της χώρας που θα το εφαρμόζει στη ζωή, στην καθημερινότητα. Ναι, λέμε ότι τα δικαστήρια, η δικαστική εξουσία, πρέπει να είναι ανεξάρτητη και στις χώρες αυτές. Μιλάμε για χώρες πάρα πολύ μικρές, με άλλες νοοτροπίες, άλλο ιστορικό βάρος, με άλλες εμπειρίες και αυτό είναι μια μεγάλη διαδικασία. 
                Όλες τις φορές η χρηματοδότηση που πάει από την Ευρωπαϊκή Ένωση είναι για να στηρίξει αυτές τις διαδικασίες, οπότε να κόψεις τη χρηματοδότηση είναι εύκολο, αλλά πρέπει να βρει μια ισορροπία κανείς ανάμεσα στο πώς προχωρούν αυτές οι μεταρρυθμίσεις στο κράτος δικαίου, στην οικονομική διακυβέρνηση, στην προστασία των μειονοτήτων και πώς λες ναι θα τις προχωρήσω, αλλά δεν θα τις χρηματοδοτήσω. Αυτή η ισορροπία είναι μια καθημερινή άσκηση, που δεν είναι άσκηση επί χάρτου, είναι άσκηση επί του πραγματικού και πρέπει να λαμβάνεις αποφάσεις κάθε μέρα, τι αφήνεις, τι δεν αφήνεις, μέχρι ποιο ποσοστό το αφήνεις και μέχρι ποιο ποσοστό δεν το αφήνεις. Αυτό όσον αφορά στο θέμα της διεύρυνση.
               Μέσα στο πλαίσιο της συζήτησης για τη διεύρυνση, διότι είναι προφανές ότι είναι άλλο να μπαίνει στην Ευρωπαϊκή Ένωση μια χώρα σαν το Μαυροβούνιο με 500.000 κατοίκους και με πολύ περιορισμένο αποτύπωμα και είναι άλλο πράγμα να μπαίνει στην Ευρωπαϊκή Ένωση μια χώρα σαν την Ουκρανία με 80 εκατομμύρια κατοίκους και είναι ένα πράγμα να κάνεις διεύρυνση με τρεις χώρες και άλλο πράγμα να κάνεις διεύρυνση με 10 χώρες ή αργότερα και περισσότερες. 
               Άρα, υπάρχει μια μεγάλη συζήτηση, η οποία υπήρξε μέρος της συζήτησης των Ευρωπαϊκών Συμβουλίων, κυρίως αυτά συζητήθηκαν στη Γρανάδα, διότι μετά στο κανονικό Ευρωπαϊκό Συμβούλιο η Μέση Ανατολή πήρε τη μερίδα του λέοντος των συζητήσεων. Πρέπει να βρεις μια ισορροπία μεταξύ της αγωνίας που έχουν πολλά κράτη μέλη για τον τρόπο λήψης των αποφάσεων, για τον τρόπο διοίκησης και διαχείρισης της νέας Ευρωπαϊκής Ένωσης με αυτή τη μεγάλη επέκταση με την αύξηση των μελών και το πώς θα προχωρήσουν οι δύο διαδικασίες. 
             Υπάρχουν πάρα πολλά κράτη μέλη που ζητάνε μεταρρυθμίσεις στο εσωτερικό της Ευρωπαϊκής Ένωσης και αυτό δεν αφορά μόνο τη διαδικασία λήψεως αποφάσεων, στην όποια η θέση της Ελλάδας υπέρ της ομοφωνίας είναι σταθερή, κυρίως όσον αφορά την κοινή εξωτερική πολιτική και άμυνα, αλλά υπάρχουν και σε άλλα θέματα διαδικασιών. Υπάρχουν και κράτη μέλη, τα οποία μιλάνε ακόμα και για μεταβολή των συνθηκών και νέες συνθήκες για να μπορέσει να απορροφήσει η Ένωση τα νέα κράτη μέλη και εκεί όπως καταλαβαίνετε εάν πάει η διεύρυνση χέρι με χέρι με την μεταβολή των συνθηκών αυτό δεν θα τελειώσει ποτέ ή θα πάρει πάρα πολύ μεγάλο χρονικό διάστημα.
                Η χώρα μας, η οποία θέλει να προχωρήσει η διεύρυνση, γιατί έχουμε ζωτικά συμφέροντα να προχωρήσει η διεύρυνση, κυρίως στα Δυτικά Βαλκάνια που για εμάς αποτελεί προτεραιότητα, αλλά και σε άλλες χώρες, δεν μπορεί να δεχθεί ότι όλο θα γίνει όμηρος των φόβων, ανησυχιών που αντιμετωπίζουν άλλα κράτη μέλη. Και εμείς έχουμε αρκετές ανησυχίες στο πώς θα λειτουργήσει το σύστημα, αλλά δεν θεωρούμε ότι η μία διαδικασία πρέπει να είναι όμηρος της άλλης διαδικασίας.
              Αυτό είναι μια πολύ μεγάλη συζήτηση, διότι βλέπω εδώ αρκετά άτομα τα οποία έχουν κάνει και στο Υπουργείο Εξωτερικών και έχουν μεγάλη εμπειρία εξωτερικής πολιτικής. Όλοι ξέρουμε πολύ καλά ότι η Ευρωπαϊκή Ένωση δεν είναι decision making είναι process orientend και η διαδικασία είναι τόσο σημαντική που αυτή έχει από μόνη της ένα ειδικό βάρος και δεν είναι οι απαντήσεις άσπρο – μαύρο. Οι απαντήσεις έχουν πάρα πολλές γκρίζες ζώνες και μέσα από αυτές τις γκρίζες ζώνες κάποια στιγμή φτάνεις στη σύγκλιση των συμφερόντων, των φόβων, των επιδιώξεων 27 κρατών μελών. 
              Άρα, όλα αυτά τα ερωτήματα, στα οποία κανείς δεν μπορεί να σας δώσει άσπρη – μαύρη απάντηση, ούτε καν η Φον Ντερ Λάιεν δεν μπορεί να δώσει αυτή την απάντηση, μπορώ να σας πω ποια είναι η οπτική γωνία από την οποία το βλέπει η ελληνική Κυβέρνηση και απ’ ό,τι άκουσα οι περισσότεροι από τους ομιλήσαντες έχουν την ίδια οπτική γωνία. Πολλές φορές η διαφορά είναι στον τρόπο, στη διαχείριση, αλλά όχι στην οπτική γωνία δεν άκουσα κανέναν να είναι εναντίον της διεύρυνσης, ακόμα και όλοι όσοι μίλησαν για το κράτος δικαίου και τα ελλείμματα του κράτους δικαίου στην Αλβανία ή στη Βόρεια Μακεδονία. Ναι υπάρχει έλλειμμα κράτους δικαίου στην Αλβανία, ούτε οι Ευρωπαίοι δεν θα το πουν, ακόμα και αν διαβάσετε την έκθεση, την οποία δεν πρόλαβα να διαβάσω, ό,τι πρόλαβα πάνω – πάνω, μιλάει και αυτή για κράτος δικαίου. 
             Άρα, το πρόβλημα δεν είναι να αναγνωρίσουμε ότι στην Αλβανία υπάρχει έλλειμμα κράτους δικαίου, ναι υπάρχει, το πρόβλημα είναι εμείς που θέλουμε την Αλβανία, όλες τις χώρες των Δυτικών Βαλκανίων να γίνουν μέρος της Ευρωπαϊκής Ένωσης, πώς θα είμαστε ο παράγοντες εκείνος, χρησιμοποιώντας τα όπλα και τα μέσα που μας δίνει η Ευρωπαϊκή Ένωση, θα είμαστε ο καταλύτης που θα φέρει την Αλβανία πολύ πιο κοντά στην Ευρωπαϊκή Ένωση και μέσω αυτής της διαδικασίας και τα συμφέροντα της Ελληνικής Μειονότητας θα εξυπηρετηθούν, και οι αγωνίες της θα ληφθούν υπόψη, και οι φόβοι της θα ληφθούν υπόψη και θα καλυφθούν.
Όσον αφορά το θέμα της Μέσης Ανατολής. Δεν νομίζω ότι υπάρχει καμία αμφιβολία από κανέναν, ότι στις 7 Οκτωβρίου συνέβη ένα τραυματικό και, εντελώς, μία άγρια επίθεση από τη Χαμάς σε βάρος του Ισραήλ και αθώων ισραηλινών πολιτών που ήταν σε ένα πάρτι. Και, βεβαίως, τα γεγονότα και την επίθεση της 7ης Οκτωβρίου τα καταδίκασαν όλοι. 
Στο δεύτερο θέμα που, τουλάχιστον, στην Ευρωπαϊκή Ένωση συμφωνούμε είναι ότι η Χαμάς είναι μία τρομοκρατική οργάνωση, έχει ανακηρυχθεί τρομοκρατική οργάνωση. Έχουμε μία τρομοκρατική οργάνωση, η οποία διαπράττει ένα τρομοκρατικό χτύπημα εναντίον αθώων ισραηλινών πολιτών. Ποιος θα μπορούσε να μην το καταδικάσει αυτό; Κανείς, όλοι το καταδικάζουν. 
Ο Πρωθυπουργός πήγε στο Ισραήλ, αμέσως, μετά από αυτά τα γεγονότα, πολύ πιο πριν τη χερσαία εισβολή στη Γάζα. Από την πρώτη μέρα μίλησε για δικαίωμα αυτοάμυνας στα πλαίσια του διεθνούς ανθρωπιστικού δικαίου, με πλήρη σεβασμό στο διεθνές δίκαιο. Πώς ήταν δυνατόν η Ελλάδα να μη μιλήσει για διεθνές δίκαιο; 
Το διεθνές δίκαιο είναι ο ακρογωνιαίος λίθος της εξωτερικής μας πολιτικής, ανεξαρτήτως, κυβερνήσεων. Αυτό δεν έχει αλλάξει, είμαι 42 χρόνια στο Υπουργείο Εξωτερικών, δεν το άκουσα να αλλάζει ποτέ και δεν πιστεύω ότι θα το δω να αλλάζει και δεν πρέπει να αλλάξει. Σαφέστατα, στο πλαίσιο του διεθνούς δικαίου, αυτή είναι η αρχή και το τέλος. Υπάρχει ένα δικαίωμα αυτοάμυνας, όπως είχε και Ουκρανία δικαίωμα αυτοάμυνας, όπως έχουμε και εμείς δικαίωμα αυτοάμυνας, ελπίζω ποτέ να μην φτάσει αυτή η ώρα. Στο πλαίσιο του ανθρωπιστικού δικαίου όλοι έχουν ένα δικαίωμα αυτοάμυνας.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»): Οι Παλαιστίνιοι έχουν; 
ΑΛΕΞΑΝΔΡΑ ΠΑΠΑΔΟΠΟΥΛΟΥ (Υφυπουργός Εξωτερικών): Κυρία Κωνσταντοπούλου, αφήστε με να τελειώσω. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»): Ναι, περιμένω.
 ΑΛΕΞΑΝΔΡΑ ΠΑΠΑΔΟΠΟΥΛΟΥ (Υφυπουργός Εξωτερικών): Το θέμα των ανθρωπιστικών διαδρόμων. Όταν μιλάμε για ανθρωπιστικούς διαδρόμους, δεν έχω ακούσει πουθενά, πρώτη φορά το άκουσα εδώ, ότι αυτό αφορά να φύγουν οι παλαιστίνιοι από τη γη τους. Δεν είπε ποτέ κανείς αυτό το πράγμα, δεν το έχω δει πουθενά. Οι ανθρωπιστικοί διάδρομοι είναι να πάει ανθρωπιστική βοήθεια στους παλαιστινίους στη Γάζα. Όλη συζήτηση είναι αυτή. 
Αυτή τη στιγμή πηγαίνει μόνο μέσω εδάφους, διότι είναι προφανές ότι τα λιμάνια της Γάζας, καταρχήν, δεν ξέρω αν υπάρχουν αυτή τη στιγμή και πάλι είναι εξίσου. Αυτά είναι επί του εδάφους ότι πόσα φορτηγά μπορείς να περάσεις, ενώ αν στείλεις ένα πολύ μεγάλο πλοίο έχεις πολύ μεγαλύτερες δυνατότητες να πάει μαζική ανθρωπιστική βοήθεια, διότι εκεί δεν χρειάζεται περιορισμένη χρειάζεται μαζική ανθρωπιστική βοήθεια. Αυτές οι συζητήσεις γίνονται και δεν ξέρω πως θα ολοκληρωθούν και πότε θα ολοκληρωθούν, διότι αυτά είναι συνάρτηση πολλών πραγμάτων, αλλά σαφέστατα η Ελλάδα είναι πρωτοπόρος στο να πάει ανθρωπιστική βοήθεια. Έχουμε δώσει χρήματα, έχουμε δώσει βοήθεια με πολλούς τρόπους και έχουμε δώσει σε εθνική βάση στέλνοντας C-130. Από την άλλη πλευρά, δίνουμε και μέσω του Οργανισμού Περιθάλψεως και Αποκαταστάσεως των Ηνωμένων Εθνών (ONRWA) και δίνουμε μέσω του ΟΗΕ, δίνουμε χρηματική βοήθεια εκεί. Και αυτή τη στιγμή όλη η βοήθεια που πηγαίνει, δεν τη διαχειρίζονται πολίτες ή παλαιστίνιοι ιδιώτες, τη διαχειρίζονται τα Ηνωμένα Έθνη, τα οποία, μάλιστα, έχουν και μεγάλες απώλειες σε ανθρώπινο δυναμικό, αλλά είναι εκεί και τη διαχειρίζονται. Φτάνει στην Αίγυπτο, εκεί πηγαίνει με αυτοκινητοπομπή στη Ράφα, περνάει και στα σύνορα της Ράφα μεταξύ Αιγύπτου και Γάζας, την παραλαμβάνουν τα Ηνωμένα Έθνη και τη μοιράζουν, όπως αυτά κρίνουν καλύτερα και ανάλογα με τις συνθήκες που επικρατούν επί του εδάφους. 
Εμείς, ως Ελλάδα, δεν πρόκειται ποτέ να σταματήσει να κάνει το καθήκον της στο πλαίσιο των δυνατοτήτων που έχουμε, να βοηθήσει ανθρωπιστικά τον παλαιστινιακό λαό, ο οποίος έχει δικαίωμα και να ζήσει και να ζήσει σε συνθήκες αξιοπρεπείς και να ζήσει στον τόπο του. Όλα αυτά που λέγονται ότι θα μετακινηθούν 100.000 – 200.000, εγώ, δεν το έχω ξανακούσει, δεν ξέρω ποιο site ή ποια εφημερίδες τα γραφεία, αλλά, πάντως, δεν έχουν καμία σχέση με την πραγματικότητα. Διότι, δεν θεωρώ ότι υπάρχει κανένα κράτος στον κόσμο αυτό, το οποίο θα βγει και θα υποστηρίξει, όχι μόνο η χώρα μας, μαζικές μετακινήσεις πληθυσμών και να εκτοπιστούν πληθυσμοί. Δεν γίνονται αυτά, δεν είναι λογικό να γίνουν. 
Όσον αφορά το μεταναστευτικό είναι ένα τεράστιο θέμα, το οποίο έχει διαστάσεις εσωτερικής και εξωτερικής πολιτικής. Όπως καταλαβαίνετε οι διαστάσεις εσωτερικής πολιτικής είναι πολύ έξω από τις αρμοδιότητες του Υπουργείου Εξωτερικών. 
	Το Υπουργείο Εξωτερικών χειρίζεται τις εξωτερικές διαστάσεις του ζητήματος και είναι τόσο σημαντικό, που όταν μιλάμε για το Π.Δ.Π.  και την αναθεώρηση, η Ελλάδα είχε βάλει δύο μεγάλες προτεραιότητες, τη χρηματοδότηση για τη διαχείριση του μεταναστευτικού γενικότερα, αλλά και την αντιμετώπιση της κλιματικής αλλαγής και των φυσικών καταστροφών. Δεν είναι τόσο εύκολο όσο ακούγεται, διότι υπάρχουν άλλες χώρες που έχουν άλλες προτεραιότητες, αλλά σχετικά με την ενδιάμεση αναθεώρηση του Π.Δ.Π. για εμάς είναι οι φυσικές καταστροφές και μάλιστα στηρίζουμε την πρόταση της Επιτροπής για 2,5 δις ευρώ ενίσχυσης του αποθεματικού αλληλεγγύης και επείγουσας βοήθειας και ζητάμε πρόσθετους πόρους για τη μετανάστευση. Είναι μια συζήτηση η οποία γίνεται, ήδη, όπως μιλάμε και θα συνεχιστεί μέχρι την τελευταία στιγμή. 
Ένα άλλο πράγμα το οποίο συζητάμε και για εμάς είναι πολύ σημαντικό είναι, ότι η ενίσχυση της Ουκρανίας το οποίο δεν είναι ένα Ταμείο για να συνεχίσει τον πόλεμο, είναι ένα Ταμείο για την ανοικοδόμηση της Ουκρανίας, τα χρήματα που θα πάνε για την ανοικοδόμηση της Ουκρανίας δεν θα γίνουν σε βάρος άλλων βασικών πολιτικών της Ένωσης που αφορούν τη χώρα μας, όπως η Κοινή Αγροτική Πολιτική, για παράδειγμα.
 Όσον αφορά την αναθεώρηση της Οικονομικής Διακυβέρνησης και την Πράσινη Ψηφιακή Μετάβαση, όλες αυτές οι προτεραιότητες νομίζω ότι είναι κοινές προτεραιότητες και ακόμα και από τις παρεμβάσεις που άκουσα, είναι, περίπου, παράλληλες.
 Σχετικά με μία συγκεκριμένη ερώτηση για τα Εθνικά Μεσοπρόθεσμα Σχέδια η κυβέρνηση στηρίζει την πρόταση της Επιτροπής να έχουμε αυξημένη εθνική κυριότητα και για την παράταση αυτών των σχεδίων, προκειμένου να προωθηθούν σε τομείς που είναι σημαντικοί για τη χώρα μας και οι άλλοι για διάφορες χώρες. Μπορούμε να πιάσουμε πάρα πολλά θέματα ένα – ένα, αλλά αυτή είναι ακριβώς η παρούσα κατάσταση πραγμάτων, όπως γίνεται η διαπραγμάτευση στην Ευρωπαϊκή Ένωση και όπως γίνονται οι συζητήσεις στην Ευρωπαϊκή Ένωση.
 Πάρα πολλοί αξιότιμοι Βουλευτές έθεσαν το θέμα των Ελληνοτουρκικών. Δεν  αποτέλεσε θέμα του Ευρωπαϊκού Συμβουλίου και δεν θα ήθελα να επεκταθώ σε θέματα εκτός Ευρωπαϊκού Συμβουλίου.
 Όσον αφορά όμως αυτό που είπα χθες για το κατά πόσο η κρίση στη Μέση Ανατολή επηρεάζει τον ελληνοτουρκικό διάλογο αυτό είχε πολλές παραμέτρους. Ανεξάρτητα από τις διαφορετικές στοχεύσεις που έχει η κάθε χώρα, τις διαφορετικές θεωρίες, τις διαφορετικές βλέψεις, τις διαφορετικές ευαισθησίες, παρόλα αυτά καμία από τις δύο χώρες και όχι μόνο εμείς και καμία άλλη χώρα της Ανατολικής Μεσογείου δεν θέλει να ζει μέσα σε μία συνθήκη αυξημένης ανασφάλειας. Δεν θέλει να ζει σε μία περιοχή η οποία πραγματικά αυτή τη στιγμή δοκιμάζεται από μία μεγάλη πολεμική σύγκρουση που γίνεται στη Μέση Ανατολή.
 Αν δείτε λίγο τον χάρτη η νοτιανατολική Ευρώπη είχε τρεις συγκρούσεις, την Ουκρανία, τη Μέση Ανατολή και την κρίση στον Καύκασο και η κατάσταση στα Δυτικά Βαλκάνια δεν είναι και η επιτομή της σταθερότητας. 
Άρα, μέσα σε αυτό το πολύ ρευστό περιβάλλον δεν νομίζω ότι υπάρχει καμία χώρα η οποία θα ήθελε να γίνει ακόμα πιο ρευστό το περιβάλλον. 
Επομένως, το να πλεύσουν οι Ελληνοτουρκικές Σχέσεις σε ήρεμα νερά είναι κάτι που, κατά τη δική μου άποψη, είναι προς το συμφέρον και των δύο πλευρών και πιστεύω ότι αυτό χαρακτηρίζει και τα επόμενα βήματα αυτής της συζήτησης που γίνεται, χωρίς κανείς να είναι σε θέση να προδικάσει ούτε το τέλος ούτε τις εξελίξεις, διότι  ποιος θα φανταζόταν πριν τις 7 Οκτωβρίου πού θα ήμασταν σήμερα στη Μέση Ανατολή; 
Το αντίθετο, προχωρούσε η συνεννόηση μεταξύ Σαουδικής Αραβίας και Ισραήλ και όλοι πίστευαν ότι αυτή η συνεννόηση θα έκλεινε τον κύκλο των συμφωνιών του Αβραάμ και η Μέση Ανατολή θα έμπαινε σε μια άλλη πορεία, πολύ περισσότερο που στις συζητήσεις Σαουδικής Αραβίας -  Ισραήλ υπήρχε το στοιχείο του Παλαιστινιακού και για πρώτη φορά η Παλαιστίνη, έστω και πίσω από κλειστές πόρτες, ήταν μέρος των συζητήσεων. 
Άρα, πριν την 6η Οκτωβρίου όλοι πιστεύαμε ότι μπαίνουμε σε πολύ πιο ήρεμα νερά στο Μεσανατολικό και θα υπήρχε μια σταδιακή περιφερειακή ενσωμάτωση του Ισραήλ που θα έφερνε πιο καλές συνθήκες και για τους Παλαιστινίους, όπως είπα, επειδή ήταν και μέρος της συζήτησης με τους Σαουδάραβες. Και εδώ που είμαστε, είμαστε αυτή τη στιγμή εδώ που είμαστε. 
Δυστυχώς, το διεθνές περιβάλλον είναι πάρα πολύ ρευστό για πάρα πολλούς παράγοντες που νομίζω όλοι αντιλαμβανόμαστε και μέσα σε ένα τέτοιο ρευστό περιβάλλον κανείς δεν θέλει να το κάνει χειρότερο και όλοι θέλουμε να διατηρήσουμε την ηρεμία, τη σταθερότητα, την ειρήνη, στη χώρα μας, στη περιοχή μας και βεβαίως, την ευημερία του ελληνικού λαού πάνω απ’ όλα.  Ευχαριστώ πολύ.
ΙΩΑΝΝΗΣ ΠΛΑΚΙΩΤΑΚΗΣ (Α’ Αντιπρόεδρος της Βουλής - Προεδρεύων των Επιτροπών): Εμείς ευχαριστούμε την κυρία Υπουργό. Εγώ θα ήθελα να ευχαριστήσω όλους τους συναδέλφους, για τη παρουσία σας, για τη συμμετοχή σας, να ευχαριστήσω βέβαια την κυρία Υπουργό και για την ενημέρωση που είχαμε στα θέματα της σημερινής μας ατζέντας και καλύψατε ένα πολύ μεγάλο μέρος των τοποθετήσεων, των παρεμβάσεων των συναδέλφων βουλευτών και μάλλον θα έχουμε πιστεύω  την ευκαιρία και στο μέλλον σε μια προσεχή συνεδρίαση να κάνουμε πια πιο στοχευμένες πλέον παρεμβάσεις και ημερησία διάταξη.  Να σας ενημερώσω, επίσης, ότι η βουλευτής του ΣΥΡΙΖΑ κυρία Κασιμάτη, με ενημέρωσε, ότι παρά τη θέλησή της να βρίσκεται σήμερα στη σημερινή μας συνεδρίαση, δεν κατέστη δυνατό λόγω συμμετοχής της σε συνέδριο στο Λονδίνο και επίσης, πριν σας αποδεσμεύσω, να σας ενημερώσω, ότι η επόμενη συνεδρίαση έχει προγραμματιστεί για τις 22 Νοεμβρίου με θέμα ενημέρωση για την Ετήσια Έκθεση του Ευρωπαϊκού Ελεγκτικού Συνεδρίου έτους 2022. Σας ευχαριστώ όλους.
Στο σημείο αυτό γίνεται η γ΄ ανάγνωση του καταλόγου των μελών των Επιτροπών. 
Από την Ειδική Διαρκή Επιτροπή  Ευρωπαϊκών Υποθέσεων, παρόντες ήταν οι Βουλευτές κ.κ. Πλακιωτάκης Ιωάννης, Αβραμόπουλος Δημήτριος, Ανδριανός Ιωάννης, Βεσυρόπουλος Απόστολος, Βλάσης Κωνσταντίνος, Βολουδάκη Σεβαστή (Σεβη), Γκιουλέκας Κωνσταντίνος, Κεδίκογλου Συμεών (Σίμος), Κούβελας Δημήτριος, Λοβέρδος Ιωάννης-Μιχαήλ (Γιάννης), Μαρκόπουλος Δημήτριος, Βασιλειάδης Βασίλειος, Παναγιωτόπουλος Νικόλαος, Ράπτη Ζωή, Συρίγος Ευάγγελος (Άγγελος), Χατζηβασιλείου Αναστάσιος (Τάσος), Αχτσιόγλου Ευτυχία (Έφη), Δούρου Ειρήνη, Νοτοπούλου Αικατερίνη (Κατερίνα), Χαρίτσης Αλέξανδρος (Αλέξιος), Πάνας Απόστολος, Παραστατίδης Στέφανος, Παρασύρης Φραγκίσκος, Κτενά Αφροδίτη, Μανωλάκου Διαμάντω, Γραμμένος Βασίλειος, και Τσιρώνης Σπυρίδων.
Από τη Διαρκή Επιτροπή Εθνικής Άμυνας και Εξωτερικών Υποθέσεων, παρόντες ήταν οι Βουλευτές κ.κ.:  Κόνσολας Εμμανουήλ, Βασιλειάδης Βασίλειος (Λάκης), Μπουκώρος Χρήστος, Γκίκας Στέφανος, Δαβάκης Αθανάσιος,  Δημοσχάκης Αναστάσιος (Τάσος) Θεοδωρικάκος Παναγιώτης (Τάκης) Καββαδάς Αθανάσιος, Κατσανιώτης Ανδρέας, Κτιστάκης Ελευθέριος, Λιούτας Αθανάσιος, Μπακογιάννη Θεοδώρα (Ντόρα), Νικολακόπουλος Ανδρέας, Λυτρίβη Ιωάννα, Ρουσόπουλος Θεόδωρος (Θόδωρος), Χατζηδάκης Διονύσιος, Χρυσομάλλης Μιλτιάδης (Μίλτος), Αποστολάκης Ευάγγελος, Γεροβασίλη Όλγα, Δούρου Ειρήνη (Ρένα), Καλαματιανός Διονύσιος-Χαράλαμπος, Τζάκρη Θεοδώρα Μάντζος Δημήτριος,  Μπιάγκης Δημήτριος, Νικητιάδης Γεώργιος, Μεταξάς Κωνσταντίνος Βασίλειος, Χήτας Κωνσταντίνος, Σαράκης Παύλος, Δημητριάδης, Πέτρος, Ζερβέας Αλέξανδρος, Οικονομόπουλος Τάσος, Ρούντας Γεώργιος Καζαμίας Αλέξανδρος και Κωνσταντοπούλου Ζωή. 
                     Τέλος και περί ώρα 19.15΄ λύθηκε η συνεδρίαση.

